SunOnline: #VAAHAKA: Majubooru veemaa - Part 18\nމަޖުބޫރު ވީމާ - 18\nމަރިޔަމް ހިމްނާ (ހިމީ) 02 Oct 2019, 14:11\nއެންމެ ފުރަތަމަ ފަންގިފިލާއިން އޭނާ އާއި ދިމާވީ މުސްކުޅި ދެމަފިރިއަކާއެވެ. އެގޭގައި އިތުރު މީހަކު ނޫޅޭކަން ޔަގީން ވުމުން ދެން އޭނާ އެރީ ދެވަނަ ބަޔަށެވެ. އެބައިން ދޮރެއް ނުހުޅުވައެވެ. ތިންވަބައިގައި ޓަކި ޖަހާލާ ނަވީން މަޑުކޮށްލިއެވެ. އެތެރޭން ވަންނާށޭ ބުނެލި އަޑު އިވުނެވެ. މަޑު މަޑުން ދޮރުފަތް ހުޅުވާލާފައި އެތެރެއަށް އަޅާލި ފިޔަވަޅާ އެކު އޭނާގެ ކަރާ ދިމާލަށް އަމާޒުވީ ތޫނު ވަޅިއެއްގެ މިޔައެވެ.\n"ކާކު؟ ކީކުރަން އަހަރެންނަށް ފާރަ ލަނީ؟" ފުރަގަހުގައި ހުރެ އެ ޒުވާނާ ސުވާލުކުރުމާއެކު ނަވީން ވާހަކަ ދެއްކިއެވެ.\n"އަހަރެންމީ.. ކާކުކަމެއް ހަނދާނެއް ނެތްތަ؟" ބިރުން ހުރިނަމަވެސް ނަވީން އަޑަށް ބާރުލަމުން ވާހަކަދެއްކިއެވެ.\n"އަހަރެން މީ ކަލެއަށް ގެއްލުމެއް ދޭން އުޅޭ މީހެއް ނޫން... އަހަންނަކީ ވެސް ކަލެއެކޭ އެއްގޮތަކަށް ޔާސިރުގެ ކިބައިން ބަދަލު ހިފަން އުޅޭ މީހެއް..." ނަވީން ދެވަނަ ފަހަރަށް ވާހަކަދެއްކިއެވެ. އެއާއެކު ހިނދުކޮޅަކަށް ކޮންމެވެސް ކަހަލަ ލުޔެއް އެ ޒުވާނާ ދިނެވެ. އެހެންނަމަވެސް ސިކުންތުކޮޅެއް ފާއިތުވުމާއެކު އަނެއްކާވެސް ވަޅިއަށް ބާރު ކޮށްލަމުން އިހުނަށްވުރެ ވަޅި ނަވީންގެ ކަރާ ކައިރިކޮށްލިއެވެ.\n"އަހަރެން ކިހިނެތް ތި ވާހަކަ ގަބޫލުކުރާނީ؟" ރާފިހް ވާހަކަދެއްކިއެވެ.\n'އަހަރެން ދައްކާ ވާހަކަ ވެސް އަޑު އަހާލީމާ ދޯ އެނގޭނީ... ފެންނަ އިރަށް ކޮންކްލޫޝަންއަކަށް ދިޔައިމަ ނޭނގޭނެ ހަޤީގަތެއް" ނަވީން ވިސްނައިގެން އޭނާގެ ވާހަކަ ބައްޓަން ކުރަމުން ގެންދިޔައެވެ.\n"ކާކުތީ؟" ވަޅި ތިރިކޮށްލާ ނަވީންއާއި ދުރަށް ޖެހިލަމުން އެ ޒުވާނާ ސުވާލުކުރިއެވެ.\n"އަހަރެންނަށް ބަލާލާފަ ކާކުކަމެއް ނޭނގޭތަ؟" ރީތިކޮށް ރާފިހްއާ ކުރިމަތިލަމުން ނަވީން ސުވާލުކޮށްލިއެވެ.\n"ދަންނަ މޫނަކާ ވައްތަރު.. އެކަމަކު ސީދާ ކާކުކަމެއް ނޭނގެ" ރާފިހްގެ ސިކުނޑިއަށް އެއީ ކާކުކަމެއް ނަގައެއް ނުގަނެވުނެވެ.\n"އަހަރެންމީ ނަވީން.... ބިޒްނަސް އެކްޕާރޓްސް..."\n"ކުންފުނީގެ އެމްޑީ... ޔާސިރުގެ ދަރިފުޅު" ކުއްލިއަކަށް ރާފިހްގެ މޫނުމަތީގެ ކުލަވަރު ބަދަލުވިއެވެ.\n'އާނ... އެރޭ ޔާސިރު މަރުނުވެ ސަލާމަތްވީ އަހަރެންގެ ސަބަބުން" ނަވީން ވާހަކަދެއްކިއެވެ.\n"ޔާސިރުގެ ދަރި.... ނަވީން.... ކަލޭ ކީ ކުރަން އަހަރެންގެ ފަހަތުން ތިއުޅެނީ...؟"\n"އަހަރެން ކުރިންވެސް ބުނެފީމެއްނު އަހަރެން ބޭނުންވަނީ ޔާސިރުގެ ކިބައިން ބަދަލް ހިފާށޭ" ނަވީން ކުރިން ބުނި ވާހަކަ ތަކުރާރު ކޮށްލިއެވެ.\n"ކަލޭ ތިއުޅެނީ ކޮންމެވެސް ފައިދާއެއް އަހަރެންގެ ފަރާތުން ނަގަންތަ؟ ބައްޕައާ ދެކޮޅަށް ދަރިއަކު ތެދުވަން ޖެހޭ އެއްވެސް ސަބަބެއް އަހަންނަކަށް ނުފެނޭ" ރާފިހްގެ މޫނުމަތިން ރުޅިވެރިކަން ފެނުނެވެ.\n"ރާހިފް ތި ބަދަލް ހިފަން ބޭނުންވާ ކަމުގައި އަހަރެން އެއްބާރުލުން ދޭނަމޭ ބުނެފިއްޔާ؟" ނަވީން ސުވާލުކޮށްލިއެވެ.\n"ކަލޭ އަހަންނަށް އެހީތެރިވާން ޖެހޭ އެއްވެސް ސަބަބެއް ނުފެނޭ. އެހެންނޫނީ އެރޭ އަހަރެން އޭނާ މަރާލަން ފުރުސަތު ދިނީނެއްނު..." ރާފިހް ވާހަކަ ދެއްކިއެވެ.\n"އޮވެދާނެއެއްނު... އަހަންނަކީ ވައުދެއް ވިއްޔާ އެއަށް ކަމޭހިތާ މީހެއް..... އެ އުވައެއް ނުލާނަން... ޔާސިރުގެ ކިބައިން އަހަރެން ބަދަލު ހިފަން ބޭނުންވަނީ ބޮޑު ސަބަބަކާ ހެދި.. ކަލޭގެ އެހީތެރިކަން އަހަރެން ބޭނުން... އޭރުން އަހަރެން ކަލެއަށް އެހީތެރިވާނަން" ނަވީން ބުނެލިއެވެ.\n"އަހަރެން ޔާސިރުއަށް ގުޅާފަ ކަލޭ މިތަނަށް އައި ވާހަކަ ބުނެފިއްޔާ؟"\n"ކަލޭ އެކަހަލަ ކަމެއް ނުކުރާނެ ކަމުގެ ޔަޤީންކަން އަހަރެންނަށް އެބައޮތް... ޔާސިރުގެ ކިބައިން ބަދަލުހިފަން ފެންބޮވައިގަނެފައި ހުރި ވަރު އަހަރެންގެ ދެލޮލުން ދުށިން...އެކަމަކު އަހަރެން އެރޭ ކަލޭ ހުއްޓުވި ސަބަބެއްވެސް އެބައޮތް... ޔާސިރު ހާ ދަށި ދަރަޖައަށް ކަލޭ ވެއްޓެން ބޭނުންނުވީތީ..." ނަވީން ހަމަޖެހެމުން ވާހަކަދެއްކިއެވެ.\n"އަހަންނަކީ ރާފިހް... ކަލޭގެ ބައްޕަ އަކީ އަހަރެންގެ ބައްޕަގެ ޤާތިލް" ރާފިހްގެ ލޮލުން ކޮންމެވެސް ވަރެއްގެ ރިހުމެއް ފެނިލިހެން ހީވިއެވެ. އޭނާ ނަވީންއަށް ބަލާލާ ދެވަނަ ފަހަރު އެއްޗެއް ބުނަން އުޅުނު ނަމަވެސް ދެވަނަ ސިކުންތުގައި ދުރުބަލާލިއެވެ.\n"އަހަންނަށް އެނގޭ ކަލެއަށް އަހަރެން ދައްކާ ވާހަކަ ގަބޫލުކުރަން ފަސޭހަ ނުވާނެކަން... އެކަމަކު އަހަރެންނާ އެއްބައިވެއްޖެއްޔާ ކަލެއަށް ވެސް އެކަމުގެ ފައިދާ ލިބޭނެ.... އަހަރެން މި ދައްކާ ވާހަކައާއި އަމަލުތަކާ ދިމާނުވަންޏާ އަހަންނަށް އޯކޭ ކަލޭ އަހަރެން މަރާލިޔަސް... އެކަމަކު އަހަރެންގެ ވާހަކަވެސް އަޑު އަހާލާފަ ގޮތެއް ނިންމުން މުހިންމު... އަހަރެންގެ އެހީތެރިކަމާއި ނުލާ ކަލެއަށްވެސް ޔާސިރުގެ ކިބައިން ބަދަލުހިފަން އުނދަގޫވާނެ. އަނެއްކޮޅުން އެހެންމީހެއްގެ އެހީތެރިކަމާއި ނުލާ އަހަންނަށްވެސް ޔާސިރު ފަޟީހަތް ކޮށެއް ނުލެވޭނެ... އަހަރެމެން ދެމީހުންނަށް ވެސް އެކަކު އަނެކަކުގެ އެހީތެރިކަން ވަރަށް މުހިންމު... ކީކޭ ބުނަނީ؟" ނަވީން ބުމަ އަރުވާލިއެވެ.\n"އިރުކޮޅަކު ވިސްނަން ހުރި ފަދައިން ހުރުމަށްފަހު ރާފިހް ބޯ ޖަހާލިއެވެ. އެހެންނަމަވެސް އޭނާ ފުރިހަމައަށް ނަވީން އަކަށް އިތުބާރެއް ނުކުރެއެވެ. އޭނާ އެއްވެސް މީހަކަށް އިތުބާރު ކުރާކަށްވެސް ބޭނުމެއް ނޫނެވެ.\n"ސަލާމައް އަތް ދިއްކޮއްލަމުން ދެވަނަ ފަހަރު ނަވީން އޭނާގެ ނަން ތަކުރާރު ކޮށްލިއެވެ. އެއާއެކު ރާފިހް ވެސް ނަވީންގެ އަތުގައި ހިފަމުން އޭނާގެ ނަން ބުނެލިއެވެ.\nމާގިނަ ވާހަކައެއް ދެއްކުމެއްނެތި ނަވީން އެގެއިން ނުކުތީ ރާފިހްގެ ފޯނު ނަންބަރު ވެސް ނަގައިގެންނެވެ. ނަވީން ދިޔަފަހުން އަނެއްކާ އޭނާއަށް އެކުރެވުނީ ރަނގަޅުކަމެއް ބާއޭ ހިތަށް އަރާ ރާފިހްއަށް ވިސްނާލެވުނެވެ. ނަވީންއަކީ އިތުބާރު ކުރެވޭ ވަރުގެ މީހެއްހެއްޔެވެ؟ ނަވީންގެ ސިއްރެއް އޭނާއަކަށް ނޭނގެއެވެ. އެހެންނަމަވެސް ނަވީންގެ މޫނުމަތިން ފެނުނު އަސަރުތަކުން އޭނާ ވެސް ޔާސިރުއަށް ނުހަނު ނަފްރަތު ކުރާކަން ދޭހަވެއެވެ. އޭނާ އެއިން އެއްވެސް ވާހަކައެއް މީހެއް ކައިރި އަދި އަމްދުން ޔާސިރު ކައިރީގައި ނުދައްކާނެކަން ނަވީންއަށް އެނގުނީ ކިހނެތް ހެއްޔެވެ؟ އޭނާ ހުރީ ކޮންމެ ހާލެއްގައިވެސް ޔާސިރުގެ ކިބައިން ބަދަލް ހިފަން ބޭނުންވެފައިކަން ނަވީންގެ ވިސްނުން ތޫނު ސިކުނޑިއަށް ނަގައިގަނެވުނީ ހެއްޔެވެ؟ އެހާ ޔަޤީންކަން އޮންނާނީ އެހެންވެ ނޫންހެއްޔެވެ؟\nނަވީން ކާރަށް އަރާ ސީޓުގައި ހަމަޖެހިލިއެވެ. މިކުރެވުނީ އަނެއްކާ ރަނގަޅު ކަމެއްބާއޭ އޭނާގެ ހިތަށް އަރަމުން ދިޔައެވެ. އާއެކެވެ. ކާމިޔާބު ވާނީ ކަންތައްތަކާ ކެރިގެން ކުރިމަތިލުމުންނެވެ. މި ވަގުތަށް އޭނާއަށް އެންމެ މުހިންމީ ޔާސިރުގެ ހަޤީގަތް ފަޅާ އަރުވާލުމެވެ. އަމިއްލަ ބައްޕައަށް ވިޔަސް ޔާސިރު އާމެދު އޭނާގެ ހިތުގައި ވަނީ ހުސް ނަފްރަތެވެ.\nޝަކީބުއަކީ ސައްތާރުގެ ތިބި ހަތަރުކުދިންގެ ތެރެއިން އެންމެ ދޮށީ ކުއްޖާއެވެ. ސައްތާރު ކައިވެންޏެއް ކުރުމުގެ ކުރިން ކުރި ވިޔާނުދާ އަމަލެއްގެ ނަތީޖާއަކަށްވެގެން ދިޔައީ ޝަކީބު ދުނިޔެއަށް އުފަންވެގެން ދިޔުމެވެ. ޝަކީބު ވިހާފައި ނަބީލާ ދުނިޔެ ދޫކުރުމުގެ ސަބަބުން ޝަކީބު ބަލަމުން ގެންދިޔައީ ސައްތާރެވެ. ސައްތާރުގެ އާއިލާގެ ތެރޭގައިވެސް ޝަކީބުއަށް މާބޮޑު އަޅާލުމެއް ނުލިބެއެވެ. އެމީހުން ތިބެނީ ޝަކީބުއާ ހެދި އުނދަގޫވެފައެވެ. އާއިލާގެ ވެސް އެދުމާއެކު ސައްތާރުވެސް މީހަކާ އިނީއެވެ. މީހަކާ އިންއިރު ޝަކީބުގެ ވާހަކަ އޮތީ ސިއްރުކޮށްފައެވެ. ދުރުތާ ތިމާގެ ކުއްޖެއްގެ ގޮތުގައި ޝަކީބު ވަނީ ލޭބަލްކޮށްފައެވެ. އެހެންނަމަވެސް ކައިވެންޏަށް މާ ގިނަ ދުވަސްތަކެއް ނުވެ އަންހެނުން ހަބީބާއަށް ޝަކީބުއަކީ ކާކުކަން އެނގުނީއެވެ. އެހިސާބުން އެމީހުންނަށް މަޖުބޫރުވީ ޝަކީބު އެމީހުންނާ ދުރުގައި ގެންގުޅޭށެވެ. އެހެންވުމުގެ ސަބަބުން މާލޭން ގެއެއްގަނެ މެއިޑަކާއެކު އެމީހުން ޝަކީބު އެގޭގައި ބެހެއްޓީއެވެ. ސައްތާރު ވެސް އެހާ ހިންހަމެޖެހޭ ކުއްޖަކަށް ޝަކީބު ނުވެއެވެ. ކޮންމެވެސް ވަރެއްގެ ހަމްދަރުދީއެއް ނަބީލާއާ މެދު ވީތީ ދެން ޝަކީބު ގެންގުޅެނީއެވެ. އާއިލާގެ ނަފްރަތު އަމާޒުވެގެން ދިޔުންވެގެން ދިޔައީ ޝަކީބުގެ ހިތުގައ ސައްތާރުއާ މެދުވެސް ނަފްރަތު އުފެދެން މެދުވެރިވި ސަބަބަކަށެވެ. އުމުރުން އަށާރަ އަހަރު ފުރި ނަވާރަ އަހަރުފުރުނު ފަހުން އަމިއްލަ ފައިމައްޗަށް ތެދުވެ ވަޒީފާގެ މާހައުލަށް ނުކުންނަން ވެގެން ޝަކީބު ސައްތާރު ގާތު ބުނުމުން ސައްތާރު އާއެކޭ ބުނިނަމަވެސް އެ އާބަހުގެ ސަބަބުން އަނެއްކާވެސް ޝަކީބުއަށް ލިބުނީ ހިތްދަތިކަމެކެވެ. ބައްޕަގެ ކުންފުނީގެ ވަޒީފާއެއް އޭނާއަށް ފަހު ވަގުތު ނުލިބޭނޭކަމަށްބުނީއެވެ. އެންމެ ފުރަތަމަ މަސައްކަތް ކުރަން ޖެހުނީ މީހެއްގެ ގަރާޖެއްގައެވެ. އެތަނުން ލިބޭ މަދު ލާރިކޮޅުން އޭނާ ކޯހެއް ހެދޯ ތޯ އުޅުނެވެ. އެހެންނަމަވެސް ވަކި ހިސާބަކުން ފޫހިވެގެން ހުއްޓާލީއެވެ.\nއަހަރުތަކެއް ފާއިތުވެ ހިނގައްޖެއެވެ. ސައްތާރުގެ ދެން ތިބި ތިން ކުދިންވެސް ތިބީ ބޮޑުވެފައެވެ. އެ ތިން ކުދިންނަށް ވެސް ސައްތާރުގެ އޮފީހުން ވަޒީފާ ލިބުނެވެ. ކުންފުނީގެ އިސްމަގާމުތަކެވެ. އެހެންކަމުން އަނެއްކާވެސް ހިތްވަރުކޮށްފައި ޝަކީބު ސައްތާރު ކައިރިއަށް އޭނާއަށް ވަޒީފާއެއް ލިބޭތޯ ދިޔައެވެ. މިފަހަރު ކުރީ ފަހަރާ ހިލާފަށް ސައްތާރު އެއްބަސްވިއެވެ. އޭރު ޝަކީބު އުޅުނީ މީހަކާވެސް އިނދެގެންނެވެ. ހިތްދަތިކަން އިންތިހާއަށް ދިޔައީ ސައްތާރުގެ އަމަލުތައް މި ފަހަރުވެސް ހުރިގޮތުންނެވެ. އޮފީހުން އޭނާ އަށް ދިނީ މަސައްކަތު މީހެއް ވަޒީފާއެވެ. އެކަމާ އިންތިހާއަށް ދެރަވިނަމަވެސް ޝަކީބު ޝަކުވާއެއް ނުކުރެއެވެ. އެހެންނަމަވެސް ހިތުގައި އުފެދެމުން ދިޔައީ އންތިހާ ނަފްރަތެވެ. އޮފީހުގައި އެހެން އުޅެން ޖެހުމާއި ބައްޕަގެ ފަރާތުން އެހެން ކުދިންނަށް ލިބެމުންދާ ލޯބި ފެނި ޝަކީބުގެ ހިތުގައި ދިޔައީ ނަފްރަތުގެ ހުޅު ރޯވަމުންނެވެ. ކުންފުނީގެ މުހިންމު މައުލޫމާތުތައް އޭނާ ވަގަށް ނަގަން ފެށީ އެ ކުންފުނި ބަނގުރޫޓް ކޮށްލުމުގެ ބޭނުމުގައެވެ. އެހެން އުޅުމުގެ ތެރޭގައި އޭނާ ޔާސިރުގެ ލޮލުގައި އަޅައިގަތީއެވެ.\nޔާސިރުގެ ފަރާތުން އޭނާ އަށް ލިބުނީ އޮފާއެކެވެ. އެ ކުންފުނީގެ އިސްމަޖާމަކަށް އައުމަށެވެ. ހަޤީގަތުގައި ރެޑް ލީފް ކުންފުންޏަކީ އޭރުވެސް ޔާސިރުމެންގެ ކުންފުންޏާއި އެންމެ ބޮޑު ދުޝްމަނުކަމެއް އޮތް ކުންފުންޏެވެ. ޔާސިރުގެ އެދުމަށް އެއްބަސްވެ އޭނާ އެ ކުންފުންޏާއި ގުޅުން ވެގެން ދިޔައީ ސައްތާރު އާއި ޝަކީބުއާ ދެމެދު ރުޅިވެރިކަން އުފެދުނު ސަބަބަކަށެވެ. ޔާސިރު ކައިރީގައި އެތައް އަހަރެއް ހޭދަ ކުރުމަށްފަހު މިއަދު އަނެއްކާވެސް ޝަކީބު ބައްޕަގެ ކުންފުންޏާއި ގުޅުނު އެންމެ ބޮޑު ސަބަބަކީ އެ ކުންފުނީގެ ބާރު އޭނާގެ އަތްމައްޗަށް އެރުމެވެ. އަނެއްކޮޅުން ޔާސިރު އޭނާ ހުރި މަޤާމުން ދުރުކުރުމަށްފަހު އެއަށްވުރެ ދަށް މަޤާމަކަށް ހަމަޖެއްސުން ވެގެން ދިޔައީ ޔާސިރު އާ މެދުވެސް ދެކޮޅުވެރިކަން އުދެފެން މެދުވެރިވި ސަބަބެވެ. ރެޑްލީފް ކުންފުނިން ތިބީ އެފަދަ ދަނޑި ވަޅަކަށް ބަލަބަލައެވެ. އެމީހުންގެ އަމިއްލަ ބޭނުމަށް އެމީހުން އަނެއްކާވެސް ޝަކީބު ގެނައީއެވެ. ބޭނުމަކީ ޝަކީބުގެ ފަރާތުން މުހިންމު މައުލޫމާތުތަކެއް ހޯދައިގެން އެމީހުންގެ ކުންފުނި ކުރިއެރުވުމެވެ. ކުރިއަށް ޔާސިރުމެން ރާވާފައިވާ ކަންތައްތަކުގެ މައުލޫމާތު އެއްކުރުމެވެ. އެންމެ ކުރީއްސުރެ ދެކޮޅުވެރި ދެ ކުންފުނި ކަމަށް ވުމުން އެއްބަޔަކަށް ކުރިއެރުމެއް ލިބޭކަށް އެއްއިރެއްގައިވެސް އަނެއް ބަޔަކު ނޭދެއެވެ. އެކަމެއް އަދި އަދަށް ދާންދެންވެސް ޝަކީބުއަކަށް ނޭނގެއެވެ. ސައްތާރު ޤަބޫލުކުރާގޮތުގައި އެނގޭކަށްނުވެސް ޖެހޭނެއެވެ. އަދިވެސް އޭނާގެ ވިސްނުން ހުރީ ޝަކީބުގެ ފަރާތުން އޭނާގެ އެދުން ހާސިލް ވުމާއެކު ޝަކީބު މަޤާމުން ދުރުކުރުމެވެ.\n"އަދިވެސް އޭނާ މަޤާމުން ދުރުކުރާކަށް ނުވޭތަ؟ މިހާރު ކޮން ދުވަހެއް.... އަދިވެސް ތި ކުރަން އުޅޭކަމެއް ނުވޭ؟" ހަބީބާ ނުރުހުން ފާޅުކުރިއެވެ.\n"އަހަރެން މަޑުކުރީ އޭނަ ހަމައަކަށް އެޅެންދެން... އެޅުނީމަ އެ ކުންފުނީގެ މައުލޫމާތުތައް އަހަރެން އޮޅުން ފިލުވާނަން... ހަބީބާ ކަންބޮޑުނުވެބަލަ. އަހަރެން މިހާރުވެސް މިއުޅެނީ އަހަރެންގެ އަދި އަހަރެންގެ ދަރިންގެ ފައިދާއަށޭ.... އޭނައަކީ އަހަރެންގެ ދަރިއަކަށް ވިނަމަވެސް އަހަރެންގެ ހިތުގައި އޭނައާމެދު ދަރި ކުލުނެއް ނެތް.... އޭނަ އަހަރެމެން ދޫކޮށްލާފަ ޔާސިރުމެން ގާތަށް ދިޔައީތީ އެކަނިވެސް އަހަރެން ބޭނުން އޭނާގެ ކިބައިން ރަނގަޅު ބަދަލެއް ހިފަން" ސައްތާރު ކޯކް ތަށިން ކޯވަރެއް ދަމާލަމުން ވާހަކަދެއްކިއެވެ. ދެމީހުން ތިބީ ގޭގެ ޓެރެސްގައި ހުރި ގޮނޑިތަކުން ގޮނޑިއެއްގައި މަޑުކޮށްލައިގެން ވާހަކަދައްކާށެވެ.\nއޭނާ ޝަކީބު ގެނައި އެމީހުންގެ ކުންފުންޏަށް އެތައް މިލިއަން ޑޮލަރުގެ ގެއްލުން ލިބުނު ފަހުންނެވެ. ފަހުން ކޮންމެ ޕްރޮޖެކްޓެއްވެސް ކާމިޔާބު ކުރަނީ ޔާސިރުމެންނެވެ. ކުންފުނީގެ އާމްދަނީ ދިޔައީ ހައްތަހާ ދަށަށެވެ. އެގޮތުން ޔާސިރުމެން ކުންފުނީގެ ކޮރަޕްޝަންގެ އަމަލުތައް އެކަނިވެސް އެމީހުންނަށް ފަޅާއަރުވާލެވިއްޖެއްޔާ ބޮޑު ފައިދާއަކަށް ވާނެއެވެ.\nފަސްމަސް ފާއިތުވެގެން ދިޔައިރު ވެސް ޔާސިރުމެންނަށް ލިބެމުން ދިޔަ އިންޒާރުތައް ލިބެމުން ދިޔައެވެ. ކޮންމެ ދުވަހަކު ނޫނަސް ދޭތެރެ ދޭތެރެއިން އެ މެސެޖްތައް ލިބެއެވެ. ހީވަނީ ޔާސިރުމެންގެ އެ އަމަލު މަތިން ހަނދާން ނެތިދާނެތީ ހަނދާންކޮށްލަދޭހެންނެވެ. ނަވީންއާއި ރާފިހްގެ އެކުވެރިކަން ވެސް ފުދޭވަރަކަށް ބޮޑުވެފައިވާއިރު ކަންތައްތައް ގޮސްފައިވާ ހިސާބު ނަވީން ވަނީ އާހިލްއަށްވެސް ކިޔައިދީފައެވެ. އަނެއްކޮޅުން އިބާގެ ފަރާތުންވެސް ނަވީންއަށް ހިތްވަރު ލިބެއެވެ. މާހިރާއަށް ލިބެމުންދާ ކުރިއެރުމަކީ ނަވީން އެކަމާ އެންމެ އުފާ ކުރާކަމެވެ. އެކަކަށްވެސް ނޭނގުނު ކަމަކީ ހާދީ އަކީ ވެސް މާހިރާއަށް އެހާލަތު ކުރިމަތި ވުމުގެ ޒިންމާ ނަގަން ޖެހޭ ފަރާތެއްކަމެވެ. މިއަދު ދުނިޔޭގައި ނެތްނަމަވެސް މެއެވެ. ހާދީގެ ދަރިފުޅު ރާފިހްއަކީ ކާކުކަން އެނގޭ ދުވަހަކުން އެ މީހުންގެ އެކުވެރިކަން މިގޮތުގައި އޮވެދާނެބާއެވެ. ނޫނީ އެ ދުވަހަކުން އަނެއްކާ ނަވީންއާއި ރާފިހް ވެސް ދުޝްމަމުންނަށް ވާނީބާއެވެ. އެ އަމަލު ހިންގީ ހާދީކަމުގައި ވިނަމަވެސް ރާފިހްގެ ހަށިގަނޑުގައި ހާދީގެ ލޭ ހިނގުން ވެގެންދާނީ ރާފިހް ކުށްވެރިކުރަން ނަވީންއަށް ލިބިގޭންދާނޭ ފުރުސަތަކަށްހެއްޔެވެ؟ ކޮންމެއަކަސް އެންމެންގެވެސް އެއްމަގްސަދެކެވެ. ޔާސިރުގެ ކިބައިން ބަދަލް ހިފުމެވެ.\nރާފިހް ޑްރެސިންޓޭބަލް ކައިރީގައި ހުރެ ރީތިވެ ނިންމާލައިގެން ނަވީންއަށް ގުޅާލިއެވެ. ފޯން ކޯލް ނިންމާލާފައި އޭނާ ވޮލެޓް ނަގާ ފަހަތު ޖީބަށް ލަމުން ގޭން ނުކުންނަން ހިނގައިގަތެވެ. ގެ ތަޅުލުމަށްފަހު ތިރިއަށް ފައިބާ މަޑުމަޑުން ސައިކަލާ ހިސާބަށް ދިޔައެވެ. ސައިކަލަށް އަރާ ދުއްވާލީ ނަވީންމެން ގެއަށް ދިޔުމަށެވެ. ނަވީންގެ މަންމަ ބަހައްޓާފައި ހުންނަ ގެއަކީ އެމީހުންގެ މަޝްވަރާތައް ކުރިއަށް ދާގެއެވެ. އެގެއަށް ގޮސް ބެލް ޖަހާލިއެވެ. މާގިނަ އިރެއްނުވެ ދޮރު ހުޅުވާލިއެވެ. އެތެރެއަށް ވަދެ އޭނާ ގޮސް ސޯފާގައި ޖައްސާލިއިރު ނަވީން އާއި އާހިލްވެސް މަޑުކޮށްލައިގެން ތިއްބެވެ.\nމާހިރާ ގޮވައިގެން އިބާ ނުކުތީ މާހިރާއަށް ކާންދޭން ވެގެންނެވެ. ރޭގަނޑު ނުވައެއް ޖަހަނީއެވެ ހަވީރު ނިދާފައި މާހިރާ ހޭލީ ދެންމެއެވެ. އަދި މެންދުރުއްސުރެ އެއްވެސް އެއްޗެއް ނުކައެވެ. މާހިރާ ބަލާލީ ނަވީންއަށެވެ. އެގެއަށް އާހިލްއާއި ރާފިހް އަންނާތީ ކޮންމެވެސް ވަރަކަށް މާހިރާއަށް އުނދަގޫވާކަން އެމީހުންނަށް އެނގެއެވެ. އެހެންނަމަވެސް ނަވީން އަދި އިބާވެސް ބޭނުންވަނީ މަޑު މަޑުން ނަމަވެސް މީހުންގެ ތެރެއަށް މާހިރާ ހާނުވާށެވެ. އަބަދާ އަބަދު ކޮޓަރި ތެރޭގައި ބަންދުކޮށްގެން ގެންގުޅުމަކީ ވެސް ހައްލެއްނޫނެވެ. ހަޤީގީ އާއިލާ އަކީ ކޮބައިކަމުގެ އިޙްސާސް ކޮށްދޭން ބޭނުންވެއެވެ.\nމާހިރާ ކެނޑި ނޭޅި ނަވީންއަށް ބަލަން ފެށުމުން އެ ބުނަނީ ކީކޭކަން އޭނާއަށް އެނގުނެވެ.\n"މަންމާ.... ހިނގާ ކާން... އެންމަން އެއްކޮށް ދޯ ކާނީ" ނަވީން ސޯފާގައި ތިބި އާހިލް އާއި ރާފިހް އަށް އިޝާރާތް ކޮށްލަމުން ބުނެލިއެވެ. ނަވީން ވަނީ ރާހިފްއަށް ހަޤީގަތް ކިޔައިދީފައެވެ. ރާފިހް ވެސްމެއެވެ.\nމާހިރާ ގެންގޮސް ގޮނޑީގައި ބޭންދުމަށްފަހު އެއްފަރާތުގައި ހުރި ގޮނޑީގައި ނަވީން އިށީނެވެ. މާހިރާގެ އަނެއްފަރާތުގައި އިބާ އިށީނެވެ. އަނެއް ފަރާތުގައ ރާފިހް އާއި އާހިލް ތިއްބެވެ. މާހިރާ ގެ ތައްޓަށް އެއްޗެހި އަޅައިދިނުމުން ސަމުސަލުގައި އަމިއްލަ އަށް ހިފައްޓައިގެން އިނދެ މާހިރާ ކާންފެށިއެވެ. ނަވީން ހިނިތުންވެލިއެވެ. މާހިރާއަށް އަންނަމުން ދަނީ މުޅިންވެސް ރަނގަޅު ބަދަލްތަކެވެ. އެކަމުން އޭނާއަށް ހަމަޖެހުން ލިބުނެއްކަމަކު އެ ހަމަޖެހުން ގެއްލޭނީ ކޮންއިރަކުން ބާއޭ ނަވީންގެ ހިތަށް އަބަދުވެސް އަރައެވެ. މާހިރާ ދުނިޔޭގައި ހުރިކަން ފުލުހުންނަށް އެނގޭނަމަ ހާލަތު ބަދަލުވާނީ ކިހިނެތްހެއްޔެވެ؟ އެކަން ޔާސިރުއަށް އެނގޭނަމަ ޔާސިރުގެ ދެވަނަ ފިޔަވަޅަކަށް ވާނީ ކޮންކަމެއްހެއްޔެވެ؟ މާހިރާ އާހިލްއާއި ރާފިހްއަށް ބަލަނީ ބީރައްޓެހި ބެލުމަކުން ކަމުގައި ވިނަމަވެސް އެ ދެމީހުން ފެނިގެން ކުރިން އުޅޭހެން ބިރަކުން މިހާރަކު ނޫޅެއެވެ. އަބަދާ އަބަދު ފެންނާތީ ކަމަށްވެސް ވެދާނެއެވެ. މާހިރާ އެކުގައި ރަނގަޅު ނުވާނެކަން ހުދު ނަވީންއަށް ވެސް އެނގެއެވެ. އެހެނެއްކަމަކު ބަލީގެ ސަބަބުން ދިމާވާ އުނދަގޫތައް ކުޑަކުރެވޭނެއެވެ. އޭނާ ބޭނުންވަނީ އެންމެންގެ އެހީތެރިކަމެވެ.\nކައި ނިންމާލުމަށްފަހު ތަށިތައް ނަގާފައި އިބާވެސް މާހިރާ ގޮވައިގެން ގޮސް ވަނީ ކޮޓަރިއަށެވެ. ދެން އޭނާ ނުކުތް އިރު ރާފިހްއާއި އާހިލް އުޅެނީ ދާށެވެ. ރާފިހް އޭނާގެ ވޮލެޓް ނަގާ ކޮންމެވެސް އެއްޗެއް އޮތްތޯ ޗެކްކޮށްލިއެވެ.\n"ކާޑު ވެސް ނުލާ އެ އާދެވުނީ! އޭޓީއެމްއަށް އެބަ ދާންޖެހޭ ލާރިއެއްނަގަން" އަދިވެސް އެއްފަހަރު އޭނާ ވޮލެޓް ހާވާލިއެވެ. އެ ހިނދު ވޮލެޓްގެ ތެރެއިން ކުޑަ ފޮޓޯގަނޑެއް ވެއްޓުނުކަން އޭނާ ނުދެނެ ހުއްޓެވެ. ވެއްޓުނު ގޮތަށް ފޮޓޯގަނޑު ދިޔައީ ސޯފާ ދަށަށެވެ. ރާފިހްއާއި އާހިލްވެސް ދިޔުމުން ނަވީން އިބާ ގާތަށް ޖެހިލާފައި އިބާގެ އަތުގައި ހިފާލިއެވެ.


Male' ge maguthakah najis beyruva massala adhives Hallu Nukurevifai!\nޖަންކްޝަނެއް ފުރިގެން ބަންޑުން ވެފައި---\nއާމިނަތު އިރާޝާ އަބްދުﷲ\n19 ޖޫން 2016 1 ކޮމެންޓް\nމާލޭގެ މަގުތަކަށް ނަޖިސް ބޭރުވާ މައްސަލަ އަދިވެސް ހައްލު ނުކުރެވިފައި!\nމާލޭގެ ބޮޑުތަކުރުފާނު މަގު މާލޭ ޖަލު ކައިރީގައި ހުރި ބައެއް ޖަންކްޝަންތަކުން އަނެއްކާ ވެސް ނަޖިސް ބޭރުވާން ފަށައިފިއެވެ.\nމިއަދު މެންދުރެއްހާއިރު އެ ސަރަހައްދުގައި ހުރި ތިން ޖަންކްޝަނަކުން ވަނީ ނަޖިސް ބޭރުވެފައެވެ. ނަޖިސް ބޭރުވާ ސަރަހައްދުތަކުގައި ނަޖިސް ފެންގަނޑު ހެދޭއިރު، އެ ހިސާބުތަކުގައި ނަޖިހުގެ ވަސް ވެސް ވަނީ ހިފާފައެވެ.\nއެކަމާއި ގުޅިގެން ސީއެންއެމުން ބަހެއް ހޯދުމަށް އެމްޑަބްލިއެސްސީއަށް ގުޅުމުން އެތަނުގެ ބަހެއް ވަނީ އަދި ލިބޭ ގޮތް ނުވެފައެވެ.\nމާލޭގެ މަގުތަކަށް ނަޖިސް ބޭރުވުމުގެ މައްސަލަ ވަނީ މިހާރު އާއްމުކަމަކަށް ވެފައެވެ. އެ މައްސަލަ އަނެއްކާ ވެސް ކުރިމަތިވެފައިވާއިރު، މީގެ ދެ މަސް ދުވަސް ކުރިން ވެސް ވަނީ މާލޭގެ މީހުން ދިރިއުޅޭ ސަރަހައްދުތަކުން ވަރަށް ބޮޑަށް ނަޖިސް ބޭރުވެ އުނދަގޫތަކާ ކުރިމަތި ލާން ޖެހިފައެވެ.\nއެކަމާއި ގުޅިގެން އެމްޑަބްލިއުއެސްސީއިން ވަނީ ނަޖިސް ބޭރުވެފައި ހުރި ސަރަހައްދުތައް ސާފުކޮށް ވަގުތީ ހައްލެއް ގެނެސްފައެވެ.\nމަގުތަކަށް ނަޖިސް ބޭރުވަނީ މަގުތަކުގައި ހުރި ޖަންކްޝަންތައް ފުރިބާރުވާތީއެވެ.\nމާލޭގައި ނަރުދަމާތައް އަޅާފައިވަނީ މީގެ 30 ހަކަށް އަހަރު ކުރިންނެވެ. އެއީ އޭރު މާލޭގެ އާބާދީއަށް ބަލައިގެންނެވެ.\nއެމްޑަބްލިއުއެސްސީއަށް 21 އަހަރު ފުރުން ފާހަގަކުރުމަށް ބޭއްވި ޖަލްސާއެއްގައި، ވާހަކަފުޅުދައްކަވަމުން އެންވަޔަރަންމަންޓް މިނިސްޓަރު ތޯރިގު އިބްރާހިމް ވިދާޅުވީ މާލޭގައި މިހާރު ބޭނުން ކުރަމުންދާ ނަރުދަމާ ނިޒާމު ރަނގަޅު ކުރަންޖެހޭ ކަމަށެވެ. އެގޮތުން ނަރުދަމާ ރީ-ޑިޒައިން ކުރުމަށް ދެނެ ގަންނަން ޖެޙޭ ކަންކަން މިހާރު ކުރިއަށްދާ ކަމަށާއި، ވަރަށް އަވަހަށް އަމަލީ މަސައްކަތް ފެށޭނެ ކަމަށެވެ.\nމާލޭގެ މަގުތަކުގެ ކަންކަން ބެލެހެއްޓުމަށް ކުރިން މަތިކޮށްފައިވަނީ ސިޓީ ކައުންސިލަށެވެ. ނަމަވެސް މިހާރު އެ މަސައްކަތް ކުރަމުން އަންނަނީ ހައުސިން މިނިސްޓްރީންނެވެ. އެ މައްސަލައާއި ގުޅިގެން ހައުސިން ގެ ބަހެއް ވެސް ވަނީ ލިބޭ ގޮތް ނުވެފައެވެ.\nމާލެ އެމްޑަބްލިއުއެސްސީ ހައުސިން މިނިސްޓްރީ


ތިލަދުންމަތީ އުތުރުބުރީ މާރަންދޫ ކައުންސިލްގެ އިދާރާ\nމަސްޖިދުލް ތަޤްވާގެ ކަރަންޓް ތްރީފޭސް އަށް ބަދަލުކުރުން\nމަސްޖިދުލް ތަޤްވާގެ ކަރަންޓް ތްރީފޭސްއަށް ބަދަލުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް ކުރި މި އިދާރާގެ ނަންބަރު: (IUL)253/253/2019/28 ގެ އިޢުލާނާއި ގުޅިގެން ހުށަހަޅާފައިވާ އެސްޓިމޭޓްތަކުގެ އަގުބޮޑުވުމުގެ ސަބަބުންނާއި މި އިދާރާގެ ނަންބަރު: (IUL)253/253/2019/34 (16 ޖުލައި 2019) ގެ އިޢުލާނާއި ގުޅިގެން އެއްވެސް ފަރާތަކުން މަޢުލޫމާތު ސާފުކުރުމަށް ހާޟިރުވެފައިނުވާތީ، އަލުން އިޢުލާނު ކުރުމަށް ކައުންސިލުން ވަނީ ނިންމާފައެވެ.\nމަސްޖިދުލް ތަޤްވާގެ ކަރަންޓް ތްރީފޭސްއަށް ބަދަލުކޮށްދޭނެ ފަރާތެއް ބޭނުންވެއްޖެ.\nވީމާ، މި މަސައްކަތް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކުން 2019 އޯގަސްޓް 8 ވާ ބުރާސްފަތި ދުވަހުގެ 10:30 އަށް މި އިދާރާގެ ކޮންފަރެންސްހޯލަށް ދުރުވެ މަޢުލޫމާތު ސާފުކުރުމަށްފަހު 2019 އޯގަސްޓް 18 ވާ އާދީއްތަ ދުވަހުގެ 10:30 އަށް އަންދާސީހިސާބު މި އިދާރާއަށް ހުށަހެޅުއްވުން އެދެމެވެ. އަންދާސީހިސާބު ހުށަހެޅުމަށް ފުރުޞަތު ހުޅުވާލެވިފައިވަނީ ދިވެހިރާއްޖޭގައި ރަޖިސްޓްރީކޮށްގެން ހިންގާ ވިޔަފާރިތަކަށެވެ.\nމިކަމަށް އެދި ހުށަހަޅާ އަންދާސީ ހިސާބުތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. އަދި އަންދާސީ ހިސާބު ހުށަހަޅާނީ އެކަމަށް ތައްޔާރުކުރެވިފައިވާ ފޯމުގައެވެ. މުއްދަތު ހަމަވުމަށްފަހު ހުށަހަޅާ ފޯމާއި، މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުން ހުށަހަޅާ ފޯމު ޤަބޫލުނުކުރެވޭނެ ވާހަކަ ދެންނެވީމެވެ.\nމަޢުލޫމާތު ސާފުކުރެއްވުމަށާއި އަންދާސީ ހިސާބު ހުށަހެޅުއްވުމަށް ބަދަލުގައި ބޭފުޅަކު ފޮނުވާނަމަ އެކަން ބަޔާންކޮށް ސިޓީއަކުން މިއިދާރާއަށް ހުށަހަޅަންޖެހޭނެއެވެ. މިކަމަށް އެދި ހުށަހަޅާ އަންދާސީ ހިސާބުތައް ކެނޑުމަށް ހަމަޖެހިފައިވަނީ އަންދާސީ ހިސާބު ހުށަހަޅާ ފަރާތްތަކުގެ ހާޒިރުގައެވެ. އިތުރު މަޢުލޫމާތު ސާފުކުރެއްވުމަށް 6500029 ނަންބަރު ފޯނާއި ގުޅުއްވުން އެދެމެވެ.\nމިހެންވެ މިކަން އާންމުކޮށް އަންގާ އިޢުލާންކުރީމެވެ.\n28 ޛުލްޤަޢިދާ 1440\nޕަބްލިޝްކުރި ގަޑި: 1321\nސުންގަޑި: 08 އޮގަސްޓް 2019 1030


Maamakunudhoo Atholhuge Reethikan Fathuruveriehge Drone Video Thakun | Thiladhun\nމާމަކުނުދޫ އަތޮޅުގެ ރީތިކަން ފަތުރުވެރިއެއްގެ ޑްރޯން ވީޑިއޯތަކުން\nފާތިމަތު ސިނާޒާ ނޮވެމްބަރ 27, 2019\nމާކަނޑު ގެ މެދުގައި އުކާލެވިފައިވާ ރަންމުތް ތަކެއްފަދައިން ވިދާ ބަބުޅަމުންދާ ރާއްޖޭގެ ރަށްތަކަށް ޒިޔާރަތް ކުރާ ފަތުރުވެރިން ދުވަހެއްދުވަހަކަށް ދަނީ ގިނަވަމުންނެވެ. އެމީހުންގެ މެދުގައި މިތަން މަގުބޫލުވެ ގުދުރަތީ ގޮތުން ދިވެހިންނަށް ލިބިފައިވާ މި ގައުމަކީ ފަތުރުވެރިންގެ މެދުގައި ހާއްސަ ގަދަރެއް ދެވިފައިވި ތަނަކަށް މިވަނީ ބަދަލުވެފައެެވެ. އެހެންނަމަވެސް ދިވެހިރާއްޖޭގެ ރީތިކަމަކީ މީހަކު ދުލުން ބަޔާން ކޮށްދެވޭނެ ފަދަ މަންޒިލެއްނޫނެވެ. މި ސަބަބަށްޓަކައި މިގައުމަކީ ދުނިޔެމަތީގެ ސުވަރުގެ ކަމަށް ދެކޭ ފަތުރުވެރިން ވެސް މަދެއްނޫނެވެ.\nތިލަދުންމަތީގައި ރާއްޖޭގެ ރަށްތަކާއި ދުރުން އޮންނަ މާމަކުނުދޫ އަތޮޅަކީ ފަތުރުވެރިންނާއި ދިވެހިން އެހާގިނައިން ގޮސް އުޅޭ މަންޒިލެއްނޫނެވެ. ދަތުރުފަތުރުގެ އުނދަގޫކަމާއި އެކު މަކުނުދޫގައި ލޯކަލް ޓޫރިޒަމް ފައްކާކުރުމަށްވަނީ ގޮންޖެހުން ތަކާއި ކުރިމަތިވެފައެވެ. މިގޮންޖެހުންތަކާއި އެކުވެސް މަކުނުދޫއަށް މިހާރުދަނީ މަދުމަދުން ފަތުރުވެރިން އަންނަން ފަށާފައެވެ. މަކުނުދޫއާއި މާމަކުނުދޫގެ ބޮޑު ފަޅާކީ ރާއްޖޭގެ ބޮޑެތި ފަޅުތަކުގެ ތެރެއިން ހިމެނޭ ފަޅެކެވެ. ގުދުރަތީ މުއްސަނދިކަމުން ފުރިފައިވާ އެކަހެރިކޮން އޮންނަ އަތޮޅެކެވެ. މިއަތޮޅުގެ ރީތިކަން ރާއްޖެ ޒިޔާރަތްކުރި ފަތުރުވެރިއެއްގެ ވީޑިއޯ އަކުން ދައްކާލިއިރު ރަށްތަކުގެ ވަށައިގެން ލެވިފައިވި ގުދުރަތީ ފަރަކީ ރަށުގެ ހިމާޔަތުގެ މައި އައްޑަނައަށް ވަނީވެފައެވެ.\nމާމަކުނުދޫ އަތޮޅު އިންނަފުއްޓާއި ދިއްޕަރުފުއްޓާއި ފެންބޯހުރާގެ އިތުރުން މަކުނުދޫގެ ރީތިކަންވަނީ މިފަތުރުވެރިޔާގެ ކެމެރާއިން ދުނިޔެއަށް ދައްކާލަދީފައެވެ. މި ފަތުރުވެރިޔާގެ ވީޑިއޯ އިން އަތޮޅުގެ އެހެން ރަށްތަކަށް ލިބިފައިވި ގުދުރަތީ ރީތިކަން އޭގެ އެންމެ ފުރިހަމައަށް ވަނީ ފެނިފައެވެ. ވީޑިއޯއިން ފެނިގެންދާ ރަށްރަށުގެ ވަށައިގެން ލެވިފައިވި ހުދު ދޮންވެލިގަނޑާއި ކަނޑު ފަޅުތަކުންގެ ހިތްގައިމު ކަމަކީ ބަލާ ފޫހިނުވާނޭ މަންޒަރު ތަކެއްވެސްމެއެވެ. މިފަތުރުވެރިޔާ ވަނީ މިދަތުރުގައި5ވީޑިއޯއެއް ޔޫޓިއުބްއަށް ލާފައެވެ.\nމި ވީޑިއޯތަކުގެ ތެރެއިން އެންމެ އަޅައިގެން ވިޑިއޯއަކީ ފެންބޯ ހުރާގައި ވަރަށް ހާލުގައި ޖެހިފައި އޮތް ވެލައެއް ސަލާމަތްކޮށް ދޫކޮށްލާފައިވާ ވީޑިއޯއެކެވެ.\nމިވީޑިއޯތަައް ނަގާފައިވަނީ ސުވެން އާއި ނަޖްދާ ކިޔާފަތުރުވެރިއެކެވެ. މިދެމީހުންނަކީ 2007 ވަނައަހަރުން ފެށިގެން ދުނިޔޭގެ އެކިކަންކޮޅުތަކަށް ދަތުރުކުރަންމުންދާ ބެކްޕެކް ޓްރެވެލަރސް އިންނެވެ.\n27 ނޮވެމްބަރ, 2019 | 11:36\nމާމަކުނުދޫ ފަޅަކީ ރާއްޖެއިން އެންމެބޮޑު ފަޅު


80000 މީހުންނަށް ގެދޮރު ލިބޭނެ ހިޔާ އިފްތިތާހްކޮށްފި — Ihavandhoo.com\n80000 މީހުންނަށް ގެދޮރު ލިބޭނެ ހިޔާ އިފްތިތާހްކޮށްފި\n18 ނޮވެމްބަރު 2017 0\n80000 ރައްޔިތުންނަށް ބޯހިޔާވެހިކަން ފޯރުކޮށްދިނުމަށް ބޯހިޔާވެހިކަމުގެ ދެމެހެއްޓެނެވި ހައްލުގެ މަޝްރޫއު، "ހިޔާ" ރައީސުލްޖުމުހުރިއްޔާ އަބްދުﷲ ޔާމީނާއި އަނބިކަނބަލުން މެޑަމް ފާތުމަތު އިބްރާހިމް މިރޭ އިފްތިތާފުކޮށްދެއްވައިފި އެވެ.\nހުޅުމާލޭ ދެވަނަ ފިޔަވަހީގައި ބިނާކުރާ ފްލެޓްތަކުގެ މަޝްރޫއު އިފްތިތާހުކޮށްދެއްވީ މިރޭ އެ ސަރަހައްދުގައި ބޭއްވި ރަސްމިއްޔާތުގަ އެވެ. މި މަޝްރޫއުގެ ދަށުން ހުޅުމާލޭ ދެވަނަ ފިޔަވަހީގައި 14 ބުރީގެ 62 ޓަވަރު އިމާރާތް ކުރުމަށް ވަނީ ހަމަޖެހިފަ އެވެ. ފުލެޓްތަކުގައި އެއް ކޮޓަރި އާއި ދެ ކޮޓަރި އަދި ތިން ކޮޓަރީގެ އެޕާޓްމެންޓްތައް ހިމެނޭނެ އެވެ.\nސަރުކާރުން މައުލޫމާތު ދޭ ގޮތުގައި މި މަޝްރޫއުގެ ދަށުން ސަރުކާރުގެ މުވައްޒަފުންނާއި އެ މުވައްޒަފުންގެ އާއިލާތަކާއި އެހެން ރައްޔިތުން ވެސް ހިމެނޭ ގޮތަށް އެއް ލައްކަ ރައްޔިތުންނަށް ބޯހިޔާވެހިކަން ހަމަޖެހިގެން ދާނެ އެވެ.\nމި މަޝްރޫއުގައި ސަރުކާރުގެ ކުންފުނިތަކާއި މުއައްސަސާތަކުން ވަނީ ބައިވެރިވެފަ އެވެ. އޭގެ ތެރޭގައި ހިމެނެނީ ޕީއެސްއެމް، އެމްޓީސީސީ، އެމްއޭސީއެލް، އެސްޓީއޯ، އައިލެންޑް އޭވިއޭޝަން، ބީއެމްއެލް، އެމްޕީއެލް، ސްޓެލްކޯ، ފެނަކަ، އެމްޑަބްލިއުއެސްސީ، އިމިގްރޭޝަން، ކަސްޓަމްސް، ގައުމީ ޔުނިވާސިޓީ އަދި އިސްލާމިކް ޔުނިވާސިޓީ އެވެ. މިރޭގެ ރަސްމިއްޔާތުގައި ވާހަކަފުޅު ދައްކަވަމުން ރައީސުލްޖުމުހުރިއްޔާ ވިދާޅުވެފައި ވަނީ 62 ޓަވަރުގެ ބިންގަލުގައި ބައިވެރިވެފައިވަނީ ކެޕިޓަލް ވަކިކޮށްފައިވާ މުއައްސަސާ ތަކާއި ސަރުކާރުގެ ކުންފުނިތަކާއި އަމިއްލަ ކުންފުނިތައް ކަމަށެވެ. މިގޮތުން ޖުމުލް 22 ކުންފުއްޏަކާއި ރާއްޖޭން ބޭރުގެ2ކުންފުންޏެއް ހިމެނޭ ކަމަށް ރައީސް ވިދާޅުވިއެވެ.\nމި ސަރުކާރުގެ ފުރަތަމަ ދުވަސްވަރު ހުޅުމާލޭގެ ދެވަނަ ފިޔަވަހީގެ ގޮތުގައި 240 ހެކްޓަރުގެ ބިން ހިއްކާފައިވެ އެވެ. އަދި އެ ސަރަހައްދުގައި 15،000 ހައުސިން ޔުނިޓް އަޅާނެކަން އިއުލާން ކުރައްވާފައިވެ އެވެ.


(4 ޖޫން 2017 އާ ގުޅޭ)\n"ވަޓްސް ގޮއިން އޮން... މަރިޔަންދީ ވަގަށް ނުނެގިޔަސް މިގޭގައި ހުރި އެއްޗެއް މަރިޔަންދީ ބޭނުންކޮށްގެން ބައްޕަ ނުބުނާނެ އެއްވެސް އެއްޗެއް. މަރިޔަންދީއަކީ އަހަރުމެންނާއެކު އުޅުނު އެންމެ ގިނަ ދުވަސްވީ ނޯކަރު. އަހަންނަށް ޤަބޫލެއް ވެސް ނުކުރެވޭ... އެކަމަކު އެއީ ހަމަ މަރިޔަންދީ. އޭނާއެއް ކަމަކު އެކަން އެ ކުރީ ރަނގަޅަކަށް ނޫން. އަނެއްކާ މަރިޔަންދީގެ ގައިގާ ނުބައި ސިފައެއް ހަރުލާފައި ހުރީ ކަންނޭނގެ. އަހަރެން މިކޮޅުގައި ނޫޅޭ މީހަކަށް ނޭނގޭނެއެއްނު. ފަޅާއަރަން އޮތީމަ ކަންނޭނގެ އެ ފެނުނީ މިރޭ. ވެދާނެ އޭނާ ކޮންމެ ރެއަކު ވެސް ފްރިޖުން އެއްޗެހި ގެންދަނީކަމަށް. ކާކު ހީކުރާނީ މަރިޔަންދީ އެވަރު ކަމެއް ކޮށްފާނޭ... ދިސް އިޒް ބޭޑް. ނޮޓް ގުޑް... ދެން ކިހިނެއް ހަދާނީ" ލޫކަން ހިތްހަމަނުޖެހޭގޮތް ވިއެވެ.\nފެނުނު މަންޒަރާއެކު ލޫކަންގެ ލޮލުން ނިދި ވެސް ފިލާ ހިނގައްޖެއެވެ. ފެންފުޅިއެއް ނަގާ ކިހީލީގައި ޖަހާލައިގެން މަޑުމަޑުން ބަދިގެއިން ނުކުތެވެ. ފިކުރެއްގައި ހުރި މީހަކު ފަދައިން އެއްވަރަކަށް ހިނގަމުން އައިސް ނިދާ ކޮޓަރިއަށް ލޫކަން ވަނެވެ. ޓީޝާޓު ބާލާ އެނދުގެ ފައިލާކޮޅުގައި ހުރި ދިގު ގޮނޑީގެ މައްޗަށް އެއްލާލިއެވެ. އަދި އަރައިގެން ހުރި ފައިވާން އެނދު ކައިރީ ބަހައްޓާލުމާއެކު އެނދުގައި ލޫކަންގެ ހަށިގަނޑު ދަމާލިއެވެ.\n"އެންމެ ރެއަކު ފެނިގެން މަރިޔަންދީ ފަދަ މީހެއްގެ ބޮލުގައި ކުށުގެ އިލްޒާމު އެޅުވުމަކީ ރަނގަޅު ގޮތެއްނޫން. އޭނާ އެފަދައިން ކަންތައްކުރުން ތަކުރާރުވެތޯ ބަލަންވީ. އެހާ ޒަމާންވީ ޚާދިމަކު އެ ގޮތަށް ސިއްރުން އެއްޗެހީގެ ބޭނުން ހިފާނަމަ އެއީ ކީއްވެކަން ވެސް ބަލަން ޖެހޭނެ" ލޫކަންގެ އަމިއްލަ ޟަމީރު އިލްތިމާސްކުރިއެވެ.\nފެނުނު ކަންތައްތަކާމެދު ވިސްނަން އޮވެވުނީ ކިހާ އިރަކު ކަމެއް ލޫކަންއަކަށް ނޭނގެއެވެ. ނިދުނުއިރު އޭނާ ވަނީ ގޮތެއް ނިންމާފައެވެ. މަރިޔަންދީގެ އުޅުން ހުންނަ ގޮތް ބަލާ އޭނާގެ ޢަމަލުތައް ދެނެގަންނަން ލޫކަން ބޭނުންވިއެވެ. ކަމެއްނެތިފައި ގޭގައި ހުރި ލޫކަންއަށް ކުރާނޭ މަސައްކަތެއް ލިބުނީ އަމިއްލަ ގެއިންނެވެ. މަރިޔަންދީގެ މައްޗަށް ކުރެވޭ ޝައްކުތައް ޔަގީންކޮށް ޤައިސްއާ ހަމައަށް އެ ވާހަކަތައް ގެންދަން ލޫކަން ބޭނުންވަނީ ހެކިތަކާއެކުއެވެ. އެހެންވެ އަމިއްލަ ގޭގައި ޖާސޫސެއްގެ ރޯލު ކުޅޭން އޭނާ ވަނީ ނިންމާފައެވެ.\nދެއަތަށް ފުރޮޅިލާފައި ލޫކަން ލޯހުޅުވާލިއެވެ. ކުޑަދޮރުގައި އެލުވާފައި ހުރި ދެފަރުދާއާއި ފާރާ ދޭތެރެއިން ހިސާބެއްގެ އަލިކަމެއް ފާޅުވޭވޭ ހުއްޓެވެ. އާފުރިލައި އުޅާހަށް ދެމިލާ ފަދައިން އެނދުމަތީ ލޫކަން ފެތުރިގަތެވެ. އަދި ތެދުވެ ފެންފުޅި ކައިރީ ބޭއްވި ފޯނު ބަލާލިއެވެ. ހެނދުނު ނުވައެއް ޖަހައި ހިނގައްޖެއެވެ. ދެ ލޯ އުނގަޅަމުން ތެދުވެ ފާޚާނާއާ ދިމާއަށް ލޫކަން ދިޔައެވެ.\nހޫނު މޫސުމުގައި ލާ އުޅޭ ފަދަ ހަރުވާޅަކާއި ހުދު ޓީޝާޓެއް ލައިގެން ހުރި ލޫކަން އޭނާގެ ފަން އިސްތަށިގަނޑުގައި އަތްފުނާ އަޅަމުން އައިސް ކާގެއަށް ވަނެވެ. އެ ތަނުގައި ކެތުލީން ހަރަކާތްތެރިވާތީ ފެނުނެވެ. އޭރު އަދި މޭޒުމަތީގައި ސައިތައްޔާރު ކުރިގޮތަށް ތަށިތައް ނުނަގާ ހުއްޓެވެ. ލޫކަން މޭޒު ދޮށުގައި އިށީންތަން ފެނި ކެތުލީން އަވަސްވެލީ މަރިޔަންދީއަށް ގޮވުމަށެވެ. ގިނައިރެއްނުވެ މަރިޔަންދީ އައިސްވަނެވެ. އަދި ލޫކަންއަށް ކޮފީތަށްޓެއް އަޅައިގެން ގެނެސް ކައިރީގައި ބެހެއްޓިއެވެ. އެއަށްފަހު ކާއެއްޗެހި އަޅާފައި ހުރި ތަށިތައް ކައިރިކޮށްލަ ދިނެވެ. ލޫކަން ސައިބޮއެ ނިމޭންދެން ބަދިގެ ތެރޭގައި މަރިޔަންދީ އުޅުނެވެ.\n"ޑޭޑް..." ލޫކަން ބުނެލިއެވެ.\n"އޮފީހަށް ދުރުވީ" މަރިޔަންދީއަށް ލޫކަން އެނގެން ބޭނުންވީ ކޮންކަމެއްކަން އެނގި ބުނެލިއެވެ.\nމުޅި ދުވަހު ލޫކަން އުޅުނީ މަރިޔަންދީގެ ހަރަކާތް ހުރި ގޮތް ބެލުމުގައެވެ. އޭނާއަށް އާދަޔާ ޚިލާފު އެއްވެސް ކަމެއް ފާހަގައެއް ނުވެއެވެ. ޚާދިމުން އުޅޭ އިމާރާތުގެ ތެރޭގައި ހިނގާ ކަންތައްތަކެއް ލޫކަންއަކަށް ނޭނގެއެވެ. އޭނާ އެއްވެސް އިރަކު އެ ހިސާބަށް ނުކުމެ ނުހަދައެވެ. ޚާދިމުންނާ ގާތް ގުޅުންތަކެއް އުފައްދާނެ ވަގުތެއް ވެސް އޭނާއަކަށް ނުވެއެވެ. އުމުރުން މިވީހާ ދުވަހު އުމުރުގެ ބޮޑުބައި ހޭދަވެގެން ގޮސްފައިވަނީ ރާއްޖެއިން ބޭރުގައެވެ. ހުރިހާ ޚާދިމުން ވެސް އޭނާއަކީ ބޮސްގެ ދަރިފުޅަށް ވީމަ އުޅެނީ ނުލާހިކު ވަރުންކަން ލޫކަން ދަނެއެވެ. އޭނާ ކަމަކަށް އެދިފާނެތީ އެ މީހުން ތިބެނީ ތައްޔާރުވެއެވެ. ވަރަށް ހުޝިޔާރެވެ. އެހާމެ ހަލުވިއެވެ.\n"މުޅި ދުވަހު ގޭގައި ނުހުރެ ދަރިފުޅު ބޭރަށް ނުކުމެލާ ހަދާ ބަލަ. މައުއާއެކު ބޭރަށް ނުކުމެލަންވީނު. ޕާކުތައް ވެސް މިކޮޅުގައި ހުންނާނެ. ރީތި އަތިރިމަތިތައް ވެސް އެކި ދިމާލުގައި އޮންނާނެ. މޫދަށް އެރިލަން ރަނގަޅު ހިސާބެއް ފެނިދާނެ. ދޭބަލަ މައުއާއެކު" ހަވީރުގެ ވަގުތުގައި ސޯފާގައި ޓީވީ ބަލަން އިން ލޫކަން ފެނި އޭނާގެ ގާތުގައި އައިސް އިށީން ޤައިސް ވާހަކަދެއްކިއެވެ. ނޫނެކޭ ބުނާން ލޫކަން ބޭނުންވިޔަސް އެކަމެއް އޭނާއަކަށް ނުވިއެވެ. ބުނެވޭ އެއްޗަކުން ނުކުމެދާނޭ ނަތީޖާއަކާ މެދު ވިސްނާލެވުނީއެވެ. އެހެންވެ ޤައިސްގެ ވާހަކައަށް ލޫކަން ބޯޖަހާލިއެވެ.\nހަވީރު ފަހެއްޖަހަން އުޅެނިކޮށް މައުރީން ނިކަން ފަރިވެލައިގެން ބޮޑުކޮޓަރިއަށް ނުކުތެވެ. އެތަނުގައި ރުބީނާއާއި ޤައިސްގެ އިތުރުން ލޫކަން އިނެވެ.\n"ލެޓްސް ގޯ" މައުރީން އައިސް ސޯފާ ކައިރީ މަޑުކޮށްލަމުން ހިނިތުންވެލައިގެން ހުރެ ބުންޏެވެ. އެއާއެކު ޤައިސް، ގާތުގައި އިން ދަރިފުޅުގެ ފައިގާ މަޑުމަޑުން ޖަހާލިއެވެ. ފޯނު ހިފައިގެން އިން ލޫކަން ތެދުވެގެން މައުރީނާއެކު ގެއިން ނުކުތުމަށް ހިނގައިގަތެވެ. އެމަންޒަރު ބަލަން ރުބީނާ އިނީ ހިނިތުންވެލައިގެންނެވެ. ހިތްހަމަޖެހިފައި އިންހެނެވެ.\n"ބައްޕަމެން ވެސް އަޅުގަނޑުމެންނާ ބައިވެރިވެލަން ވީނު. ފެމެލީއެކުގައި ދިޔައިމަ މާ މަޖާވާނެ" ދޮރުން ނުކުމެ ނުކުމެ ހުރެފައި ލޫކަން ފަސް އެނބުރި ބުނެލިއެވެ. އެއާއެކު މައުރީންގެ މޫނުމަތީގައިވި ހިނިތުންވުން ފަނޑުވެގެން ދިޔައެވެ. އެ އަސަރު ފޮރުވާލުމަށް ޓަކައި އޭނާ ވަގުތުން އިސްޖަހާލީއެވެ.\n"ޕްލީޒް ޑޭޑް" ލޫކަން އާދޭސްކޮށްލިއެވެ. އެއާއެކު ޤައިސް ލުއިގޮތަކަށް ހީނލިއަޑު އިވިގެން ދިޔައެވެ.\n"އޯކޭ. ލޫކްގެ ކެމެރާ ކޮބާ؟ މިކަހަލަ ފުރުޞަތެއް ކޮންމެ ކޮންމެ ފަހަރަކު ނުލިބޭނެ. ލޫކް އައިސް ހުންނަ ފަހަރަކު ބައްޕައަށް ލޫކްއާއެކު ހަނދާންތަކެއް ރައްކާކޮށްލަން ލިބޭނީ. ރޫބީ! ހިނގާ ދަމާ. އެންމެން އެއްކޮށް ބޭރަށް އަދި ނުދަމެއްނު" ހިނިއައިސްފައި ހުރެ ޤައިސް ސޯފާއިން ތެދުވިއެވެ. މައުރީނާއެކު އެކަނިވާން ބޭނުންނުވެފައި ހުރި ލޫކަންއަށް އެކަން ކާމިޔާބުވެއްޖެއެވެ. ލުއި ހިނިތުންވުމެއް އޭނާގެ ތުންފަތައް ވެރިވެގެން ދިޔައީ އެހެންވެއެވެ.\nއެންމެން އެކުގައި ހުޅުމާލޭގެ އެކި ޕާކުތައް ބަލަން ދިޔައެވެ. މުޅި ޢާއިލާއެކުގައި ފޮޓޯތައް ނެގިއެވެ. އެކިއެކި ހިސާބުތަކުގައި މަޑުކޮށް އެއީ ކޮން ސަރަޚައްދުތަކެއްކަން ލޫކަންއަށް އޮޅުންފިލުވައިދިނެވެ. އެ މީހުން ދުރުން ފެންނަ ބަޔަކަށް ހީވާނީ ފަތުރުވެރިއަކަށް ހުޅުމާލޭގެ އެކިއެކި ސަރަޙައްދު ދައްކަން ނުކުމެ އުޅެނީ ހެނެވެ. އެމީހުންނަށް ބަލާ މީހުން އެވަރަށް އެ ބަލަނީ އެހެންވެ ކަމަށްވުން ގާތެވެ. އަނެއްކޮޅުން ކޮންމެ މީހަކު ލޫކަންއާ ވާހަކަދައްކަނީ ވެސް އިނގިރޭސި ބަހުންނެވެ. އެހެންވުމާއެކު ވެސް އެފަދަ ހީކުރުންތައް ހީކުރެވޭގޮތް ވާނެތާއެވެ.\nއެނބުރި ގެއަށް އައީ އިރުއޮއްސުނު ފަހުންނެވެ. ހުޅުމާލޭގައި ލޫކަން ގަޔާވާ ކަހަލަ އެތައް ތަނެއް ފެނުނެވެ. ޚާއްޞަކޮށް ވަށައިގެން އޮންނަ ރީތި ގޮނޑުދޮށްތަކަށް އޭނާގެ ހިތް ދެވުނެވެ. ގޮނޑުދޮށަށް ދިއުމަށް ޓަކައި އޭނާ ގެއިން ނުކުމެގެން މާދުރަށް ދާކަށް ނުޖެހެއެވެ. އެހެންވެ މޫދަށް އެރިލުމުގެ ޝައުގުވެރިކަން ލޫކަންގެ ހިތުގައި ވިއެވެ. ބައްޕަގެ އެދުމަށް ވިޔަސް ގެއިން ނުކުމެލުމުން ހަޤީޤަތުގައި ވެސް ހިތްހަމަޖެހުން ލިބިގެން ހިނގައްޖެއެވެ. ފޫހިކަން ކުޑަވެއްޖެއެވެ. ކުރަން ބޭނުން ކަންތައްތަކެއް ލޫކަންގެ ހިތާއި ސިކުނޑީގައި ރާވާލެވިގެން ދިޔައެވެ.\nކޮޓަރިއަށް ވަދެވުމާއެކު ލޫކަން އޭނާގެ ކެމެރާގައިވާ ކާޑުނަގާ ލެޕްޓޮޕާ ގުޅާލިއެވެ. އަދި ނެގި ހުރިހާ ފޮޓޯތަކެއް ލެޕްޓޮޕަށް އެޅިއެވެ. އެވަގުތު ހޮސްޕިޓަލުގައި އޭނާއާ އެންމެ އެއްކޮށް މަސައްކަތްކުރާ އެކުވެރިޔާގެ އީމެއިލްއެއް އައިސްފައި އޮތްކަމުގެ ނޮޓިފިކޭޝަން ފެނިގެންދިޔައެވެ. ފޮޓޯތައް އެޅުމުން އޭގެ ތެރެއިން އެންމެ "ސްޓައިލިޝްކޮށް" ނެގިފައިވާ ލޫކަންގެ ފޮޓޯ ފޮނުވާލުމަށް ގަސްދުކޮށް އީމެލް ހުޅުވާލިއެވެ. އޭގައިވަނީ ލޫކަންގެ ހާލު އަހާލުމަށްފަހު ހުސް ޝަކުވާއެވެ. ރާއްޖެ ދެވުމުން ލޫކަންގެ ޚަބަރެއް ނުވާތީ އެކަމާއެވެ. އީމެއިލް ކިޔަން އިނދެ ލޫކަން ހީނހީނފައި އެންމެފަހުން ނީނދެވިގެން ކަހަލަ ގޮތަކަށް ސްކައިޕް ހުޅުވާލިއެވެ.\n"ބިގް އެލެކްސް" ސްކައިޕް މެދުވެރިކޮށް އެމެރިކާއަށް ގުޅި ކޯލަށް އެކޮޅުން ޖަވާބު ދިނުމާއެކު އިސްކުރީނުން ފެނިގެން ދިޔަ މީހާއަށް ލޫކަން ބުންޏެވެ. އޭރު އޭނާގެ އަގަޔަށް ޓޯސްޓުކޮށްފައި އޮތް ޕާންފޮއްޗެއް ލާތަން ފެނެއެވެ. "ބްލޮންޑު" ކުލައިގެ ފަންއިސްތަށިގަނޑު ފަހަތަށް ވާގޮތަށް ތަތްކޮށްލާފައި ވެއެވެ. ނޫކުލައިގެ ދެ ލޮލާއިއެކު މުޅި މީހާގެ ދޮންކަމުން ފާޑެއްގެ ރަތްކުލައެއް އަރާފައި ހުއްޓެވެ. ފިރިހެންވަންތަ ރީތި ޒުވާނެކެވެ.\n"މީ ކޮންގަޑިއެއް ގުޅަން. އަހަރެން ބްރެކްފަސްޓް ނަގަނީ" އެލެކްސް ވާހަކަދެއްކިއެވެ.\n"އޭތް! އަހަރެން އަސްލު ވެސް ވަރަށް މިސްވޭ ތިކޮޅު. ޑިއުޓީގަޑި ދޯ" ލޫކަން ވާހަކަދައްކަން ފެށިއެވެ. އޭނާއަށް އިތުރު ހިތްހަމަޖެހުމެއް ލިބިގެންދިޔައީ އެކުގައި މަސައްކަތްކުރާ މީހުންނާ ވާހަކަދައްކާލެވުމުންނެވެ. އެވަގުތަކީ އެލެކްސް އޮންކޯލުގައި ހުރި ގަޑިއެވެ. އޭނާއާއެކު އިތުރު މީހުން ވެސް އެ ކޯލުގައި ބައިވެރިވިއެވެ. އޭނާ އެމީހުންގެ ގާތުގައި ވެސް ބުނަމުންދިޔައީ އޭނާއަކީ ރާއްޖޭ މީހަކަށް ވިޔަސް ރާއްޖޭގެ ކަންކަން އޭނާ ވެސް ވަނީ ދަސްކުރާން ޖެހިފައި ކަމެވެ. އަމިއްލަ ވަޒަނުގައި އޭނާއަކީ މިހާރު ބީރައްޓެއްސެއްކަމެވެ. އެމީހުން ދައްކާ ބަހުރުވައިން ވާހަކަދެއްކުން އޭނާވަނީ ދަސްކުރާން ޖެހިފައި ކަމެވެ. ތަންތަނަށް ދާން ނޭނގޭތީ ލޯ އަނދިރިމީހެކޭ ތަފާތެއް ނެތްކަމެވެ. އެތައް އިރެއް ވާންދޭން ޑަކްޓަރ އެލެކްސްއާ ލޫކަން ވާހަކަދައްކަން އިނެވެ. ކޯލު ނިންމާލީ އެއްމަސް ހަމަވީމާ އެނބުރި އެމީހުންގެ ގާތަށް ދާނަންކަމުގައި ބުނެފައެވެ.\nއެހެން ރޭރެއެކޭ އެއްގޮތަށް މިރޭ ވެސް ބާރަ ޖަހަންވާއިރަށް މުޅިގެ ފުން ހިމޭންކަމެއްގެ ތެރެއަށް ޣަރަޤުވެއްޖެއެވެ. އެހެންނަމަވެސް ލޫކަން އޮތީ ނުނިދިފައެވެ. އޭނާ މަޑުމަޑުން ކޮޓަރިން ނުކުން ގޮތަށް މިސްރާބު ޖެހީ ބަދިގެއަށެވެ. އޭނާ ފާރަލަމުން ދިޔައީ މަރިޔަންދީއަށެވެ. ބަދިގެއާ ހަމައަށް އާދެވުމާއެކު ކުރިން ރޭ ހެން ސިއްރުން ދޮރުގެ ދާރައިގައި ހިފަހައްޓާލައިގެން އެތެރެއަށް ބަލާލިއެވެ. ސިހުނީ މިރޭ މަރިޔަންދީ މޭވާތަށި ހިފައިގެން ދާން ހިނގައިގަތްތަން ފެނިފައެވެ. ކުޑަތަންކޮޅެއް މިރޭ ލަސްވިނަމަވެސް މަރިޔަންދީއެއް ލޫކަންއަކަށް ނުފެނުނީއެވެ. ފިލާ ހުރެފައި އިހަށް ރޭ ވެސް މަރިޔަންދީ ނުކުން ދޮރުން އޭނާގެ ފަހަތުން ދިއުމަށް ލޫކަން ހިނގައިގަތެވެ. އެ ދޮރަކީ ޚާދިމުން ވަދެނުކުމެވާން ޚާއްޞާކުރެވިފައި ހުރި ދޮރުކަން އެނގި ހުރެއެވެ. މަރިޔަންދީއާ ދިހަވަރަކަށް ފިޔަވަޅު ފަހަތުގައި ލޫކަން ހުއްޓެވެ. އެ ސަރަޚައްދަށް އެޅިފައި ހުރީ ޚާދިމުން އުޅޭ އިމާރާތުގެ ބޭރުގައި ދިއްލާފައި ހުރި ދެ ބޮތްކަކުން އެޅިފައި ހުރި އަލި އެކަންޏެވެ. އެ ބޮކިތަކުން އިމާރާތުގެ ދޮރުމަތިން ފޫޓެއްހާ ހިސާބަށް އަލިކަން ވެރިވެފައި އޮތެވެ. ލޫކަން ބަލަން ހުއްޓާ މަރިޔަންދީ އެ ދިޔަ ގޮތަށް ގޮސް އިމާރާތުގެ މެދުގައި ހުރި މައިދޮރުން އެތެރެއަށް ވަދެއްޖެއެވެ. ދެ ފަރާތުގައި ހުރި ދެ ކުޑަދޮރުން ކުރެ އެއްކުޑަދޮރު ހުޅުވާފައި ހުރިއިރު އެ ކުޑަދޮރުން ފަނޑު އަލިކަމެއް ފާޅުވެއެވެ. ލޫކަންއަށް އެ ހިސާބަށް ނާދެވެނީސް އެ ކުޑަދޮރު މީހަކު ލައްޕައިފިއެވެ. އެހެންވެ މަޑުމަޑުން މައިދޮރާ ދިމާއަށް ދިޔައީ އެ ކުޑަދޮރު ހުރަސްކޮއްފައެވެ. ބަޔަކު ހޭލާ އުޅޭކަން އެނގުނީ ވާހަކަދައްކާއަޑު އިވުމުންނެވެ. އެއީ މަރިޔަންދީގެ އަޑުކަން ލޫކަންއަށް ޔަގީންވިއެވެ. ސިއްރުން އައިސް ކުޑަކޮށް ހުޅުވިފައި ހުރި މައިދޮރުގެ އެއްފަރާތުގައި ލޫކަން މަޑުކޮށްލިއެވެ. އެތެރެއިން މަރިޔަންދީގެ އަޑު އިވޭއިރު ދޮރުގެ ސަބަބުން އޭނާ ހުރީ ނިވާވެފައި ކަމަށްވާތީ ލޫކަން ވަރަށް މަޑުމަޑުން ދޮރު އެތެރެއަށް ކޮއްޕަމުންދިޔައެވެ. ވަކިވަރަކަށް ދޮރު ހުޅުވާމެއެކު އެއްފަރާތުގައި ހުރި ކޮޓަރީތެރެ ލޫކަންއަށް ފެނުނެވެ.\nމަރިޔަންދީގެ އަތުގައި އާފަލަކާއި ވަޅިއެއް އޮތެވެ. ކުރިމަތީ ގޮނޑިއެއްގައި މީހަކު އިންކަން ލޫކަންއަށް ޔަގީންވީ އެ މީހަކު ބޮއެފައި ފެންތަށި މަރިޔަންދީއަށް ދިއްކޮށްލުމުންނެވެ. ކޮޓަރީގެ ދޮރުގެ ބަޔަކާ ނިވާވެފައި ހުރުމުން އެއީ ކާކުކަމެއް ލޫކަންއަކަށް ނޭނގެއެވެ. މަރިޔަންދީ ފެންތަށި އެއްފަރާތުގައި ބަހައްޓާފައި ތިރި ގޮނޑިއެއްގައި އިށީނެވެ. ދެން އިން މީހާއާ ކުރިމަތިވާނޭހެނެވެ. މަރިޔަންދީ ވާހަކަދެއްކީ ނިކަން އަވަސްއަވަހަށެވެ. އޭނާގެ ވާހަކައިގެ ރާގުން ހީވަނީ ކަމަކާ ނުރުހިފައި ހުރި ހެނެވެ. ދޭތެރެއަކުން އާފަލު ކޮށަން އިނދެފައި ކުރިމަތީ އިން މީހާގެ ފަޔަށް އިޝާރާތްކުރެއެވެ. މަރިޔަންދީ އެ ދައްކާ ވާހަކައެއް އެނގެން ލޫކަން ބޭނުންވިއެވެ. އެހެންނަމަވެސް މިވަގުތު ބީރު މަންމަނަކަށް ވުރެ ވެސް އޭނާގެ ހާލު ބޮޑުހެން އިހުސާސް ކުރެވުނެވެ. އެމީހުންނަށް ހިލަންވެދާނޭތީ އިމާރާތުގެ މައިދޮރު ބޮޑަށް ހުޅުވާލާކަށް ވެސް ލޫކަންއަކަށް ނުކެރުނެވެ. އޭނާ ބަލަން ހުއްޓާ މަރިޔަންދީ އަތުގައި އޮތް އާފަލު ތަށި އެމީހަށް ދީފައި ތެދުވިއެވެ. އަދި ދެން ފެނުނީ ފެން އެއްޗަކާއި ޒައިތޫނި ތެޔޮފުޅިއެއް ހިފައިގެން އައިސް އަނެއްކާ ވެސް އިހު އިން ތިރިގޮނޑިމަތީ އިށީންތަނެވެ. މަރިޔަންދީ އޭނާގެ ހެނދުން ކޮށިކޮށްލިއެވެ. އޭނާގެ ފާޅުވެފައި އޮތް ކަކޫ މަތީ ކުރިމަތީ އިން މީހާގެ ފައި ހިއްލާލާފައި ބޭއްވިއެވެ. އަދި ފެނުން ބޮނޑިތާން ކުރާން ފެށިއެވެ. ލޫކަންއަށް ފެނުނީ ދުޅަވެފައި އޮތް ފައެކެވެ. އެއީ އަންހެނެކޭ ލޫކަންގެ ހިތް ބުންޏެވެ. އެއީ ކާކުތޯ ބަލަން ވަރަށް ބޮޑަށް ލޫކަން ބޭނުންވެއްޖެއެވެ. ބޭއިޚްތިޔާރުގައި ދޮރުގައި އަތްލެވުނު ހިނދު މަރިޔަންދީ ބޭރަށް ބަލާލައިފިއެވެ. ސިހިފައި ލޫކަންއަށް ފަހަތަށް ޖެހި ފާރާ ނިވާވެވުނު ގޮތް ވެސް ނޭނގެއެވެ. އޭނާގެ ހިތް ވެސް ބާރަށް ތެޅިގަތީ އެވަގުތު އޭނާ އެތަނުގައި ހުރިކަން އިތުރު މީހަކަށް އެނގެން ބޭނުންނުވާތީއެވެ. އިރުކޮޅަކު ހުރެފައި އަނެއްކާ ވެސް ލޫކަން އެތެރެއަށް ބަލާލީ މަރިޔަންދީ ވާހަކަދައްކަން ފެށުމުންނެވެ. ކުރިމަތީ އިން މީހާގެ ދެފައި ބޮނޑިތާންކޮށް ފައިގައި ތެޔޮލައްވާ މަސާޖުކުރުމަށްފަހު މަރިޔަންދީ ތެދުވިއެވެ. އޭނާ ފެންއެއްޗާއި ތެޔެފުޅި ހިފައިގެން ދިޔައެވެ.\nސިއްރުން ބަލަން ހުރި ލޫކަންއަށް ދެވަނަ ސިހުމެއް ލިބިގެންދިޔައީ މަރިޔަންދީ އާފަލު ކޮށާފައި ދިން ތަށި ހިފައިގެން ކޮޅަށް ހުރި އަންހެންކުއްޖާ ފެނިފައެވެ. އޭނާ ލާފައި ހުރި ކުރުތާވަނީ ބަނޑާ ދިމާލުން ބާރުވެފައެވެ. ބޯނިވާކޮށްފައިވަނީ ކަޅުކުލައިގެ ވަށް ބުރުގާކޮޅަކުންނެވެ. ދެފަޔަށް ބަލަމުން އެ އަންހެންކުއްޖާ ހިނގަމުން އައީ ވަރަށް މަޑުމަޑުންނެވެ. ދެން ފެނުނީ މަރިޔަންދީ ކުއްލިއަކަށް އައިސް އެ އަންހެންކުއްޖާގެ އަތުން ތަށިއަތުލާ ނުރުހިފައި އެއްޗެއް ބުނެލި ތަނެވެ. މަރިޔަންދީ އޭނާ ގޮވައިގެން އެ ކޮޓަރީގެ އެއްފަރާތަށް ހިނގައިގަތީ އަތުލަފިކޮށްލައިގެން ކަހަލަ ގޮތަކަށެވެ. އެހިނދު ލޫކަންއަށް އެ އަންހެންކުއްޖާގެ މޫނު ސާފުކޮށް ފެނުނެވެ.\n"ވަޓް؟ ހޫ އިޒް ޝީ؟... ބަނޑު ބޮޑު އަންހެންކުއްޖަކު މިގޭ ނޯކަރަކަށް... ޝީޒް ސޯ ޔަންގް..." ދެ ލޯ ބޮޑުކޮށްލައިގެން ބަލަން ހުރި ލޫކަންގެ އަމިއްލަ ހިތް ސުވާލުން ފުރުނެވެ. ހުރި ތަނުން ގުޑިލަން ލޫކަންއަށް އެނގުނީ މަރިޔަންދީ އެ ކޮޓަރިން ނުކުމެ ދޮރުލައްޕާލާފައި މައިދޮރު ލައްޕަން އައުމުންނެވެ. އަވަސްއަވަހަށް އިހު ނިވާވެލިހެން ފާރާ ނިވާވެލައިގެން ލޫކަން ހުއްޓެވެ. މަރިޔަންދީ ދޮރު ތަޅުލި އަޑު އިވުމުން މަޑުމަޑުން ލޫކަން ހިނގައިގަތީ އޭނާގެ ކޮޓަރިއަށް ދިއުމަށެވެ.\nދުވަހަކު ވެސް ނުހުޅުވާ ބެލްކަނީގެ ދޮރު މިރޭ ލޫކަން ހުޅުވާލިއެވެ. ފަރުދާތަކުގެ ދޭތެރެއިން އޭނާ ނުކުމެ ބެލްކަނީގައި މަޑުކޮށްލައިގެން ހުރީ ޚާދިމުން އުޅޭ އިމާރާތައް ބަލަހައްޓައިގެންނެވެ. އޭރު ވެސް އޭނާގެ ލޯ ކުރިމަތިން ތަކުރާރުކޮށް ސިފަވަމުން ދިޔައީ ބަނޑުބޮޑު އަންހެންކުއްޖާއެވެ. ހަމައެއާއެކު މަރިޔަންދީ މޭވާ އެ ގެންދަނީ ކީއްވެކަން ދެނެގަންނާން ލޫކަންއަށް އުނދަގުލެއްނުވިއެވެ. ހަމައެކަނި ލޫކަން ކަންބޮޑުވީ އެގޭގައި މާބަނޑު އަންހެންކުއްޖަކު އިންއިރު އެކަކު ވެސް އޭނާ ގާތުގައި އެ ފަދަ ވާހަކައެއް ނުބުނާތީއެވެ. ގޭގައި މަސައްކަތް ކުރާން ބަނޑުބޮޑު ޚާދިމަކު ގެންގުޅުމަކީ ލޫކަންގެ ޤަބޫލުކުރުންތަކާ ޚިލާފު ކަމެކެވެ. އަންހެނަކު ބަލިވެ އިނުމަކީ އެ އަންހެނަކަށް ކިހާ މުހިންމު ދުވަސްވަރެއްކަން ލޫކަންއަށް އެނގެއެވެ. އޭނާއަކީ އަންހެނުންގެ ޚާއްޞަ ޑަކްރެކެވެ. އެތައް އަންހެނުންގެ ވާހަކަތައް އޭނާ ވަނީ އަޑު އަހާފައެވެ. ބަލިވެ އިނުމާ ގުޅިގެން އަންހެނުންގެ ދިރިއުޅުން ބަދަލުވެގެންދާކަން އޭނާއަށް ހުރީ އަޑުއިވިފައެވެ. ވީއިރު ގޭގައި މަސައްކަތްކުރާކަށް އޭނާއަށް ވެގެންވަންޏާ އަންހެނަކު ބަލިވެ އިންދާ ނުގެންނާނެއެވެ. މި ހުރިހާ ކަމެއް ޤައިސްއަށް އެނގޭބާއޭ ވެސް ލޫކަން ސުވާލު އުފެދުނެވެ. (ނުނިމޭ)


Girona aa ehvaruvi namaves Barcelona kuri ah | Mihaaru\nބާސެލޯނާގެ މެސީ އަތުން ބޯޅަ ހޯދަން ޖިރޯނާ ކުޅުންތެރިން މަސައްކަތްކުރަނީ. --ފޮޓޯ: އޭއެފްޕީ\nޖިރޯނާއާ އެއްވަރުވި ނަމަވެސް ބާސާ ކުރިއަށް\n24 ސެޕްޓެމްބަރ 2018 - 07:502comments\nބާސެލޯނާ (ސެޕްޓެމްބަރު 24) – އެކަކު މަދުކޮށް ކުޅެ ޖިރޯނާއާ 2-2 އިން އެއްވަރުވި ނަމަވެސް ސްޕެނިޝް ލީގުގެ އެއް ވަނަ މަގާމަށް ބާސެލޯނާ އަލުން އަރައިފި އެވެ.\nހަތަރު މެޗުން މޮޅުވެ އެއް މެޗު އެއްވަރުވެ ބާސެލޯނާ އާއި ރެއާލް މެޑްރިޑަށް ވެސް ލިބިފައިވަނީ 13 ޕޮއިންޓެވެ. ބާސެލޯނާ އެއް ވަނައިގައި އޮތީ ލަނޑުގެ ތަފާތުންނެވެ. ތިން ވަނައިގައި 10 ޕޮއިންޓާ އެކު އޮތީ ޑިޕޯޓިވޯ އަލަވެސް އެވެ.\nބާސެލޯނާގެ ދަނޑުގައި ރޭ ޖިރޯނާއާ ދެކޮޅަށް ކުޅުނު މެޗުގެ 13 ވަނަ މިނެޓުގައި ލިއޮނަލް މެސީ ވަނީ އެ ޓީމަށް ލީޑު ނަގައިދީފަ އެވެ. މައްސަލަތަކެއް ދިމާވީ 35 ވަނަ މިނެޓުގައި ކްލެމެން ލެންގްލޭ އަށް އަށް ރަތްކާޑެއް ދެއްކުމުންނެވެ.\nއޭގެ ފައިދާ ނަގައި ޖިރޯނާ އިން ފަހަތުން އަރައި ކުރި ހޯދި އެވެ. ދެ ލަނޑު ވެސް ޖަހައިދިނީ ކްރިސްޓިއަން ސްޓުއާނީ އެވެ. ބާސެލޯނާ އަށް އެއްވަރުކޮށްދިނީ 63 ވަނަ މިނެޓުގައި ޖެރާޑް ޕީކޭ އެވެ.\nބާސެލޯނާގެ ކޯޗު އާނެސްޓޯ ވަލްވާޑޭ ބުނީ މެޗު ޑޮމިނޭޓްކުރަމުން ދިޔައީ އޭނާގެ ޓީމުން ކަމަށާއި ރަތްކާޑުގެ ސަބަބުން އަސަރުކުރި ކަމަށެވެ. އަދި އޭނާ ދެކޭ ގޮތުގައި އެއީ ރަތްކާޑު ދައްކަން ޖެހޭ ހާލަތެއް ވެސް ނޫނެވެ.\n"ޓީމުން މަސައްކަތްކޮށް ނަތީޖާ ހަމަހަމަކުރި ބަލިވެފައި އޮއްވާ ވެސް. އަހަރެމެން އެއްވަރުކުރިން. އެކަމަކު ލަނޑު ޖެހޭ ގޮތްނުވީ،" ވަލްވާޑޭ ބުންޏެވެ.


Ras Online - އުތުރު ކޮރެއާގައި ކޮވިޑް ބަލީގައި ފުރަތަމަ މަރު\nއުތުރު ކޮރެއާގައި ކޮވިޑް ބަލީގައި ފުރަތަމަ މަރު\nމާޝާ މިދުހަތު 13 މޭ 2022 - 11:19\nކޮވިޑް ބަލިޖެހިގެން ފުރަތަމަ ފަހަރަށް އުތުރު ކޮރެއާގައި މީހަކު މަރުވެއްޖެ އެވެ.\nއުތުރު ކޮރެެއާގައި ކޮވިޑް ބަލީގައި މީހަކު މަރުވެފައިވާކަން ރިޕޯޓުކޮށްފައިވަނީ ފުރަތަމަ ކޮވިޑް ކޭސް އެގައުމުން ރިޕޯޓުކުރިތާ އެއް ދުވަސް ފަހުންނެވެ.\nއުތުރު ކޮރެެއާ ސަރުކާރުގެ ރަސްމީ މީޑިއާ، ކޮރެއަން ސެންޓްރަލް ނިއުސް އޭޖެންސީ (ކޭސީއެންއޭ) އިން ހާމަކޮށްފައިވާ ގޮތުގައި މިފަހަކުން އުތުރު ކޮރެެއާގައި ހުން އައިސްގެން 350،000 އަށް ވުރެއް ގިނަ މީހުންނަަށް މިހާތަނަަށް ފަރުވާ ދީފައިވާކަމަށެވެ. އަދި މީގެތެރެއިން 162،200 މީހަކު ބަލިން ރަނގަޅުވެފައިވާކަމަށްވެސް ކޭސީއިން ހާމަކޮށްފައިވެއެވެ. މީގެއިތުރުން ބަލި ހާލަތު ބޮޑުވެ ފަސް މީހަކު މަރުވެފައިވީނަމަވެސް މީގެ ތެރެއިން ކޮވިޑް ބަލީގައި މަރުވީ ކިތައް މީހުންކަން އަދި ޔަގީން ނުވާކަމަށް ކޭސީއެންއޭއިން ހާމަކޮށްފައިވެއެވެ.\nކޮވިޑްގެ އޮމިކްރޯން ވޭރިއަންޓުގެ ފުރަތަމަ ކޭސް އާއެކު މިދިޔަ ބުރާސްފަތި ދުވަހު އުތުރު ކޮރެއާ ވަނީ ހަރުކަށި ގަވާއިދުތަކަކާއިއެކު މުޅި ގައުމު ލޮކްޑައުންކޮށްފައެވެ. އަދި މިކަމާ ގުޅިގެން އުުތުރު ކޮރެއާގެ ރައީސް ކިމް ޖޮންގ އުން ވަނީ ބަލިމަޑޫކަން ކޮންޓްރޯލް ކުރުމާބެހޭ ހެޑް ކުއާޓާޒްއަށް ޒިޔާރަތްކުރައްވާ ބަލިމަޑުކަން ކޮންޓްރޯލް ނުކުރެވި ނާޒުކު ހާލަތަކަށް ގައުމު ދާންޖެހުމާއި ގުޅިގެން މިކަން ކޮންޓްރޯލް ކުރެއްވުމަށް އައްޔަނުކޮށްފައިވާ ފަރާތްތަކަށް ފާޑުވިދާޅުވެފައެވެ.\nދުނިޔޭގައި ކޮވިޑް ބަލި ފެތުރެން ފެށުމާއިއެކު އުތުރު ކޮރެއާއިންވެސް ވަނީ ވިޔަފާރި ތަކަށާއި އާންމު ދަތުރުފަތުރުތަކަށް އެގައުމުގެ ބޯޑަރުތައް ބަންދުކޮށްފައެވެ. އަދި އެގައުމުގައި ހުން ރޯގާ ފެތުރުން ނަމަވެސް ކޮވިޑަށް ޓެސްޓު ކުރަން އިސްކަމެއް ނުދިނުމާއިއެކު، އެންމެ ކޭސް އަކަށް ވުރެގިނަ ކޮވިޑް ކޭސްތައް އެގައުމުން ފެނިފައިވާނެ ކަމަށް ކަމާބެހޭ މާހިރުން ބުނެއެވެ.\n26 މިލިއަނެއްހާ މީހުން ދިރިއުޅޭ އުތުރު ކޮރެއާއިން ކޮވިޑް ބަލީގެ ފުރަތަމަ ކޭސް އާއެކު މިބަލީގައި މީހަކު މަރުވެފައިވާކަން ރިޕޯޓު ކޮށްފައިވާއިރު، އެގައުމުގައި ގިނައީ ކޮވިޑް ބަލިން ރައްކާތެރިވުމަށް ވެކްސިން ނުޖަހާ މީހުންކަމަށްވެސް ރިޕޯޓުތައް ބުނެއެވެ.


Israelge Jaluga Huri Falastheenuge Kudakujjaku Covid 19 ah Positive Vejje | Dhiislam\nIsrael Sifain Falastheenuge Furaavaruge Kujjaku Hayyaru Kurany\nއިސްރާއީލުގެ ޖަލުގައި ހުރި ފަލަސްޠީނުގެ ކުޑަކުއްޖަކު ކޯވިޑް 19 އަށް ޕޮޒިޓިވުވެއްޖެއެވެ.\nފަލަސްޠީނުގެ ޑިފެންސް ފޯ ޗިލްޑްރަން އިންޓަނޭޝަނަލް-ޕެލަސްޓައިނު (ޑީސީއައިޕީ) އިން ވިދާޅުވެފައިވާ ގޮތުގައި ޕޮޒިޓިވުވެފައިވަނީ ހުޅަނގު އައްސޭރީގެ ރާމަ ﷲ ގެ އަލްޖަޒަލޫން ރެފިއުޖީ ކޭމްޕަށް ނިސްބަތްވާ ކުއްޖެކެވެ. ފަލަސްޠީނުގެ ޙައްޤުތަކަށް މަސައްކަތް ކުރައްވާ ލޯޔަރެއްކަމުގައިވާ އިޔާދު މިސްކު ވިދާޅުވާ ގޮތުގައި އެކުއްޖާ ޕޮޒިޓިވު ވުމުގެ2ހަފުތާ ކުރިން ހައްޔަރުކުރެވިގެން ގެންދެވިފައިވަނީ ދެކުނު އިސްރާއީލުގެ ހުންނަ އަޝްކެލޯނުގެ ޝިކުމާ ޖަލަށެވެ.\nމިހާތަނަށް މިސަރަޙައްދުން އިސްރާއީލުގެ 30 ގާޑުންނާއި، ފަލަސްޠީނުގެ7ޤައިދީން ޕޮޒިޓިވުވެފައިވެއެވެ.\nމިދިޔަ ޖުލައިމަހުގެ ކުރީކޮޅު އިސްރާއީލުގެ ސުޕްރީމު ކޯޓުން ނިންމާފައިވާ ގޮތުގައި ޖަލުތަކުގައުި ތިބި ފަލަސްޠީނުގެ ޤައުދީންނަށް، ކޯވިޑް 19 އިން ރައްކާތެރިވުމަށްޓަކައި ގައިދުރުކުރުމުގެ ޙައްޤުލިބިގެނެއް ނުވެއެވެ. ފަލަސްޠީނުގެ ޢަދާލާ ޖަމާޢަތުން އިސްރާއީލުގެ ގިލްބޫ ޖަލުގައި ތިބި 450 ފަލަސްޠީނުގެ ޤައިދީންނަށް ކޯވިޑް 19 އިން ރައްކާތެރިވުމުގެ ފިޔަވަޅުތައް އަޅައިދިނުމަށް އެދި ހުށައެޅު ޕެޓިޝަނު ވަނީ އިސްރާއީލުގެ އިސްކޯޓުން ބަލައިނުގެންފައެވެ.\nކޯވިޑް 19ގެ ޢާލަމީ ވަބާ ތެރޭގައި ފަލަސްޠީނުގެ ޤައިދީންނަށް ބޭނުންވާ އަސާސީ ޚިދުމަތްތައްވެސް އިސްރާއީލުން ފޯރުކޮށްދީފައެއްނުވެއެވެ. އަދި ޖަލުތަކުގެ ކެންޓީނުތަކުން ބައެއް ކާބޯތަކެއްޗާއި، ބަލިން ރައްކާތެރިވުމަށް ސާފުވުމަށް ބޭނުންވާ ބައެއްކަހަލަ ތަކެތިވެސް ވަނީ ކެންޓީނުން ނަގާފައެވެ.\nމިދިޔަ ޖޫން މަހާއި ހަމައަށް އިސްރާއީލުގެ ޢަސްކަރީ ޑިޓޭންޝަން ޖަލުތަކުގައި 160 ކުދިން ހައްޔަރުކޮށްފައި ތިއްބެވެ. މިދިޔަ އަހަރު އެކަނިވެސް، ހަމައެކަނި އިރުމަތީ ޤުދުސުން، އިސްރާއީލު ސިފައިންވަނީ ފަލަސްޠީނުގެ 700 ކުދިން ހައްޔަރުކޮށްފައެވެ.


China ge eheega Alifusheega lonufen meerufenah badhalukodhdhey plant eh gaaim kuranee | Fainu Online\nރާއްޖެ އާއި ޗައިނާއާ ދެމެދު މިއަދު އެއްބަސްވުުމުގައި ސޮއިކުރަނީ - ފޮޓޯ: ފޮރިން މިނިސްޓްރީ\nއިބްރާހިމް ފަހީމް 8 ޖެނުއަރީ 2022, ހޮނިހިރު, 22:21\nޗައިނާ ސަރުކާރުގެ އެހީގައި ރ. އަލިފުށީގައި ލޮނުފެން މީރުފެނަށް ހަދައިދޭ ޕްލާންޓެއް ގާއިމު ކުރަން ނިންމައިފިއެވެ.\nއަލިފުއްޓާއިއެކު އިތުރު4ރަށެއްގައި މި ނިޒާމް ގާއިމު ކުރުމަށް ނިންމާ އެކަމުގެ އެއްބަސްވުމުގައި ސޮއި ކޮށްފައިވަނީ ޗައިނާގެ ފޮރިން މިނިސްޓަރު ވެންގް ޔީ މިހާރު ރާއްޖެއަށް ކުރައްވަމުން ގެންދަވާ ދަތުރުގައި، މިއަދު ފޮރިން މިނިސްޓްރީގައި ބޭއްވި ރަސްމިއްޔާތެއްގައެވެ.\nމި އެއްބަސްވުމުގެ ދަށުން މައިކްރޯ-ގްރިޑް ސީވޯޓާ ޑީސެލިނޭޝަން ޕްލާންޓް ގާއިމުކުރާ ރަށްތަކަކީ، ކ. ކާށިދޫ، ޅ. އޮޅުވެލިފުށި، ހއ. ކެލާ އަދި ގއ. ދާންދޫއެވެ.\nޗައިނާގެ ފޮރިންގ މިނިސްޓަރުގެ ދަތުރުފުޅުގައި މިއަދު ކުރިޔަށް ގެންދިޔަ މަޝްވަރާތަކަށްފަހު، ދެ ގައުމުގެ ދެމެދުގައި5އެއްބަސްވުމެއްގައި ވަނީ ސޮއި ކޮށްފައެވެ.


"PM Narendra Modi" mi mahu ge 11 ah faskoffi | Mihaaru\n07 އެޕްރީލް 2019 - 07:01\nވިވެކް އޮބެރޯއީ މޯދީގެ ރޯލް ކުޅެފައިވާ ފިލްމު ރިލީޒް ކުރުން ފަސްކޮށް ދޭން އެދުނީ މި މަހުގެ 11 ގައި ފަށާ އާންމު އިންތިހާބުގެ ކެމްޕޭނުގެ ތެރޭގައި ފިލްމު ރިލީޒް ކުރަން ނިންމުމަކީ ޕްރޮޕެގެންޑާ ފަތުރަން ކުރާ ކަމެއް ކަމަށް ތުހުމަތުކޮށްފަ އެވެ.\nމިއީ މޯދީގެ ޕާޓީ ބީޖޭޕީ އަށް އިންތިހާބު ކާމިޔާބުކޮށް ދޭން މި ދަނޑިވަޅުގައި ކުރާ ކެމްޕޭނެއްގެ ގޮތުގައި ވެސް އިދިކޮޅު ފަރާތްތަކުން ސިފަކޮށްފައިވެ އެވެ.\nވެރިކަން ކުރާ ބީޖޭޕީން ބުނެފައިވާ ގޮތުގައި މި ފަހަރުގެ އާންމު އިންތިހާބުގައި އެ ޕާޓީން ގާނޫނު ހަދާ މަޖިލީހުގެ ދަށު ގޭގެ މަދުވެގެން 300 ގޮނޑި ކާމިޔާބު ކުރާނެ އެވެ.\nމިހާރު ފިލްމު ރިލީޒް ކުރާ ތާރީހަށް ގެނައި ބަދަލާ އެކު "ޕީއެމް ނަރެންދުރަ މޯދީ" ސިނަމާތަކުގައި ދައްކަން ފަށާނީ އާންމު އިންތިހާބުގެ ވޯޓްލުން ފަށާ ދުވަސް ކަމަށްވާ މި މަހުގެ 11 ވަނަ ދުވަހު އެވެ.\nމި ފިލްމި އެންމެ ފުރަތަމަ ތާވަލު ކުރީ މި މަހުގެ 12 ގައި ރިލީޒް ކުރާ ގޮތަށެވެ. އެކަމަކު ފަހުން5އަށް ތާރީހު ބަދަލު ކުރުމުން އިދިކޮޅު ޕާޓީ ކޮންގްރެސް އިން ވަނީ އެކަމަށް ވަރަށް ބޮޑަށް ފާޑު ކިޔައިފަ އެވެ.\nModi ge film huttuvan court ah\nމޯދީގެ ފިލްމަކީ ޕްރޮޕެގެންޑާ ކަމަށް އިދިކޮޅުން ބުނޭ.\n"ޕީއެމް ނަރެންދުރަ މޯދީ" އަކީ އޮމަންގް ކުމާރު ޑައިރެކްޓްކޮށްފައިވާ ފިލްމެކެވެ.


މުޙައްމަދު ނަޝީދު - ވިކިޕީޑިއާ\nދިވެހިރައްޔިތުންގެ ޑިމޮކްރެޓިކް ޕާޓީގެ ރައީސް\nއޯގަސްޓް 30، 2014\nޑރ. އިބްރާހިމް ދީދީ\nދިވެހިރާއްޖޭގެ 4ވަނަ ރައީސް\nނޮވެމްބަރ 11، 2008 – ފެބްރުއަރީ 7، 2012\nޑރ. މުޙައްމަދު ވަޙީދު ޙަސަން މަނިކު\n(1967-05-17) 17 މޭއި 1967 (54 އަހަރު )\nމީރާ ލައިލާ ނަޝީދު\nޒާޔާ ލައިލާ ނަޝީދު\nއަލްފާޟިލް މުޙައްމަދު ނަޝީދަކީ ދިވެހިރާއްޖޭގައި 11 ނޮވެންބަރު 2008 އިން ފެށިގެން7ފެބްރުއަރީ 2012 އަށް ވެރިކަން ކުރެއްވި ބޭފުޅާއެވެ. އެމަނިކުފާނަކީ ދިވެހިރާއްޖޭގެ ރައްޔިތުންގެ މަޖިލީހުގެ މިހާރުގެ ރައީ މުޙައްމަދު ނަޝީދު އުފަންވެވަޑައިގެންނެވީ 17 މޭއި 1967 (ހިޖްރީ ސަނަތުން7ޞަފަރު 1387) ވީ ބުދަ ދުވަހުއެވެ. މުޙައްމަދު ނަޝީދު އަކީ ދިވެހިރާއްޖޭގައި އުފެދުނު ފުރަތަމަ ދިމިޤްރާޠީ ސިޔާސީ ޕާޓީ، ދިވެހިރައްޔިތުންގެ ޑިމޮކްރެޓިކް ޕާޓީގެ އުފެދުމުގައި އެންމެ އިސްކޮށް ހަރަކާތްތެރިވީ ފަރާތެވެ. ދިވެހިރާއްޖޭގެ ފުރަތަމަ ދިމިޤްރާޠީ އިންތިޚާބުގެ ދެވަނަ ބުރު ކާމިޔާބު ކުރެއްވުމަށްފަހު މުޙައްމަދު ނަޝީދު ވެރިކަމާ ހަވާލުވެލެއްވީ އޭރުގެ ރައިސް މައުމޫން ޢަބްދުލް ޤައްޔޫމްއަށް ފަހުއެވެ.\nމުޙައްމަދު ނަޝީދު ތަޢުލީމް ހާސިލްކުރެއްވީ މަޖީދިއްޔާ ސްކޫލުންނާއި އިނގިރޭސިވިލާތުންނެވެ. މަޖީދިއްޔާއިން އޯ ލެވެލް ނިންމެވުމަށްފަހު އޭ ލެވެލް އާއި މެރިޓައިމް ދާއިރާއިން ފުރަތަމަ ޑިގްރީ ނެންގެވީ އިނގިރޭސިވިލާތުންނެވެ.\nމުޙައްމަދު ނަޝީދު7ފެބްރުއަރީ 2012ގައި އިސްތިއުފާ ދެއްވުމުން ދިވެހިރާއްޖޭގެ ރައީސުލްޖުމްހޫރިއްޔާ ގެ މަޤާމާއި ހަވާލުވެލެއްވީ މުޙައްމަދު ނަޝީދުގެ ރައިސްކަމުގެ ނާއިބު ޑރ. މުޙައްމަދު ވަޙީދު ޙަސަން މަނިކުއެވެ.\nމައުމޫން ޢަބްދުލް ޤައްޔޫމް ދިވެހިރާއްޖޭގެ ރައީސުލްޖުމްހޫރިއްޔާ\n2008-2012 ފަހުން ވަޑައިގަތީ:\nމުޙައްމަދު ވަޙީދު ޙަސަން މަނިކު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 1 ޖުލައި 2021، 14:24 ގައެވެ.


މާލޭގައި ކެމްޕެއިން ޕޯސްޓަރު ހަރުކުރެވޭނީ ސިޓީ ކައުންސިލްގެ ހުއްދަ ހޯދައިގެން – Dhen.mv\nމާލޭގައި ކެމްޕެއިން ޕޯސްޓަރު ހަރުކުރެވޭނީ ސިޓީ ކައުންސިލްގެ ހުއްދަ ހޯދައިގެން\nMarch 1, 2020 - 9:44 pm\nކުރިޔަށް އޮތް ލޯކަލް ކައުންސިލް އިންތިހާބުގައި މާލެ ސިޓީގައި އެއްވެސް ކެމްޕެއިން ޕޯސްޓަރެއް ހަރު ކުރެވޭނީ ސިޓީ ކައުންސިލްގެ ހުއްދަ ހޯދައިގެން ކަމަށް އެ ކައުންސިލުން ބުނެފިއެވެ.\nމާލެ ސިޓީ ކައުންސިލުން މިއަދު ކުރި އިއުލާނެއްގައި ބުނީ ކައުންސިލް އިންތިހާބުގައި ވާދަކުރާ ކެންޑިޑޭޓުންނަށް އެއްވެސް ފީއަކާ ނުލައި މާލޭގައި ކެމްޕެއިން ޕޯސްޓަރު ހަރުކުރުމުގެ ހުއްދަ ދިނުމަށް އެކައުންސިލުން ނިންމާފައިވާ ކަމަށެވެ.\nސިޓީ ކައުންސިލުން ބުނެފައިވަނީ ހުއްދަ ނެތި ޕޯސްޓަރު ހަރުކޮށްފި ނަމަ ނުވަތަ ޕޯސްޓަރުތައް ނަގަންޖެހޭ މުއްދަތު ހަމަވުމަށް ފަހު އެތަކެތި ނުނަގައިފި ނަމަ އެ ތަކެތި ހަރުކުރި ފަރާތެއް ޖޫރިމަނާކުރާނެ ކަމަށެވެ. އެގޮތުން، ހުއްދަ ނުނަގާ ޕޯސްޓަރު ހަރުކުރާ ނަމަ، ކޮންމެ ދުވަހަކަށް 1،000ރ. އާއި 2،000ރ. އާ ދެމެދުގެ އަދަދަކުން އެ ކެންޑިޑޭޓަކު ޖޫރިމަނާ ކުރެވޭނެ ކަމަށާއި ޕޯސްޓަރު ނަގަންޖެހޭ މުއްދަތު ހަމަވުމަށް ފަހު އެ ތަކެތި ނުނަގާ ބަހައްޓާ ކޮންމެ ދުވަހަށް ވެސް 2،000ރ. އިން ޖޫރިމަނާ ކުރެވޭނެ ކަމަށް ސިޓީ ކައުންސިލުން ބުނެއެވެ.\nޕޯސްޓަރު ހަރުކުރުމުގެ ހުއްދައަކަށް އެދި ސިޓީ ކައުންސިލަށް ހުށަހަޅާއިރު ކެންޑިޑެސީ ބަލައިގަތް ކަމުގެ ލިޔުމާއި ހަރުކުރާ ޕޯސްޓަރެއްގެ ހާޑް ކޮޕީ އާއި އަމިއްލަ އިމާރާތެއްގައި ހަރުކުރާ ނަމަ، އެތަނެއްގެ ވެރި ފަރާތުގެ ހުއްދަ އޮތްކަމުގެ ލިޔުމެއް ހުށަހަޅަން ޖެހޭނެއެވެ. އަދި ދީނާ ގުޅުންހުރި ޕޯސްޓަރެއް ނަމަ، އިސްލާމިކް މިނިސްޓްރީގެ ހުއްދަ ހޯދަން ޖެހޭނެ ކަމަށް ވެސް އެ އިއުލާނުގައިވެއެވެ.\nސިޓީ ކައުންސިލުން ބުނީ ޕޯސްޓަރު ހަރު ކުރާއިރު ދައުލަތުގެ އިމާރާތްތަކާއި އެފަދަ ތަންތަނުގެ ފާރުތަކާއި ސަހަރާތަކާއި ޕާކްތަކުގެ އިތުރުން ކަރަންޓް ފޮށިތަކުގެ ޕޯސްޓަރު ހަރު ނުކުރެވޭނެ ކަމަށެވެ. އަދި މަގުމައްޗަށާއި ވެހިކަލްތަކުގެ ތެރެއަށް ޕޯސްޓަރު އެޅުމަކީ މަނާ ކަމެއް ކަަމށް ސިޓީ ކައުންސިލުން ބުނެއެވެ.


"Vaudhaai Huvaa Kuraane Ey, E handhaan Netheyne Ey"\n"ވައުދާއި ހުވާ ކުރާނެއޭ، އެ ހަނދާން ނެތޭނެއޭ"\n5 މަސް, 1 ހަފްތާ,4ދުވަސް, 18 ގަޑި, 53 މިނެޓް, 44 ސިކުންތު ކުރިން 3790ފަތޯނާ ފާއިޒް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވެރިކަމަށް އިންތިޚާބު ކުރިއިރު އެމަނިކުފާނު ވަނީ ރައްޔިތުންނަށް ގިނަ ވައުދުފުޅުތަކެއް ވެވަޑައިގެންފައެވެ.\nއެގޮތުން ސިއްހީ ދާއިރާ ކުރިއެރުވުމަށް ގިނަ މަސައްކަތްތަކެއް ކޮށްދެއްވާނެ ކަމަށް އެމަނިކުފާނު ވިދާޅުވިއިރު، ވެރިކަމަށް ހަމަސް ދުވަސްވާން ކައިރިވެފައިވާއިރުވެސް އެވައުދުފުޅުތަކުގެ ތެރެއިން އެތައް ވައުދެއް ވަނީ ނުފުއްދިއެވެ.\nސިއްހީ ދާއިރާއެއްގެ ކުރިއެރުމަކީ ރައްޔިތުންނަށް ލިބިދޭން ޖެހޭ އަސާސީ ހައްގެކެވެ. ދުޅަހެޔޮ މުޖްތަމައުއަކަށްޓަކައި ސިއްހީ ދާއިރާއިން ރައްޔިތުންނަށް ލިބޭ ޚިދުމަތްތަކުގެ ފެންވަރު ރަނގަޅުވާން ޖެހެއެވެ. އަޑިއަޅާލާފައި އޮތް ސިއްހީ ނިޒާމް ނަގާ ކޮޅަށް ޖަހައި، ދިވެހިންނަށް ބޭސް ފަރުވާ ހޯދުމުގައި އެތައް ގޮތަކުން ލުއިފަސޭހަ ގޮތްތަކެއް ފަހިކޮށްދިނުމަށް އެކި ސަރުކާރުތަކުން އެކި މިންވަރަށް އަބަދުވެސް މަސައްކަތްކޮށްފައިވެއެވެ.\nއެހެންނަމަވެސް، ރައްޔިތުންނަށް އެކަމުގައި އެންމެ ގިނަ މަސައްކަތްތަކެއް ކޮށްދެއްވީ ކުރީގެ ރައީސް އަބްދުﷲ ޔާމީން އަބްދުލްޤައްޔޫމްއެވެ. ވެރިރަށް މާލޭގައި ގާއިމުކޮށްފައިވާ 25 ފަންގިފިލާގެ ދަރުމަވަންތަ ހޮސްޕިޓަލް އެކަމަށް ހެކިވާނެއެވެ. އެހޮސްޕިޓަލް ހުޅުވައި، ޚިދުމަތް ދެވޭނެ ތާރީހެއް މި ސަރުކާރަށް ނޭނގުނަސް، އެ އިމާރާތުން ހިދުމަތް ހޯދަން ކެތްމަދުވެފައި ތިބި ދިވެހިންނެއް މަދެއް ނޫނެވެ.\nދައްކަން މިއުޅެނީ ދަރުމަވަންތަ ހޮސްޕިޓަލްގެ ވާހަކައެއް ނޫން. ކުރީގެ ރައީސް ޔާމީންގެ ވެރިކަމުގައި ސިއްހީ ދާއިރާއިން ގެންނަމުން އައި އެދެވޭ ބަދަލުތައް މިއަދު ކުއްލިއަކަށް ހުއްޓިފައިވާ ވާހަކައެވެ. "ޔާނު ސްޕީޑް"ގެ ތަރައްގީ މިއަދު ސިއްހީ ދާއިރާއިން ނުފެންނާތީ ރައްޔިތުން ކަންބޮޑުވާ ވާހަކައެވެ. ހަމަ ގައިމުވެސް ގުޅިފައިވާ ޕާޓީތަކަށް ވެރިކަމުގެ ތަހުތުން ރައްޔިތުން ޖާގަ ދިނީ މެނިފެސްޓޯގައި ގިނަ ކަންތައްތަކެއް ހިމަނާފައި އޮތީތީއެވެ.\nއޭގެ ތެރެއިން ބައެއް ވައުދުތައް ހިއްސާކޮށްލާނަމެވެ. ފްލޫ ސީޒަނަށް ތައްޔާރުވެ ވަގުތު އޮއްވާ ފްލޫ ވެކްސިން ލިބޭނެ އިންތިޒާމު ހަމަޖެއްސުން އެއީވެސް ވައުދެކެވެ. އެހެންނަމަވެސް ފެނިގެން މިދަނީ ޑެންގީ ހުމާއި، ޗިކުންގުންޔާއާއި، ފްލޫ ރެކޯޑް މިންވަރަކަށް ފެތުރިގެން ދިޔައިރުވެސް، އިންޑިއާ ސިފައިން އެތެރެ ކުރި ވަރަށްވެސް ވެކްސިން އެތެރެ ނުކުރެވި އެކަމަށް ތައްޔާރު ނުވެވުނު މަންޒަރެވެ. ޑެންގޫ ހުން ފަދަ އާއްމުކޮށް ފެތުރޭ ބަލިތައް ފެތުރުން ހުއްޓުވުމަށްޓަކައި މުޅިރާއްޖޭގައި ރައްކާތެރިކަމުގެ ފިޔަވަޅުތައް ވަރުގަދަ ކުރުމަކީވެސް ކޯލިޝަން ސަރުކާރަށް ނުުފުއްދުނު ވައުދެކެވެ.\nމިއީ އަދި އެންމެ އާދައިގެ ވައުދުތަކެވެ. އެ ވައުދުތައް ލިޔުނު ކަރުދާހުގައި އޮތް ގޮތަށް އޮއްވާ ރާއްޖޭގެ3ސަރަހައްދުގައި ސްޕެޝަލައިޒްޑް ހޮސްޕިޓަލްތައް ޤާއިމްކުރުމަށް ވީ ވައުދު ފުއްދިދާނެބާ؟ ރާއްޖޭގެ ހުރިހާ ސަރުކާރު ހޮސްޕިޓަލްތަކާއި ސިއްހީ މަރުކަޒުތައް އެއްވިޔުގަ އަކުން ގުޅާލެވި، ހުރިހާ ލެބޯޓަރީތަކެއް ޑިޖިޓައިޒް ކުރުމަށް ވީ ވައުދު ފުއްދޭނެބާ؟ ބަލާނެ މީހުން ނެތް ދުވަސްވީ މީހުންނާއި ބަލިހާލަތާއި ގުޅިގެން އެނދުމަތިކޮށްގެން ބަލަންޖެހޭ މީހުން އޯގާތެރިކަމާއެކު ބެލެހެއްޓޭނެ ހާއްސަ މަރުކަޒުތަކެއް ޤާއިމްކުރުމަށް ވީ ވައުދު ފުއްދޭނެބާ؟\nމީ އަޅުގަނޑުގެ ހިތުގައި އެކަނި އުފެދޭ ސުވާލުތަކެއް ނޫނެވެ. މިއީ ރައީސް ސޯލިހުއަށް ވޯޓު ދިން އެތައް ހާސް ރައްޔިތުންގެ ހިތްތަކުގައި މިއަދު އުފެދިފައިވާ ސުވާލުތަކެވެ.\nސިއްހީ ދާއިރާއިން ރައީސް ސޯލިހު ވެވަޑައިގެންފައިވާ ވައުދުތަކުގެ ތެރެއިން ފުއްދަވާދެއްވި ވައުދެއްވެސް އެބައޮތެވެ. އެވާހަކަވެސް ފާހަގަކޮށްލާނަމެވެ. އެއީ ރާއްޖޭގައި ވެޓެނަރީ ސަރވިސް ފޯރުކޮށްދިނުމުގެ ވައުދެވެ. އެވައުދު ފުއްދުމަށް ޖެނުއަރީމަހުގައި ވިލިމާލޭގައި ވަނީ ވެޓެރިނަރީ ސަރވިސް ސެންޓަރެއް ހުޅުވައިދެއްވާފައެވެ.\nއެހެންނަމަވެސް ފެބްރުއަރީމަހު ވަގުތީ ގޮތުން އެތަން ބަންދު ކުރި ގޮތަށް އަދިވެސް ހުރީ ބަންދު ކޮށްފައެވެ. މި ދަންނަވާލީ ފުއްދެވި ވައުދަށް ވީގޮތުގެ ވާހަކައެވެ.\nރައީސް ސޯލިހުގެ ސަރުކާރު ހިންގަނީ ވަކަރު ދޯންޏެއްގައި "ޓޫޓީ އިންޖީނެއް" އަޅައިގެން ހިންގާ ގޮތަށް ކަމަށް ފާޑުކިޔާ ފަރާތްތަކުން ބުނަނީ އެސަބަބާ ހުރެ ކަމަށްވެސް ވެދާނެއެވެ. ވައުދުތައް ނުފުއްދި ގިނަ ދުވަސްވެގެންގޮސް ރައްޔިތުންގެ ހިތްތަކުގައި މިއަދު ވަނީ "ވައުދާ ހުވާ ކުރާނެއޭ، އެހަނދާން ނެތޭނެއޭ" އެލަވަ ގުގުމާލާފައެވެ.


އެމެރިކާގައި ހިންގާ 900 ބޭސް ފިހާރައެއް ސީވީއެސްއިން ބަންދު ކުރަނީ! އެމެރިކާގައި ހިންގާ 900 ބޭސް ފިހާރައެއް ސީވީއެސްއިން ބަންދު ކުރަނީ!\nއެމެރިކާގައި ހިންގާ 900 ބޭސް ފިހާރައެއް ސީވީއެސްއިން ބަންދު ކުރަނީ!\nއެމެރިކާގެ އެންމެ ބޮޑު ބޭސްފިހާރަ ޗެއިން ސީވީއެސްއިން އެކުންފުނީގެ 900 ފިހާރައެއް ބަންދު ކުރުމަށް ނިންމައިފިއެވެ.\nސީވީއެސްގެ 900 ފިހާރައެއް ބަންދު ކުރަން ނިންމާފައިވަނީ އެކުންފުނީން ދޭ ސިއްޙީ ޚިދުމަތް އިތުރަށް ފުޅާ ކުރުމަށެވެ. އެގޮތުން ކުރިއަށްއޮތް ތިން އަހަރުގެ ތެރޭގައި އެކުންފުނީގެ 900 ފިހާރަ ބަންދު ކުރާނެއެވެ.\nފިހާރަތައް ބަންދު ކުރުމަށް ހަމެޖެހިފައިވަނީ އަންނަ އަހަރު ކުރީކޮޅުން ފެށިގެންނެވެ. މިއީ ކުންފުނިން އެމެރިކާގައި ހިންގާ ބޭސް ފިހާރަތަތަކުގެ ތެރެއިން %10 ފިހާރައެވެ. އެކުންފުނިން ބަންދު ކުރާނެ ވަކި ފިހާރަތަކެއް އަދި ނިންމާފައި ނުވެއެވެ.\nއެމެރިކާގެ ސީވީއެސް ފިހާރަތަަކަކީ ބޭސް ވިއްކުމުގެ އިތުރަށް އާންމު މުދާތައްވެސް ވިއްކާ ފިހާރަތަކެވެ. މީގެ އިތުރަށް ސިއްޙީ ޚިދުމަތުގެތެރެއިން އެކި ފެންވަރުގެ ޚިދުމަތް މި ފިހަރާތައް މެދުވެރިކޮށް ލިބެއެވެ. ސީވީއެސް ކުންފުނީގެ ޗީފް އެގްޒެކެޓިވް ކެތެރިން ލިންޗް މީޑިއާތަކަށް މަޢުލޫމާތު ދެމުން ބުނެފައިވަނީ މިއީ އެކުންފުނިން ގެންނަން ކުރިންވެސް ނިންމާފައިވާ ބަދަލެއް ކަމަށާއި، މި ބަދަލާއިއެކު ފިހާރަތަކަށް ބޮޑަށް އަޅާލެވި، މުޖުތަމަޢުގެ ތެރޭގައި ކުންފުންޏަށް ދެވޭ ޚިދުމަތް ފުޅާ ކުރެވިގެންދާނެ ކަމަށެވެ.\nސީވީއެސްއިން ސިއްޙީ ޚިދުމަތް ފުޅާކޮށްފައިވަނީ މިދިޔަ 2018ވަނަ އަހަރު އެކުންފުނީގެ ދަށަށް އިންޝުއަރެންސް ކުންފުނި އެއިޓްނާ ގެނައި ފަހުންނެވެ. އެމެރިކާގައި ކޯވިޑް ފެތުރިގެން ދިޔައިއިރު ސީވީއެސް ފަދަ ބޭސް ފިހާރަތަކުން ބަލިމީހުންނަ ފަރުވާ ދިނުމާއި ސިއްޙީ އެހީތެރިކަން ވަރަށް ބޮޑަށް ފޯރުކޮށްދީފައިވެއެވެ.\nމުޅި އެމެރިކާގައި ސީވީއެސް ކުންފުނީގެ 9900 ފިހާރަވެއެވެ. މީގެ ތެރެއިން 900 ފިހާރަ ބަނދުކުރި ކަމުގައި ވިއަސް ދެންހުރި ފިހާރަތަކުން ޚިދުމަތް ފުޅާ ކުރާނެކަމަށް އެކުންފުނިން ބުނެއެވެ. އެކުންފުންޏަކީ މިހާރުވެސް އެމެރިކާގެ އެންމެ ބޮޑު ބޭސްފިހާރަ ޗެއިންއެވެ.


SunOnline: Adheeb ge hukumun bakee oiy varu Majeelhun saafu kuranee\nއަދީބުގެ ހުކުުމުން ބާކީ އޮތް ވަރު މަޖިލީހުން ސާފު ކުރަނީ\nމުހައްމަދު މުޒައްޔިން ނާޒިމް 12 Jun 2019, 19:52\nގައުމީ ސަލާމަތާ ބެހޭ ކޮމިޓީން މިއަދު ބޭއްވި ބައްދަލުވުމުގެ ތެރެއިން: އަދީބުގެ ހުކުުމުން ބާކީ އޮތް ވަރު ސާފު ކުރުމަށް ކޮމިޓީން ވަނީ ނިންމައިފައި -- ސަން ފޮޓޯ/ ފަޔާޒު މޫސާ\nކުރީގެ ނައިބު ރައީސް އަހްމަދު އަދީބު އަބްދުލް ޣަފޫރުގެ ޖަލު ހުކުމްތަކުގައި ބާކީ އޮތް މުއްދަތު އޮޅުން ފިލުވުމަށް ރައްޔިތުންގެ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިިޓީން މިއަދު ނިންމައިިފި އެވެ.\nއަދީބުގެ ބަލި ހާލަތު ހުރި ގޮތުން އިއްޔެ ކަރެކްޝަންސް އިން ވަނީ އޭނާ ބޭސްފަރުވާއަށް އިންޑިއާއަށް ފޮނުވާލުމަށް ނިންމާފައެވެ. އެކަމާ ގުޅިގެން އޭނާ ފިލުމުގެ ފުރުސަތު އޮތްތޯ ބެލުމަށް މިއަދު މަޖިލީހަށް ހުށަހެޅުނު ކުއްލި މައްސަލައަކާ ގުޅިގެން ކަމާ ގުޅުން ހުރި މުއައްސަސާތަކުގެ ވެރީން ކޮމިޓީއަށް ހާޒިރު ކުރި އެވެ.\nއެކި އެކި ކުށްތަކުގައި އަދީބަށް އައި 33 އަހަރުގެ ޖަލު ހުކުމް ކޯޓުތަކުން ވަނީ ބާތިލް ކޮށްފައެވެ. މިހާރު ބާކީ އޮތީ ހަމަ އެކަނި ކޯޓުގެ ހުރުމަތް ކަނޑައިގެން އޭނާ އަށް އިއްވި 15 ދުވަހުގެ ޖަލު ހުކުމެކެވެ. ކުރީން ބެލެވުނު ގޮތުގައި އޭނާ އަށް އިއްވި 15 ދުވަހުގެ ޖަލު ހުކުމުގެ މުއްދަތު ހަމަވާނީ މިއަދަށެވެ. ނަމަސް އޭނާ ރާއްޖެއިން ބޭރަށް ފުރުވާލުމަށް ނިންމުމާ ގުޅިގެން އޭނާ ޖަލު ހުކުމުގެ ބަކީ މުއްދަތާ މެދު ވަނީ ސުވާލު އެފެދިފައެވެ.\nކޮމިޓީގެ މެމްބަރު އިނގުރައިދޫ ދާއިރާ މެމްބަރު ހަސަން އަހުމަދު ކުރެއްވި ސުވާލަކަށް ޖަވާބުދެއްވަމުން ކޮމިޝަނާ އޮފް ޕްރިޒަންސް އަބްދުﷲ މުނާޒް ވިދާޅުވީ، އަދީބުއަށް ބާކީ އޮތް 15 ދުވަހުގެ ޖަލު ހުކުމް ތަންފީޒުކޮށް ނިމޭނީ މިހު 18 ވަނަ ދުވަހަށް ކަމަށެވެ. ނަމަވެސް އަދީބު މިހާރު ގޭ ބަންދުގައި ބަހައްޓާފައިވާތީ ވެ އެހުކުމް އޭނާގެ މައްޗަށް ނުހިނގާތީ އޭނާ އެދުވަހަށް މިނިވަން ނުވާނެ ކަމަށް މުނާޒު ވިދާޅުވިއެވެ.\n"ޖަލުގައި ހުންނަ ގައިދީއަކު ބޭސްފަރުވާއަށް ޖަލުން ނެރޭ ވަގުތުން ފެށިގެން ހުކުމުގެ މުއްދަތު ހުއްޓާލެވޭނެ. މިސާލަކަށް އާއިލާގެ ބެލުމުގެ ދަށުގައި [މިހާރު] އެ ހުންނަނީ. ހުކުމުގެ މުއްދަތު އޮންނާނީ ހުއްޓިފައި އެހިސާބުން. ހުކުމުގެ ބާކީ ދުވަސްކޮޅު ގުނަން ފަށާނީ އަނެއްކާވެސް އަނބުރާ ޖަލަށް ގެންދިޔުމުން،" މުނާޒު ވިދާޅުވި އެވެ.\n"ހުރި ހުކުމްތަކުގެ ޖުމްލަ އަދަދު، ސީދާ އެ ސުވާލު ކުރައްވާނެ ކަމަށް ނޫން ވަޑަައިގެންނެވީ، ނަމަވެސް މީޑިއާގައި ދައުރުވާ ދުވަސް [މާދަމާ އަދީބު މިނިވަންވާނެ ކަމަށް] އެއީކީ ރަނގަޅު ދުވަހެއް ނޫން،" ކޮމެޓީގެ މެންބަރުންނާއި މުގައްރިރު ތަކުރާރު ކޮށް ސުވާލު ކުރެއްވުމުން މުނާޒު ވިދާޅުވިއެވެ.\nމަޖިލިސް ކޮމިޓީގައި އަދީބު ޖަލު ހުކުމުގެ ބާކީ މުއްދަތު ސާފު ނުވާތީ ކޮމިޝަނާ އޮފް ޕްރިޒަންސްއަށް އަދީބުގެ ޖަލު ހުކުމުގެ ބާކީ މުއްދަތު ސާފު ކުރުމަށް އެދި ސިޓީ އެއް ފޮނުވުމަށް މުގައްރިރު ނިންމެވި އެވެ.\nކޮމިޓީ ނިމުމުން އަދީބުގެ ހުކުމުގެ ބާކީ އޮތީ ކިހާ ދުވަހެއްތޯ ނޫސްވެރިން މުނާޒުއާއި ސުވާލު ކުރުމުން އޭނާ ޖަވާބު ދެއްވުމަށް އިންކާރު ކުރެއްވިއެވެ. އަދި އެކަން އެނގުމަކީ އަދީބުގެ ހައްގެއް ކަމަށް ވެސް ވިދާޅުވިއެވެ.\n"އަޅުގަނޑު ނުދޭން ހުރި ޖަވާބެއް ނުދެވޭނެ. ގޭދޮށުން ދިމާވެގެން ޖާވާބު ހޯއްދަވަން މަސައްކަތް ކުރެއްވި ނަމަވެސް ޖަވާބެއް ނުލިބޭނެ. ރަސްމީ ގަޑީގައި ގުޅުއްވާ. ނޫނީ ކަރެކްޝަންސްގެ މީޑިއާ އޮފިޝަލަށް ގުޅުއްވައިގެން ސާފު ކުރައްވާ،" ވަރަށް ރުންކުރު ގޮތަކަށް ޖަވާބު ދެއްވަމުން މުނާޒު ވިދާޅުވިއެވެ.\nމިދިޔަ ހަފްތާއިން ފެށިގެން މީޑިއާތަކުން އަދީބު މާދަމާ މިނިވަންވާނެ ކަމަށް ހަބަރުގައި ލިޔަމުން ދާއިރު އެކަން އެނގިހުރެ ރަނގަޅު ނުކުރެއްވީ ކީއްވެގެންތޯ "ސަން" އިން ސުވާލު ކުރުމުން މުނާޒު އެއްޗެއް ވިދާޅެއް ނުވިއެވެ.\nއަދީބު ރާއްޖެއިން ބޭރަށް ފުރުމަށް ހަމަ ޖެހިފައިވަނީ ހުކުރު ދުވަހުއެވެ. އެނބުރި ވަޑައިގަތުމަށް ހަމަޖެހިފައިވަނީ، މި މަހު 26 ވަނަ ދުވަހުއެވެ. އަދީބު ރާއްޖެއިން ބޭރަށް ދަނީ އެއް އަހަރުގެ ވަގުތީ ޓްރެވެލް ޑޮކުމަންޓެއްގައެވެ. އެ ޑޮކިއުމަންޓުން ފުރޭނީ ހަމައެކަނި އިންޑިއާއަށް ކަމަށް އިމިގްރޭޝަން އިން ބުނެއެވެ.\nމިއަދު ކޮމެޓީގައި ހޯމް މިނިސްޓަރު އިމްރާން އަބްދުﷲ އާއި ކޮމިޝަނާ އޮފް ޕޮލިސް މުހައްމަދު ހަމީދު ވަނީ އަދީބަށް ފިލުމުގެ އެއްވެސް ފުރުސަތެއް ނުދޭނެ ކަމުގެ ޔަގީންކަން އަރުވާފައެވެ.\nކޮމިޓީގެ ބައްދަލުވުމުގައި ސުވާލު ކުރީ ހަމަ އެެކަނި އެމްޑީޕީގެ މެމްބަރުންނާއި އަމިއްލަ ގޮތުން މަޖިލީހަށް އިންތިހާބުވި ވިލިމާލެ ދާއިރާ މެމްބަރު އަހްމަދު އުޝާމެވެ. ކޮމިޓީއަށް ވިލިފުށި ދާއިރާގެ މެމްބަރު ހަސަން އަފީފާއި ޖުމްހޫރީ ޕާޓީގެ ލީޑަރު، މާމިގިލީ ދާއިރާގެ މެމްބަރު ގާސިމް އިބްރާހިމް ހާޒިރުވެ ވަޑައެއް ނުގަންނަވައެވެ.


True Story: 12 aharah Fahu | Dhiislam\nޙަޤީޤީ ވާހަކަ: ބާރަ އަހަރަށް ފަހު\nޙަސަން ޝިޔާޒް ޖުލައި 3, 2014\nފިރުޝާން އާއި އަޒްހަދު އާ ދެމީހުން ތިބީ ޕީ.އެސް ޓޫ ގޭމް ކުޅޭށެވެ. ކުޅެން ތިބެފައި ފިރުޝާން ވާހަކަ ނުދައްކާތީ އަޒްހަދު ފިރުޝާންގެ މޫނަށް ބަލާލިއެވެ. ފިރުޝާން ހުރީ ބަސް ހުއްޓި ހަމަހިމޭން ވެފައެވެ. މާގިނަ އިރެއް ނުވެ އަޒްހަދުގެ އަތްދަނޑި މައްޗަށް ފިރުޝާން ވެއްޓިއްޖެއެވެ.\n"ދައްތާ... ފިރުޝާން މިއޮއް ވެއްޓުނީ" އަޒްހަދު ފިރުޝާންގެ މަންމަ ފަޒްނާ އަށް ގޮވިއެވެ.\n"ކިހިނެއްތަ ވީ؟" ފަޒްނާ އަވަސް އަވަހަށް ފިރުޝާންގެ ކައިރިއަށް ދިޔައެވެ. "ފިރުޝާން.... ފިރުޝާން....ދަރިފުޅާ...ފިރުޝާން" ފަޒްނާ ދަރިފުޅުގެ ގައިގަ ފިރުމަމުން ގޮވަމުން ދިޔައެވެ.\n"ނޭނގެ ދައްތާ. ކުޅެން ތިބެފަ ވާހަކަ ނުދައްކާތީ މަ ބެލިއިރު، ހުއްޓުން އަރާފަ... ދެން ވެއްޓުނީ" އަޒްހަދު ބުންޏެވެ.\nފަޒްނާ އަށާއި އަޒްހަދަށް މިއީ އާ ކަމެއް ނޫނެވެ. ފިރުޝާން އަކީ ވަރަށް ކުޑައިރުއްސުރެ ފިޓުޖެހޭ ކުއްޖެކެވެ. މިހާރު ފިރުޝާނަށް 16 އަހަރެވެ. ފިޓުޖެހޭތީ ޤަވާއިދުން ކެއުމަށް ޑޮކްޓަރުން ދީފައިވާ ބޭސް ކެއުމުގެ ސަބަބުން ފިރުޝާން ވަނީ އާދަޔާ ޚިލާފަށް ފަލަވެފައެވެ. މީގެ ކުރީގައި ފިރުޝާން އެހާ ގިނައިން ފިޓު ނުޖެހެއެވެ. ކުރީގައި ފިޓު ޖެހެނީ ޢާއްމުކޮށް އަހަރަކު އެއްފަހަރު ނުވަތަ ދެފަހަރު އެވެ. ނަމަވެސް މިހާރަކަށް އައިސް މާގިނައިން އަވަސް އަވަހަށް ފިޓު ޖެހެން ފަށައިފިއެވެ.\nފިރުޝާން ފިޓު ޖެހި ހޭނާރާ ގިނައިރު ވާތީ ކޮންމެ ފަހަރަކު ހޮސްޕިޓަލަށް ގެންދަން ޖެހެއެވެ. ފިރުޝާންގެ ބަރުދަން ވަނީ 95 ކިލޯ އަށް ވުރެ މަތިވެފައެވެ. ފިރުޝާންގެ ޢާއިލާ މާލޭގައި ދިރިއުޅޭ އެޕާޓްމަންޓް ހުންނަނީ7ވަނަ ފްލޯރގައެވެ. އެގޭގައި ލިފްޓެއް ނުހުރެއެވެ. ޢާއްމުކޮށް ފިރުޝާން ފިޓު ޖެހުމުން ތިރިއަށް ބާލައި ހޮސްޕިޓަލަށް ގެންދަނީ 8 ވަރަކަށް ފުލުހުންގެ އެހީތެރިކަމާއެކު އެވެ.\nމިފަހަރުވެސް ފިރުޝާން ހޮސްޕިޓަލަށް ގެންދެވުނެވެ. ކުރިއެކޭ އެއްފަދައިން ފިރުޝާން ހޭއެރީ އިންޖެކްޝަން ޖެހުމުންނެވެ. ޢާއްމުކޮށް ހޮސްޕިޓަލަށް ގެންދިއުމުން ޑޮކްޓަރުން ބަލާފައި ޓެސްޓްތައް ހަދާ އިންޖެކްޝަން ޖަހާ ހަދައެވެ. އެކި ޓެސްޓްތައް ހަދާފައި ޑޮކްޓަރުން ބުނަނީ މައްސަލަ އެއް ނެތް ކަމަށެވެ. މީގެ ކުރިން ފިރުޝާން ވަނީ އެކި ފަހަރުގެ މަތީން އިންޑިޔާ އަށް ގޮސް އެތަނުގެ ޑޮކްޓަރުންނަށް ވެސް ދެއްކިފައެވެ. ނަމަވެސް ޑޮކްޓަރުންގެ ރިޕޯޓްތަކުން ދައްކަނީ މާބޮޑު މައްސަލައެއް ނެތް ކަމަށެވެ.\nއަވަސް އަވަހަށް ފިޓު ޖެހޭތީ އައި.ޖީ.އެމް ހޮސްޕިޓަލުގެ ޑޮކްޓަރުން އިރުޝާދު ދިނީ ފިޓު ޖެހުމުން ކާ ބޭހުގެ ޑޯޒް އިތުރު ކުރުމަށެވެ.\nދުވަސްތައް ފާއިތުވަމުން ދެއެވެ. އެއީ4ޖޫން 2011 ވީ ހޮނިހިރު ދުވަހުގެ ރެއެވެ. ގަޑިން 22:50 ހާއިރެވެ. ފިރުޝާން ގޭގެ ސިޓިންގ ރޫމްގައި ހުއްޓާ ފަޒްނާ އަށް ފެނުނީ އޭނަ ވެއްޓުނު ތަނެވެ. މިރޭ ފިރުޝާން ވެއްޓިފައި މާގިނައިރެއް ނުވެ ގަޔަށް އާދަޔާ ޚިލާފަށް ބާރުތަކެއް އަރަން ފެށިއެވެ. ފިރުޝާންގެ އަތްފައި ޙަރަކާތް ކުރަމުން ގެންދެއެވެ. ފަޒްނާ އަށާއި ގޭގައި މަންޒަރު ދެކެން ތިބި މީހުންނަށް ފިރުޝާންގެ ހަރަކާތްތަކުން "އެހެން ކަމެއް" އެބައުޅޭ ކަން އެނގުނެވެ.\nގޭގައި ތިބި މީހުންގެ ތެރެއިން ޒިޔާން ފިރުޝާންގެ ކަންފަތް ދަށުގައި ޑިޖިޓަލް ޤުރުއާނުން ޤުރުއާން ޖަހަން ފެށިއެވެ. ޤުރުއާން ޖަހަން ފެށުމާއެކު ފިރުޝާންގެ ގަޔަށް އަރަމުން ދިޔަ ބާރު ކުޑަވިއެވެ.\n"ވާ އެއްޗެއް ބަލާލަން ޤުރުއާން ނިއްވާލަބަލަ. އޭރުން އެނގޭނެ އެއްނު ނުބައެއް އެބައުޅޭކަން" އެތަނުގައި ހުރި ވަސީމް ބުންޏެވެ.\nޒިޔާން ޤުރުއާން ނިއްވާލިއެވެ. ހަމައެއާ އެކު ފިރުޝާނަށް ކުރިއެކޭ އެއްގޮތަށް ބާރުއަރަން ފެށިއެވެ. ޒިޔާން އަލުން ޤުރުއާން ޖަހަން ފެށިއެވެ. އެއާއެކު އެނެއްކާވެސް ފިރުޝާން މައިތިރިވިއެވެ. ފިރުޝާނަށް "ނުފެންނަ ބާރަކުން" ބާރުފޯރުވާކަން ޒިޔާނަށް ވެސް ޔަޤީން ވިއެވެ.\n"ދައްތާ. އަހަންނަށް އެނގޭ ޝަރުޢީ ރުޤްޔާ ކިޔަވާ މީހަކު. މިގުޅަނީ އޭނަ އަށް" ޒިޔާން ފަޒްނާ ކައިރީގައި ބުންޏެވެ.\n"އަވަހަށް ގުޅާ. އަހަރެން ބޭނުން ދަރިފުޅު ރަނގަޅުކުރަން" ކަންބޮޑުވެފައި ހުރި ފަޒްނާ ޖަވާބު ދިނެވެ.\nޒިޔާން އޭނަގެ ރައްޓެހި ރާޤީ އެއް ކަމަށްވާ ޝަހުމް އަށް ގުޅިއެވެ. އަދި ވެގެން އުޅޭ ގޮތް ކިޔައިދިނެވެ. ޝަހުމް ބުނީ އޭނަ ތަނެއްގައި ރުޤްޔާ ކިޔެވުމުގެ ކަންތަކުގައި މަޝްޢޫލުވެ އުޅޭ ކަމަށެވެ. އަދި އެތަން ނިންމާފައި އެގެއަށް ދާނެ ކަމަށް ބުންޏެވެ.\nފަހުން ޤުރުއާން ޖަހާފައި ހުއްޓާވެސް ފިރުޝާން އަށް މާބޮޑަށް ބާރުއަރަން ފެށިއެވެ. އޭނަ މައިތިރިކުރަން ދެއަތާއި ދެފައިގައި ހަތަރު މީހުން ހިފަހައްޓައިގެން ތިއްބެވެ. މިހެން ވަޤުތު ދަނިކޮށް 00:10 ހާއިރު ޝަހުމް އާއި އޭނައާއެކު ރުޤްޔާ ކިޔެވުމުގައި އުޅޭ ދެމީހަކު އަތުވެއްޖެއެވެ.\nޝަހުމް ލަހެއްނުވެ ފިރުޝާންގެ ކައިރީގައި ރުޤްޔާ ކިޔަވަން ފެށިއެވެ. ކިޔެވުމުގައި ވަޤުތުކޮޅެއް ދިއުމަށް ފަހު ފިރުޝާން އާއި ވާހަކަ ދައްކަން ފެށިއެވެ.\n"ކޮން ނަމެއް ކިޔަނީ؟" ޝަހުމް ސުވާލުކުރަން ފެށިއެވެ.\n"މުއާޒް" ފިރުޝާންގެ އަނގައިން ވާހަކަ ދައްކަނީ ނޭނގޭ ބާރެކެވެ. އޭރުވެސް މައިތިރިއެއް ނުވެއެވެ. ފިރުޝާންގެ ދެއަތާއި ދެފައިގައި ހަތަރު މީހުން ހިފަހައްޓައިގެން ތިއްބެވެ.\n"ފުރިހަމަ ނަން ބުނެބަލަ" ޝަހުމް އެހިއެވެ.\n"އަޙްމަދު މުއާޒް" އޭތި ބުންޏެވެ.\n"އޭ ތެދެއްތަ؟ މީނަ އަށް ކިޔަނީ އެހެންތަ؟" ފިރުޝާން މައިތިރި ކުރަން ހިފަހައްޓައިގެން ތިބި މީހުންނާއި ޝަހުމް ސުވާލުކުރިއެވެ.\n"ނޫން. އޭނަ އަށް ކިޔަނީ މުޙައްމަދު ފިރުޝާން. މުއާޒް އަކީ އޭނަގެ ކޮއްކޮ އަށް ކިޔާ ނަން" އެތަނުން މީހަކު ބުންޏެވެ.\n"ތެދަށް ވާހަކަ ދައްކާ. ކޮން ރަށެއްތަ؟" ޝަހުމް ބުންޏެވެ.\n"ތިނަދޫ" އޭތި ބުންޏެވެ.\nފިރުޝާން ތިނަދޫ އެއް ނޫނެވެ. އޭނަ އެރަށަކަށް ނުވެސް ދެއެވެ.\n"ކީއްވެ މީނައާ އަޅައިގަނެގެން ތިއުޅެނީ؟" ޝަހުމް އެހިއެވެ.\n"އޭނަ އަހަރެން ގައިގަ ޖެހީ" އޭތި ބުނީ ފިރުޝާން ޖެހީ ކަމަށެވެ.\n"ކޮންއިރަކު ކޮންތާކުން ޖެހީ؟" ޝަހުމް އެހިއެވެ.\n"ތަންކޮޅެއް ކުރިން، މޫދުން ޖެހީ" އޭތި ބުންޏެވެ.\n"ކިހާ ކުރިއަކުން؟" ޝަހުމް އެހިއެވެ.\nމިފަހަރު އޭތި އެއްޗެކޭ ނުބުންޏެވެ.\n"ވާހަކަ ދައްކަބަލަ. އޭނަ އަށް ކަލޭ ނުފެންނަންޏާ ނޭނގި ޖެހިދާނެ އެއްނު. ދެން އޭނަ އަށް މަޢާފްކޮށްފަ ދޫކުރަންވީނު؟" ޝަހުމް ބުންޏެވެ.\n"ދުލެއް ނުކުރާނަން. އޭނަ މަރާލާނަން" އޭތި ބުންޏެވެ.\n"ކީއްވެ މަރާލަންވީ؟ ކަލޭ ތީ މަލަކުލްމައުތުތަ؟ ﷲ އުފައްދަވާފައިވާ މަޙްލޫޤެއް މަރާލުމުގެ ޙައްޤެއް ކަލެއަކަށް ނޯންނާނެ." ޝަހުމް ބުންޏެވެ.\n"އޭނަ މަރާލާނަން" އޭތި އަނެއްކާވެސް ބުންޏެވެ.\n"ކިހިނެއް މަރާލާނީ؟" ޝަހުމް އެހިއެވެ.\n"އޭނަ ފާޚާނާ އަށް ވަންނަ އިރު މަރާލާނީ" އޭތި ބުންޏެވެ.\n"ކަލެއަކަށް މަރައެއް ނުލެވޭނެ" ޝަހުމް ބުންޏެވެ.\nޝަހުމް އަނެއްކާވެސް ކިޔަވަން ފެށިއެވެ. އިރުކޮޅަކު ކިޔަވާފައި އަނެއްކާވެސް އެސޮރާ ވާހަކަ ދައްކަން ފެށިއެވެ.\n"މީނަ އަށް މަޢާފް ކޮށްފަ ދޫކުރަންވީނު" ޝަހުމް ބުންޏެވެ.\n"ދުލެއް ނުކުރާނަން. އޭނަ މަރާލާނަން" އޭތި ކުރިންވެސް ބުނިގޮތަށް ބުންޏެވެ.\nއޭތި ގޮތް ދޫނުކުރިއެވެ. އެހެން ކަމުން ޝަހުމް އަށް ޖެހުނީ ތަކުރާރުކޮށް ވަރުގަދަ އަށް ކިޔަވާފައި އެސޮރުގެ ގައިގަ ކޮންމެވެސް ވަރަކަށް ޖަހައިގެން އޭތި ފޮނުވާލާށެވެ. ފެނަށް ކިޔަވާފައި އެސޮރުގެ ގަޔަށް ޖެހިއެވެ. ކިޔަވާތާ ގާތްގަނޑަކަށް އެއް ގަޑިއިރަށް ވުރެ ގިނައިރުވީ ފަހުން އެސޮރު ފިރުޝާން ގެ ގައިން ނުކުމެގެން ގޮސްފިއެވެ. އޭރު ގަޑިން މެންދަމު 01:30 ހާއިރު ވެއްޖެއެވެ.\nފިރުޝާން ހޭ އަރައިފިއެވެ. ފިރުޝާން ކޮޅަށް ނަގަން ކައިރީގައި ތިބި މީހުން މަސައްކަތް ކުރިއިރު ޝަހުމް އަށް ފިރުޝާންގެ އުނަގަނޑުން ތަވީދެއް ފެނުނެވެ. އެތަވީދު ނަގަން ޝަހުމް ބުންޏެވެ. ކައިރީގައި ހުރި މީހަކު އެތަވީދު ކަނޑާލާފައި ނެގިއެވެ. ފިރުޝާން އެތަވީދާ ބެހޭގޮތުން އެހިއެވެ. ފަޒްނާ ބުނީ އެތަވީދަކީ "ހަށިރައްކަލަކަށް" މީހަކު ހަދާދީފައިވާ އެއްޗެއް ކަމަށެވެ. ކުރިން ނަގާފައި އޮވެފައި ފިރުޝާން ފަހަކަށް އައިސް ފިޓުޖެހުން ގިނަވެގެން އޭތި އެޅީ ކަމަށެވެ. ތަވީދު އެޅުމަކީ ޝިރުކެއް ކަމާއި އެއީ ބޮޑު ފާފައެއް ކަން ފަޒްނާ އަށް ޝަހުމް\nފިރުޝާން ތެދުވުމުން ޝަހުމް ފިރުޝާން ގާތު ކިޔަނީ ކޮންނަމެއްތޯ އާއި ކޮން ރަށެއްތޯ ސުވާލުކުރިއެވެ. ފިރުޝާން އޭނަގެ އަސްލު ނަމާއި ރަށް ކިޔައިދިނެވެ. ފިރުޝާނަކަށް ކުރީގައި ހިނގި އެއްވެސް ކަމެއް ނޭނގެއެވެ. އޭނަގެ އަނގައިން އޭރު ވާހަކަ ދެއްކީ ޖިންނިއެވެ. ފިރުޝާން އާއި އޭނަގެ މަންމަ ފަޒްނާ ގާތުން ކުރީގައި ކަންތައް ދިމާވެފައިވާ ގޮތް ޝަހުމް އޮޅުންފިލުވިއެވެ.\nފަޒްނާ ކިޔައިދޭން ފެށިއެވެ.\n"ފިރުޝާންގެ އުމުރުން އެންމެ4އަހަރެވެ. އޭރު އޭނަ އުޅުނީ ރަށުގައެވެ. އެއްދުވަހަކު ޢާއިލާ ކުދިންތަކަކާއެކު ފިރުޝާން މޫދަށް ދިޔައެވެ. ފިރުޝާން މޫދަށް ގާއުކިއެވެ. އޭގެ ފަހުން ފިރުޝާންގެ ލޮލުގެ ކަޅިއަށް ބަދަލު އައިސް އެހެން ފާޑަކަށް އުޅުނެވެ. ފިރުޝާނަށް ފިޓުޖެހެން ފެށީ އޭގެ ފަހުންނެވެ. ފިރުޝާން ވަރަށް ފަހުން މަސްދަތުރެއްގައި ދިޔައެވެ. ގިނަ ގިނައިން "ފިޓު ޖެހެން" ފެށީ އެދަތުރު ގޮސްފައި އައި ފަހުންނެވެ."\nމިވާހަކަތައް އަޑުއަހާފައި ޝަހުމް ބުނީ އެޖެހެނީ ފިޓެއް ނޫން ކަމަށެވެ. އެއީ ޖިންނި އެއްގެ ސަބަބުން ދިމާވާ ކަންތައްތަކެއް ކަމަށެވެ.\nފިރުޝާން ބުނީ އޭނަ އަށް ހުވަފެނުގައި ވެސް އުނދަގޫތަކެއް ވަމުންދާ ކަމަށެވެ. މަސްދަތުރު ގޮސްފައި މޫދަށް އެއްޗެއް އެއްލާ އެކަހަލަ ކަމެއް ނުކުރާ ކަމަށް ފިރުޝާން ބުންޏެވެ.\nޝަހުމް ފިރުޝާން އަށް އިރުޝާދު ދިނީ ބަރާބަރަށް ނަމާދު ކުރުމަށާއި، ޤަވާއިދުން ބަޤަރާ ސޫރަތް އަޑުއެހުމަށާއި، ޔާސީން ސޫރަތާއި ޖިންނި ސޫރަތް ކިޔެވުމަށެވެ. އަދި ހެނދުނާއި ހަވީރުގެ ޒިކުރުތައް އާދަކޮށް ކިޔެވުމަށާއި ފާޚާނާ އަށް ވަންނަ އިރު ދުޢާ ކިޔާފައި ވާތު ފައި އަޅާފައި ވަނުމަށާއި ނުކުންނައިރުވެސް ދުޢާ ކިއުމަށާއި ކަނާތު ފައި އަޅާފައި ނުކުތުމާއި ނިދާއިރުވެސް ދުޢާތަކާއި ޒިކުރުތައް ކުރުމަށްފަހު ނިދުން ފަދަ ކަންތައްތައް ކުރުމަށެވެ. އަދި މިއުޒިކާއި ލަވަ އަޑު ނޭހުމަށް ވެސް އިރުޝާދު ދިނެވެ. އެރޭ ޝަހުމް އާއި ރުޤްޔާ ކިޔަވާ މީހުން ދިޔައީ މިގޮތަށް ޢަމަލުކުރުމަށް ބުނެފައެވެ.\nފިރުޝާން އަށް މިޖެހެނީ ފިޓެއް ނޫންކަން 12 އަހަރަށް ފަހު ފަޒްނާ އަށް އެނގުނެވެ. އޭގެ ފަހުން ފިރުޝާނަށް ފިޓުޖެހޭތީ ޑޮކްޓަރުން ދީފައިވާ ބޭސް އޭނަ ކެއުން ހުއްޓާލިއެވެ.\nފިރުޝާން ފާޚާނާ އަށް ދުޢާ ކިޔާ ވަދެ ވުޟޫކޮށް އެރޭ ނިދީ ދުޢާތަކާއި ޒިކުރުތައް ކޮށްގެންނެވެ.\nފަތިސް ނަމާދު ކުރަން ޒިޔާން ފިރުޝާނަށް ގޮވިއެވެ. ނަމަވެސް ފިރުޝާން ނުހޭލައެވެ.\nފިރުޝާން އެދުވަހު ހޭލީ 11 ޖެހިފަހުންނެވެ. ތެދުވެ ފާޚާނާ އަށް ދުޢާ ކިޔާފަ ވަދެ ދަތްއުނގުޅާ މޫނު ދޮވެގެން ނުކުތެވެ. އެދުވަހު ފިރުޝާންގެ މޫޑު މުޅިއަކުން ރަނގަޅެއް ނޫނެވެ. މެންދުރު ވެއްޖެއެވެ. ފަޒްނާ ފިރުޝާނަށް ހެނދުނުގެ ސައިދޭން އުޅުމުންވެސް ނުބޮއެވެ. މެންދުރު ނަމާދު ވަޤުތު ވެގެން ނަމާދު ކުރަން ބުނެ ބުނެވެސް ނަމާދަށް ވެސް ނުދެއެވެ. މެންދުރުފަހު 13:00 ހާއިރު އެހެން ހުރެފައި ފިރުޝާން ވެއްޓިއްޖެއެވެ. ވެއްޓިފައި އޮވެފައި ތެދުވެ ކުޑަކަމުދާން ވެގެން ފާޚާނާ އަށް ދާން ބޭނުން ކަމަށް ބުންޏެވެ.\nފަޒްނާ އަށާއި އެގޭގައި ތިބި މީހުންނަށް އެއީ ނުބައެއް ކަން އެނގިގެން ފިރުޝާން ފާޚާނާ އަށް ވަނަނުދީ ހިފިހެއްޓިއެވެ. އެހިސާބުން ކަންތައްތައް ފެށުނީއެވެ. ފިރުޝާން ވަރަށް ރުޅި އައިސްފިއެވެ. ހިފަހައްޓައިގެން ތިބި މީހުންނާއި ދިމާއަށް "ދޫކުރާށޭ"، "ފާޚާނާ އަށް ދާން ބޭނުމޭ" ކިޔާފައި ވަރަށް ބާރު ދައްކަން ފެށިއެވެ. އެއީ ފިރުޝާންގެ އަސްލު ބާރެއް ނޫނެވެ. ފިރުޝާން ހިފަހައްޓަން އުޅުނު މީހުންނާއި ދިމާއަށް "މަރާލާނަމޭ" ކިޔާފައި އެމީހުންގެ ކަރުގައި ހިފަން ވެސް މަސައްކަތްކުރިއެވެ. އަމިއްލަ ކަރުގައި ހިފަންވެސް މަސައްކަތްކުރިއެވެ. އެންމެ ފަހުން ފިރުޝާން މައިތިރި ކުރެވުނީ އޭނަގެ އަތާއި ފައި ބަނަދެގެންނެވެ. އޭރު ގޭގައި ޤުރުއާން ޖަހަމުން ދިޔައެވެ.\nޒިޔާން މިވާހަކަތައް ޝަހުމް އަށް ގުޅާފައި ކިޔާދިނެވެ. ޝަހުމް ބުނީ ރޭގައި ކިޔެވީމަ ޖިންނި ރުޅިއައިސްގެން އުޅެނީ ކަމަށެވެ. އަދި ޤުރުއާން ޖަހާފައި ބެހެއްޓުމަށް ބުންޏެވެ.\nއަތާއި ފައި ބަނދެފައި އޮތް ފިރުޝާން ހޭއަރައިފިއެވެ. މިހާރު އޭނަ ރަނގަޅެވެ. ވާހަކަ ދެއްކުން ހުރި ގޮތުން އެކަން އެނގެއެވެ. އޭގެ ފަހުން ގޭގައި އުޅޭ ކުދިންނާއެކު ގޭމް ކުޅެ ހެދިއެވެ. ނަމަވެސް، ބުނެ ބުނެ ނަމާދަކަށް ނާރައެވެ. ފިރުޝާން އެދުވަހު ކެއީ ހަވީރު ވީ ފަހުންނެވެ.\nގަޑިން 17:45 ހާއިރެވެ. ފިރުޝާން ސަކަރާތް ވާން ފަށައިފިއެވެ. ފިރުޝާން ވެއްޓިއްޖެއެވެ. އެހެން އޮވެފައި ކުޑަކަމުދާން ފާޚާނާ އަށް ވަންނަން ބޭނުމޭ ކިޔާފައި ތެދުވެއްޖެއެވެ. ފާޚާނާ އަށް ދާން އުޅުނީމަ ފަޒްނާ ފިރުޝާނަށް ވަނަނުދޭން އުޅުނެވެ. އެގަޑީގައި އެތާ ހުރީ އެންމެ ފިރިހެން ކުއްޖެކެވެ. އޭނަ ބުނީ މިހާރު ފިރުޝާން "އޯކޭ" ކަމަށެވެ. އޭނަ ފިރުޝާން ހިފަހައްޓާކަށް ނޫޅުނެވެ. ފަޒްނާ އަށް އެކަނި ފިރުޝާން ނުހިފެހެއްޓުނެވެ. އަދި ފާޚާނާ އަށް ދުޢާ ކިޔާފައި ވަންނާށޭ ފަޒްނާ ބުނެ ބުނެ ހުއްޓާ، ގަދަހަދާފައި ދުޢާ ވެސް ނުކިޔާ ފިރުޝާން ފާޚާނާ އަށް ވަދެއްޖެއެވެ.\n"ތަންޑު ނާޅުވާތި ދަރިފުޅާ" ފިރުޝާން ފާޚާނާ އަށް ވަނުމުން ފަޒްނާ ބުންޏެވެ.\nނަމަވެސް ފިރުޝާން ފާޚާނައިގެ އެތެރެއިން ތަންޑު ވެސް އަޅުވައިފިއެވެ. ފާޚާނާ ދޮރު ކައިރީގައި ފަޒްނާ ކަންބޮޑުވެފައި ހުއްޓެވެ. ފާޚާނާ ތެރެއިން ފްލޭޝްކޮށްލި އަޑު އިވުނެވެ.\n"އައްދިއްޔޯއް، އޭތި މިއޮތް އަހަރެން ގައިގައި ޖަހަނީ" ފިރުޝާން ހަޅޭއްލަވައިގަތް އަޑުން ފަޒްނާ ދިޔައީ ސިއްސައިގެންނެވެ.\nއަވަސް އަވަހަށް ފަޒްނާ ސިޓިންގ ރޫމްގައި ތިބި ދެ ފިރިހެން ކުދިންނަށް ގޮވިއެވެ. އެތަނުން ފިރިހެން ކުއްޖަކު ގޮސް ދޮރުގައި ޖަހާ އެތެރެއިން އަޅުވާފައި ހުރި ތަންޑު ހަލާކުކޮށް ދޮރު ހުޅުވިއެވެ. އޭރު ފިރުޝާން ފާޚާނާ ތެރެއަށް ވެއްޓެނީއެވެ. އަވަހަށް އެންމެން ވެގެން ފިރުޝާންގެ ގައިގައި ހިފަހައްޓާ ފާޚާނާއިން ބޭރަށް ނެރެ ކޮޓަރީގެ ތަޅުން މަތީގައި ބޭއްވިއެވެ.\nއިރުކޮޅެއް ފަހުން ފިރުޝާންގެ ގަޔަށް އާދަޔާއި ޚިލާފަށް ބާރު އަރާ އަތާއި ފައި ހަރަކާތްކުރަން ފަށައިފިއެވެ. ޖިންނީގެ ފޯރި ފެށުނީ އެވެ. "ކަލޭ މަރާލާނަން، އެންމެން މަރާލާނަން" ބަރުއަޑުން އެސޮރު ތަކުރާރުކޮށް ހަޅޭއްލަވަމުން ދިޔައެވެ.\nޒިޔާން ޝަހުމް އަށް ގުޅާފައި ވެގެން އުޅޭގޮތް ކިޔާދީ އެގެއަށް އައިސް ދިނުމަށް އެދުނެވެ. ޝަހުމް ބުނީ އެވަޤުތު މަސައްކަތެއްގައި ވަރަށް ބިޒީ ކަމަށެވެ. އަދި ނިމުމުން އަންނާނެ ކަމަށެވެ.\nފިރުޝާންގެ ކަންފަތް ދޮށުގައި ޤުރުއާން ޖަހަން ފެށުމުން މައިތިރިވިއެވެ.\nމަޣްރިބް ނަމާދަށް ބަންގި ގޮވައިފިއެވެ. ފިރިހެން ކުދިންގެ ތެރެއިން އެއްބަޔަކު ފިރުޝާން ކައިރީގައި މަޑުކުރުމަށްފަހު ދެންތިބި ކުދިން ނަމާދަށް މިސްކިތަށް ދިޔައެވެ. ފަޒްނާ ވެސް މަޣްރިބް ނަމާދު ކޮށްފިއެވެ.\nފިރުޝާންގެ ގަޔަށް އަނެއްކާވެސް ބާރު އަރަން ފެށިއެވެ. އެގަޑީގައި އެގެއަށް އައި ފިރުޝާންގެ ދެބެންގެ ދަރި ބޭބެ ޝިމާލް އަށް މިމަންޒަރު ފެނިގެން ފިރުޝާންގެ ގައިގައި ހިފަހައްޓަން އޭނަގެ3ރައްޓެހިން އެތަނަށް ގެނުވިއެވެ. އެތިން މީހުންނާއި ޝިމާލް ފިރުޝާންގެ ދެއަތާއި ދެފައިގައި ހިފަހައްޓައިގެން ތިއްބެވެ.\n"ކަލޭ މަރާލާނަމޭ، އެންމެން މަރާލާނަމޭ، އޭނަ ފާޚާނާ އަށް ވަނީމަ މަރާލާނަމޭ" ކިޔާ އެސޮރު އޭރުވެސް ބަރުއަޑުން ގޮވަމުން ދިޔައެވެ.\nޝިމާލްގެ ރައްޓެހިންގެ ތެރޭގައި ހުރި ބަޝީރުގެ ކޮއްކޮ އަކަށްވެސް ޖިންނި އަވަލުމުގެ ސަބަބުން ވަރަށް ބޮޑު އުނދަގޫތަކެއް މީގެ ކުރިން ކުރިމަތިވިއެވެ. އޭނަ އަށް ފަރުވާކުރުމަށް ރުޤްޔާ ކިޔެވީ ވެސް ޝަހުމް އެވެ. ވުމާއެކު ބަޝީރު ވެސް ގުޅަން ފެށީ ޝަހުމް އަށެވެ. ރޭގައި ފިރުޝާންގެ ކައިރީގައި ޝަހުމް ރުޤްޔާ ކިޔެވި ކަމެއް ބަޝީރަކަށް ނޭނގެއެވެ. ބަޝީރަށް އެކަން އެނގުނީ ޒިޔާން ބުނީމައެވެ. ޒިޔާންވެސް ޝަހުމް އަށް ދެންމެވެސް ގުޅާފައިވާނެ ކަމަށާއި، ޝަހުމް ބިޒީ ކަމަށް ޒިޔާން ބަޝީރު ގާތު ބުންޏެވެ.\nއިޝާ ނަމާދަށް ބަންގި ގޮވައިފިއެވެ. ފިރިހެނުންގެ އެއްބަޔަކު ފިރުޝާން ކައިރީގައި މަޑުކުރުމަށްފަހު ދެންތިބި ކުދިން ނަމާދަށް މިސްކިތަށް ދިޔައެވެ. ފަޒްނާ ވެސް އިޝާ ނަމާދު ކޮށްފިއެވެ.\nފިރުޝާން މައިތިރި ނުވެއެވެ. ގަޑިން 20:45 ވެއްޖެއެވެ. ޝަހުމް އަށް ނާދެވި ލަސްވާތީ ބަޝީރު ދަންނަ ރުޤްޔާ ކިޔަވާ މީހެއް ކަމަށްވާ ފާއިޒް ގެނައެވެ. ފާއިޒް ފިރުޝާންގެ ކައިރީގައި ކިޔެވިއެވެ. އަދި ފެނަށް ކިޔަވާފައި ފިރުޝާންގެ ގަޔަށް ޖެހުމުން ފިރުޝާން ހޭއެރިއެވެ.\nފާއިޒް ފިރުޝާން އާއި ހިނގާދިޔަ ކަންތަކާމެދު ސުވާލުކުރިއެވެ. ފިރުޝާން ބުނީ އޭނަ ހަވީރު ފާޚާނާ އަށް ވަދެ ހުއްޓާ "ބޮޑު ކަޅު އެއްޗެއް" ބުރަކަށީގައި ވަރަށް ބާރަށް ޖެހީ ކަމަށެވެ. ދެން އެނބުރުންއަރާފައި ވީގޮތެއް އޭނަ އަށް ނޭނގޭ ކަމަށް ފިރުޝާން ބުންޏެވެ. އެރޭ ފާއިޒް ދިޔައީ ފިރުޝާން ދުޢާ ކިޔާފަ ފާޚާނާއަށް ވަދެ، ވުޟޫ ކޮށްގެން ނުކުތުމުންނެވެ. ފާއިޒް ބުނީ މިއީ މާބޮޑު ކަމެއް ނޫން ކަމަށެވެ. އަދި ޤަވާއިދުން ރަސްމީކޮށް އަނެއް ދުވަހުން ފެށިގެން ކިޔަވަން ފަށާނެ ކަމަށް ބުންޏެވެ.\nޝަހުމް އެރޭ އެގެއަށް އައުމަށްޓަކައި ޒިޔާނަށް ގުޅީ ފާއިޒް އައިސް ކިޔަވަން ފެށި ފަހުންނެވެ. ޒިޔާން ވީގޮތް ކިޔައިދިނެވެ. ފާއިޒް ގެނައީ ފިރުޝާންގެ ދެބެންގެ ދަރި ބޭބެއެއް ޒިޔާނަށް އެނގުމަކާނުލާ ކަމަށް ބުންޏެވެ. ޝަހުމް އެދުނީ އޭނާ އަށް ވެސް ވާނުވާ އަންގަމުން ދިއުމަށެވެ.\nފިރުޝާން އެރޭ ނިދީ އިޝާ ނަމާދުކޮށްގެން ނިދާއިރު ކިޔާ ޒިކުރުތައް ކިޔައިގެންނެވެ. އޭގެ އަނެއް ދުވަހެވެ. ހޯމަ ދުވަހެވެ. ޒިޔާން މިއަދު ވެސް ފިރުޝާނަށް ފަތިސް ނަމާދަށް ގޮވިއެވެ. ނަމަވެސް، ފިރުޝާން ނުހޭލައެވެ.\nފިރުޝާން އެދުވަހުވެސް ހޭލީ 11 ޖަހާ ބޮޑުވި ފަހުންނެވެ. އެދުވަހުވެސް މެންދުރު ފަހު 13:00 ހާއިރު ފިރުޝާން ވެއްޓުނެވެ. އޭރު ވެއްޓިފައި މާގިނައިރެއް ނުވެ ހޭއަރާ ހަމައަކަށް އެޅިއްޖެއެވެ.\nފަޒްނާ ބޭނުންވީ ފާއިޒްގެ ބަދަލުގައި ޝަހުމް ގެނެސްގެން ޤަވާއިދުން ރުޤްޔާކޮށްގެން ފިރުޝާން ރަނގަޅުކުރާށެވެ. ފަޒްނާ އެވާހަކަ ޒިޔާން ގާތު ބުންޏެވެ. ޒިޔާން ފާއިޒް އަށް ގުޅާފައި މިގޮތަށް ކިޔައިދިނެވެ. ފާއިޒް ބުނީ މައްސަލައެއް ނެތް ކަމަށާއި އެގޮތަށް ކުރިއަށް ގެންދިއުމަށެވެ.\nޒިޔާން މިކަން ޝަހުމް އަށް އެންގިއެވެ. ޝަހުމް ބުނީ މިރޭ އިންޝާﷲ އަންނާނެ ކަމަށެވެ.\nފިރުޝާން އިއްޔެ އަށް ވުރެ މިއަދު ރަނަގަޅެވެ. މިއަދު ނަމާދުތައް ކުރިއެވެ. އެ ރެއިން ފެށިގެން7ރޭ ވަންދެން ޝަހުމް އާއި އޭނަ އާއެކު ރުޤްޔާ ކިޔެވުމުގައި ޙަރަކާތްތެރިވާ ދެމީހުން ފިރުޝާން އަށް ރުޤްޔާ ކިޔެވިއެވެ.\nމިހާރު ﷲ ގެ ރަޙްމަތްފުޅާއެކު ފިރުޝާނަށް ޖިންނީގެ އުނދަގުލެއް ނުފޯރައެވެ. 12 އަހަރަށް ފަހު ފިރުޝާނަށް ޖެހެމުން ދިޔައީ ފިޓެއް ނޫން ކަން އެނގި، އެކަމަށް ﷲ ގެ ރަޙްމަތްފުޅާއެކު ފަރުވާ ލިބުމުން ފަޒްނާގެ ހިތަށް ވަނީ ހިތްހަމަޖެހުން ލިބިފައެވެ. ހުރިހާ ޙަމްދެއް ހުރީ ބަލިތަކަށް ޝިފާ ދެއްވާ ﷲ އަށެވެ.\nނޯޓް : މިއީ ޙަޤީޤީ ޙާދިޘާ އެއްގެ މައްޗަށް ލިޔެވިފައިވާ ވާހަކައެކެވެ. މިވާހަކައިގައި ބޭނުންކުރެވިފައިވާ ނަންތަކަކީ އަޞްލު ނަންތަކެއް ނޫނެވެ. ވާހަކައިގައި ބޭނުން ކުރެވިފައިވާ ތާރީޚަކީ އަޞްލު ތާރީޚެވެ. ބައެއް ޑައިލޮގްތަކުގައި ސީދާ އަޞްލު ޙާދިޘާ ހިނގި އިރު ދިމާވި ޑައިލޮގްތަކާއި ކުޑަ ތަފާތެއް ހުރެދާނެއެވެ.\nވާހަކަ އާއި ގުޅޭ ބައެއް ލިންކުތައް :\nރުޤްޔާ ޝަރުޢިއްޔާ ނުވަތަ ޝަރުޢީ ފަންޑިތަ\nޖިންނި މޮޔަވުމަކީ ޙަޤީޤަތެއް!\nރުޤުޔާ އާއި ބެހޭ މަޢުލޫމާތުތަކާއި ސިޙުރާއި ޖިންނި ބަލީގެ ފަރުވާތައް ހޯއްދެވުމަށް "ސްޕިރިޗުއަލް ހީލަރސް އޮފް މޯލްޑިވްސް"\n“ސްޕިރިޗުއަލް ހީލާރޒް އޮފް މޯލްޑިވްސް” ރަޖިސްޓްރީ ނުވީ ކީއްވެބާ؟\n19 ޖޫން, 2011 | 3:33\nމި ޙަޤީޤީ ވާހަކަ ގެނެސްދެއްވި ކަމަށްޓަކައި ޙަސަން ޝިޔާޒަށް ފަށްފަށުން ޝުކުރު އަދާކުރަމެވެ.\nބަރާބަރަށް ނަމާދުކޮށް، ޤުރުއާން ކިޔަވާ އަދި އެހެނިހެން ޒިކުރުތައް ކިޔާ މީހެއްގެ މައްޗަށް ޖިންނިއަކަށް ބާރުނުފޯރުވޭނެއެވެ. ގިނަ ފަހަރަށް މާތް ﷲ ގެ ޒިކުރުން ޣާފިލުވުމުގެ ސަބަބުން ޖިންނީންނަށް އިންސާނުންގެ މައްޗަށް އެއްވެސް ހުރަހެއް ނެތި ބާރު ފޯރުވޭނެއެވެ.\nމާތް ﷲ ގެ ޒިކުރުމަތީގައި އިންނަ މީހަކީ އެއިލާހުގެ ވަރުގަދަ ކިއްލާއަކުން ރައްކައުތެރި ކުރެވިފައިވާ މީހެކެވެ.\n5 ސެޕްޓެމްބަރ, 2012 | 12:45\nމި ވާހަކަ ވވވވވ ސަޅި……. ﷲ މި އާއިލާ މި ކަމުން ސަލާމަތް ކޮއް ދެއްވި ކަމައްޓަކާ ޝުކުރު ކުރަން………..\n18 ނޮވެމްބަރ, 2014 | 2:40\nmifadha vaahakatakun a,ibray haasil kutahvaa\n5 އޮކްޓޯބަރ, 2017 | 3:21\nMaasha ALLAH warah ibraitheri\nޝެއިޚް މޫސާ އަންވަރު ހަސަން މެއި 16, 2020


އުޅެއުޅެ ވެސް އާބާދުނުވި ހޮޅުމީދޫ\nވައިފެން ރަނގަޅު ހޮޅުމީދޫ، އުޅެއުޅެ ވެސް އާބާދުނުކުރެވުނު ރަށެއް!\n7 ޖަނަވަރީ 2022 - 14:52 2\nނ. ހޮޅުދޫ މީހުންނަށް ގޯތިދޭން، އެރަށުގެ އިހުތިސާސްގެ ތެރޭގައި ހިމަނާފައިވާ ހޮޅުމީދޫ. ފޮޓޯ: އަހުމަދު ޝަރީފު (ގޫގުލް މެޕް)\nމަޑުނުލުން ފެށިގެން ފެއްސަށް ބަދަލުވާ ސާފު ބިއްލޫރިގަނޑެއް ފަދަ ފަޅެކެވެ. ހުދު ފަށުވީގެ ސާލެއް ފަދަ ގޮނޑުދޮށެކެވެ. ފެހިކަން ގަދަ، ރުއްގަސް ގިނަ, މިރަށުގެ ފެން ވެސް އެހާ މީރެވެ. ގެސްޓްހައުސް ވިޔަފާރި ހިންގާ ނަމަ މިއީ އަތޮޅުގައި އެންމެ މަގުބޫލު ރަށަށް ވީހެވެ. ނ. އަތޮޅުގައި މީހުން އުޅޭ ރަށްތަކުގެ ތެރެއިން ދެވަނައަށް އެންމެ ކުޑަރަށްކަމަށްވާ ހޮޅުދުއާ ގާތްގަނޑަކަށް ކިލޯމީޓަރެއްގެ ދުރުގައި އޮތް ހޮޅުމީދޫ ކުރުކޮށް ސިފަކުރާ ނަމަ ބުނެވޭނީ މިހެންނެވެ.\nމީގެ އެތައް އަހަރެއް ކުރިން ބިން ފުރި، އިތުރަށް ގޯތި ދޭނެ ޖާގައެއް ނެތިފައިވާ ހޮޅުދޫ މީހުން، އެރަށުގައި އާބާދުކުރަން ކުރީގެ ސަރުކާރުތަކުން ވެސް މަސައްކަތް ކުރި އެވެ. އެކަމަކު، ސަރުކާރުތަކުގައި ނުފޫޒު ގަދަ، ތައުލީމުޔާފުތާއިން ގިނަ ހޮޅުދޫގެ ރައްޔިތުން ދުލެއް ނުދިނީމާ އެކަން ނުވެ އޮތީ އެވެ.\nއެކަމަކު ހޮޅުދޫ މީހުންގެ މުސްތަގުބަލަށްޓަކައި، އެ އުނދަގޫ ނިންމުން ނިންމައި އެކަން ތަންފީޒުކުރެއްވުމުގައި ރައީސް އިބްރާހީމް މުހައްމަދު ސޯލިހު ހުންނެވީ ދޫ ދެއްވާ ގޮތަކަށް ނޫނެވެ. ހޮޅުދޫ ރައްޔިތުންނާ ބައްދަލުކުރައްވައި އެމަނިކުފާނު ވިދާޅުވީ އެރަށު މީހުންގެ މުސްތަގުބަލަކީ ހަމަ ހޮޅުމީދޫ ކަމަށެވެ. އެހެން ވިދާޅުވީ ހޮޅުދޫގެ ބިން ހިއްކައިގެން އަދި 200 ވަރަކަށް ގޯތި ނެގޭނެ ކަމަށް ބުނެ، އެ ބައްދަލުވުމުގައި މީހަކު ހިޔާލުފާޅުކުރުމުންނެވެ.\n"ރަށުގެ ބިން އޮތީ ފުރިފައި. ގޯތި ބޭނުންވާ، އަޅުގަނޑަށް އެނގިފައިވާ ގޮތުން ވެއްޖެއްޔާ 400 އަށް ވުރެ ގިނަ މީހުން މިހާރު ވެސް އެބަތިބި. ވިއްސަކަށް އަހަރުވެގެން ދިޔައީ އެއްވެސް މީހަކަށް އެއްވެސް ގޯއްޗެއް ނުދެވޭތާ. މިކަމަށްޓަކައި އަޅުގަނޑުމެން، މިރަށު ކައިރީގައި އޮތް ހޮޅުމީދޫ ރަށުގެ ބައެއްގެ ގޮތުގައި ހަމަޖެއްސީ،" ރައީސް ވިދާޅުވި އެވެ.\nރައީސް އިބްރާހީމް މުހައްމަދު ސޯލިހު ހޮޅުދޫ ރައްޔިތުންނާ އިއްޔެ ބައްދަލުކުރައްވައި ވާހަކަފުޅު ދައްކަވަނީ. އެމަނިކުފާނު ވިދާޅުވީ ހޮޅުދޫގެ މުސްތަގުބަލަކީ ހޮޅުމީދޫ ކަމަށް. ފޮޓޯ: ރައީަސް އޮފީސް\nކުރިން އެއް ފަހަރު ޕްލޭން ވެސް ކުރި\nހޮޅުދޫގައި އެންމެ ފަހުން ގޯތި ދިން ސަރަހައްދުން ގޯތިތައް ދިނުމުގެ ކުރިން 1990 އަހަރުތަކުގައި، ހޮޅުމީދޫން ގޯތިދޭން، އޭރުގެ ސަރުކާރުން ވެސް މަސައްކަތް ކުރި އެވެ. ނ. އަތޮޅުގެ އަތޮޅު ކޮމިޓީގެ މެމްބަރަކަށް އޭރު ހުންނެވި ކުރީގެ ކަތީބަކު ވިދާޅުވި ގޮތުގައި ރައީސް މައުމޫނުގެ ސަރުކާރުން އެ ނިންމުން ނިންމީ އަތޮޅުވެރިޔަކަށް އޭރު ހުންނެވި ހޮޅުދޫ ހަސަން ކަލޭފާނު ވަރަށް ބޮޑަށް އެކަމަށް އެދިވަޑައިގެންނެވުމުންނެވެ. ހޮޅުދޫ މީހުންނަށް އެއީ ވަރަށް "ސެންސިޓިވް ޓޮޕިކް" އެކެވެ. ނަން ނުޖަހަން ކަތީބު އެދިވަޑައިގެންނެވީ އެހެންވެ އެވެ.\n"ހޮޅުދޫގައި އޭރު އެންމެ ރީތިކޮށް އޮތް ސަރަހައްދުން ގޯތި ހޯދަން އެރަށު މީހުން އެދުނީމާ ހަސަން ކަލޭފާނު ވިދާޅުވީ އެތަން ހަލާކުނުކޮށް ބާއްވާށޭ. އެހެން ވިދާޅުވެފައި ސަރުކާރުގައި އެދިވަޑައިގެންނެވީ ހޮޅުދޫ މީހުންނަށް ހޮޅުދޫން ގޯތިދޭން. ގޯތި ދޭނެ ތަންތަނާއި މަގުތަކާއި ގޯޅިތައް ކަނޑައަޅަން އަޅުގަނޑު ވެސް އަތޮޅު ކޮމިޓީގެ މެމްބަރެއްގެ ހައިސިއްޔަތުން ދިޔައިން،" އޭނާ ވިދާޅުވި އެވެ.\nއެ ބުރުގައި ހޮޅުމީދޫ އާބާދު ކުރެވޭނެ ކަމަށް ލަފާ ކުރެވުނު ކަމަށް ކުރީގެ ކަތީބު ވިދާޅުވި އެވެ. އެހާ ވަރަށް ކަންތައްތައް "ފައިނަލް" ކުރީމަ އެވެ. އެކަމަކު ހޮޅުދޫ މީހުން ގޮތް ދޫނުކޮށް އެދުނީ ރަށުގައި އޮތް ތަންކޮޅުން ގޯތި ދޭށެވެ.\nއޭގެ މާ ފަހުން ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ސަރުކާރުން ވެސް ހޮޅުމީދޫން ގޯތި ދޭން ހޮޅުދޫ މީހުންނަށް ހުށަހެޅި އެވެ. އެފަހަރު ވެސް އެކަން ކާމިޔާބު ނުވެ އެ ވާހަަކަ އޮބިގެން ދިޔައީ އެވެ.\nމިހާރު 2000 ވުރެ ގިނަމީހުން އުޅޭ ހޮޅުދުއަކީ އަތޮޅާއި ސަރަހައްދުގައި ވެސް މަގުބޫލު، ތަހުޒީބާއި ތަމައްދުންގެ މަރުކަޒެއް ފަދަ ރަށެކެވެ. އެރަށު މޭނާ ސްކޫލަކީ އުތުރުގައި އެންމެ ދުވަސްވީ އެއް ސްކޫލެވެ. ތައުލީމީ އެތައް ޖީލެއް ބިނާކުރި މަރުކަޒެކެވެ. ވަތަނީ ރޫހު އެހާ ގަދައީ އެހެންވެ ކަމަށް ވެދާނެ އެވެ.\nއެކަމަކު އެއީ އަތޮޅުގައި މީހުން އުޅޭ ރަށްތަކުގެ ތެރެއިން ދެވަނައަށް އެންމެ ކުޑަ ރަށެވެ. އެންމެ ކުޑައީ ހެނބަދު އެވެ. ގާމަތީ ރަށަކަށް ވާތީ ހޮޅުދޫގައި އިތުރަށް ބިން ހިއްކޭކަށް ވެސް ނެތެވެ.\nއެއާ ހިލާފަށް ހޮޅުމީދޫއަކީ ހޮޅުދުއަށް ވުރެ އެތައް ތަނަކުން ބޮޑު، ހިއްކަން ޖެހިއްޖެ ހާލަތެއްގައި ހިއްކަން ފަޅުގައި ވެސް ޖާގަ އޮތް ރަށެކެވެ. ތާރީހީ ގޮތުން ބަލާއިރު އެރަށަކީ ދަނޑުގޮވާން ކުރަން ބޭނުންކުރި ރަށެކެވެ. ބުނެވޭ ގޮތުގައި އެކަން ހަމަޖައްސައި، ކޮންމެވެސް ރަށެއްގެ ބަޔަކަށް އެރަށް ދެއްވައި، އައްސުލްތާނުލް ޣާޒީ ހަސަން އިއްޒައްދީން (ދޮން ބަންޑާރައިން) ދެއްވި ފަތްކޮޅެއް ވެސް އޮވެ އެވެ.\n"އެއީ ވަރަށް ފެން ވެސް މީރު، ހިތްގައިމު ރަށެއް. ހޮޅުދޫ މީހުން އެތަނަށް ނުދާން އުޅެނީ ސީދާ ކީއްވެ ކަމެއް ނޭނގޭ،" ކަތީބު ވިދާޅުވި އެވެ.\nހޮޅުދޫ މީހުން އަދިވެސް ފަސް ޖެހޭ\nހޮޅުދޫ ރައްޔިތުންގެ ތެރެއިން ގޯތި ބޭނުންވާ މީހުންނަށް ހޮޅުމީދޫން ގޯތިދޭން ނިންމައި، މިހާރުގެ ސަރުކާރުން ހޮޅުދޫގެ އިހުތިސާސްގެ ތެރޭގައި އެރަށް ހިމެނި ނަމަވެސް ރަށު މީހުންގެ ފަސްޖެހުން އަދިވެސް އެބަ އޮތެވެ. އެރަށު ރައްޔިތުންނާ ރައީސް އިއްޔެ ބައްދަލުކުރެއްވި އިރު، ރައްޔިތުންގެ ތެރެއިން ހިޔާލު ފާޅުކުރި މީހަކު އެހެން ހައްލެއްގެ ވާހަކަ ދެއްކީ އެހެންވެ ކަމަށް ގަބޫލުކުރެވެ އެވެ.\nއިއްޔެގެ ބައްދަލުވުމުގައި ހިޔާލު ފާޅުކުރި ޒުވާނަކު ބުނީ ރަށެއްގައި އަލުން މީހުން އާބާދުކުރުމަކީ ސަރުކާރަކަށް ވަރަށް ބޮޑު ބުރައެއް ކަމަށެވެ. އެގޮތަށް އެކަން ވެފައި އޮތީ މަދު ފަހަރެއްގައި ކަމަށް ވެސް އޭނާ ބުންޏެވެ. ހޮޅުމީދޫން ގޯތި ދިން ނަމަވެސް، އެރަށުގައި އަމިއްލައަށް ގެ އެޅުން އެހާ ފަސޭހަ ނުވާނެ ކަމަށް ވެސް އޭނާ ބުންޏެވެ.\nރައީސް އިބްރާހީމް މުހައްމަދު ސޯލިހު ހޮޅުދޫ ރައްޔިތުންނާ އިއްޔެ ބައްދަލުކުރައްވަނީ. ފޮޓޯ: ރައީސް އޮފީސް\n"ހޮޅުދުއަށް ބަލައިލި ނަމަވެސް ފެންނަނީ ޒަމާނުއްސުރެ ގިނަ ގޯތިތަކެއް ދެވި، ރައްޔިތުންގެ ފުދުންތެރިކަން އިތުރު ނުކުރެވި ވަރަށް ގިނަ ގޯތި ނުހެދި ހުރިތަން. އެހެންވީމާ އަޅުގަނޑަކަށް ނުވިސްނޭ އެއްވެސް ހާލެއްގައި ހޮޅުމީދޫން ބިމެއް ދިނަކަސް އެތަން ތަރައްގީކޮށްގެން ރައްޔިތަކަށް ގޮސް އުޅެވޭ ވަރު [ވާނެ ކަމަކަށް]،" އޭނާ ބުންޏެވެ.\nއާއްމުކޮށް އެވަރުގެ އާމްދަނީ އެއް މީހުންނަށް ނުލިބޭ ކަމަށް ވެސް އޭނާ ބުންޏެވެ. އެހެންވެ، އޭނާގެ ހިޔާލަކީ ހޮޅުމީދޫން ބޭރުގެ އިންވެސްޓަރަކަށް ބޮޑު ބިމެއް ދީ، ޓޫރިޒަމް ޒޯނެއް ތަރައްގީކުރުމާއެކު އެ އިންވެސްޓަރު މެދުވެރިކޮށް ގެ އެޅުމެވެ.\nހޮޅުދޫގެ ހުޅަނގު ފަޅި ހިއްކައިގެން 200 ވަރަކަށް ގޯތި ނެގޭނެ ކަމަށް ދެކޭ ކަމަށާއި އެތަން ހިއްކައިގެން ގޯތި ދިނީމާ ކޮންމެވެސް ވަރެއްގެ ލުޔެއް ލިބޭނެ ކަމަށް ވެސް އޭނާ ބުންޏެވެ. އޭރުން މުސްކުޅި ގޯތީގައި މިހާރު ތިބި މީހުންގެ ތެރެއިން ކޮންމެ ގެއަކުން ދެމީހަކަށް ހިއްކި ބިމުން ގޯތި ދީފައި ދެން ތިބި މީހުންނަށް މުސްކުޅި ގޯތި ބެހިދާނެ ކަމަށް ވެސް އޭނާ ބުންޏެވެ.\n"އޭރުން މުޅި އާބާދީއަށް އެބަ ލުއި ލިބޭ ގޯތި ގެދޮރުގެ މައްސަލައަށް،" އޭނާ ބުންޏެވެ.\nހޮޅުދޫ ކައުންސިލުން ވެސް ރައީސަށް އެކަން ހުށަހެޅިކަމަށް އެމަނިކުފާނު ވިދާޅުވި އެވެ. އެކަމަށް ޖަވާބު ދެއްވަން ރައީސް ހަވާލުކުރެއްވީ ޕްލޭނިން މިނިސްޓަރު މުހައްމަދު އަސްލަމާ އެވެ. އަސްލަމް ވިދާޅުވި ގޮތުގައި ހޮޅުދޫން ތަންކޮޅެއް ހިއްކެން އޮތް ނަމަވެސް އެތަނުން 200 ވަރަކަށް ގޯތި ވެސް ނެގޭނެކަން އަދި ނޭނގެ އެވެ. އެކަން ޖެހޭނީ ސާވޭއެއް ކޮށްގެން ބަލައިލާށެވެ.\n"އަޅުގަނޑަކަށް ހަމަ ޔަގީން ހޮޅުދޫގެ މުސްތަގުބަލު އޮތީ ހޮޅުމީދުއާ ގުޅިގެންކަން. އަޅުގަނޑުމެން ދުނިޔެ ދޫކޮށްފައި ދާފަހުން، އަޅުގަނޑަށް ހަމަ ޔަގީން ކޮންމެވެސް އިރެއްގައި މިދޭތެރެ ގުޅުވާނެ ވެސް މެ ބަޔަކު،" އަސްލަމް ވިދާޅުވި އެވެ.\nއޭނާ ވިދާޅުވި ގޮތުގައި ހޮޅުމީދޫ އާބާދުކޮށް، ޒަމާނީ ފެރީ ނިޒާމަކުން ދެރަށް ގުޅުވައިލުމުން އެރަށުގައި މީހުން އުޅެން ދައްޗެއް ނުވާނެ އެވެ. އެކަމަކު ކޮންމެ ދުވަހެއްގެ ބޭނުންތަކަށް ހޮޅުދުއަށް އަންނަން ނުޖެހޭ ވަރަށް ހޮޅުމީދޫގައި ވަސީލަތްތައް ގާއިމްކުރަން ޖެހޭނެ ކަމަށާއި ސަރުކާރުން އެކަން ކުރާނެ ކަމަށް ވެސް ވިދާޅުވި އެވެ. އެއީ އެ ދެ ރަށް ގުޅައިލުމަކީ ކައިރި މުސްތަގުބަލެއްގައި ކުރެވޭނެ ކަމަށް ނުވާތީ ކަމަށް ވެސް މިނިސްޓަރު ވިދާޅުވި އެވެ.\n"ވަރަށް ކައިރި، 1.2 ކިލޯ މީޓަރު މިދޭތެރޭގައި މިހުންނަނީ. މިޒަމާނުގައި އަޅުގަނޑުމެންނަށް ޝަޓުލް ކުރެވޭނެ ގޮތް ހެދޭނެ. ރަނގަޅު ފެރީ ނިޒާމެއްގެ ތެރެއިން،" އަސްލަމް ވިދާޅުވި އެވެ.\nހޮޅުދޫ ރައްޔިތުންގެ ގިނަ ބަޔަކާ އެކު ބޭއްވެވި ބައްދަލުވުން ނިންމަވައިލައްވަމުން ރައީސް ވިދާޅުވީ ހޮޅުދޫން ހިއްކެން އޮތް ސަރަހައްދެއް ހިއްކި ނަމަވެސް، ގޯތި ނުދީ އިޖުތިމާއީ ކަންކަމަށް ބޭއްވުން މާރަނގަޅު ކަމަށެވެ. އެކަމާ އެމްޓީސީސީއާ ވާހަކަފުޅު ދައްކަވާނެ ކަމަށް ވެސް ރައީސް ވިދާޅުވި އެވެ. އެކަމަކު ހޮޅުދޫ މީހުން ވިސްނުން ގެންގުޅެންވީ އެމަނިކުފާނު ވިދާޅުވި ގޮތުގައި ހަމަ ހޮޅުމީދޫ އާބާދުކުރުމަށެވެ.\nހޮޅުދޫ ޓީމުން ޒުވާން ގައުމީ ޓީމާ އެއްވަރުކޮށްފި\nކަނޑާލަން ނިންމި ފަރުހާދު ސީޕީ އާއި މިނިސްޓަރާއެކު ދަތުރުގަ\nއެކުގައި ކެމްޕެއިންކޮށް، ކައިވެނިކޮށް އިންތިހާބުން ވެސް މޮޅު


Hajj Khuthubaa: Nafrathu Nahthaalai, Oagaatherikan Iskurey! – adduLIVE\nހައްޖު ހުތުބާ: ނަފްރަތު ނައްތާލައި، އޯގާތެރިކަން އިސްކުރޭ!\nJul 19, 2021, 17:05 ހަސަން ރަޝީދު\nމުސްލިމުން އެކަކު އަނެކަކަށް ނަފްރަތުވުން ނައްތާލައި، އޯގާތެރިކަން އިސްކުރުމަށް ހައްޖު ހުތުބާގައި އިލްތިމާސްކޮށްފިއެވެ.\nހައްޖު ހުތުބާ މިފަހަރު ދެެއްވީ ޝައިހް ބަންދަރް ބިން އަބްދުލް އަޒީޒް އެވެ.\nއަރަފާތު ބިމުގައި މިއަދު އިއްވި ހައްޖު ހުތުބާގައި ޝައިހް ވިދާޅުވީ މުސްލިމުންގެ ހިތްތަކުން ނަފްރަތު ނައްތާލައި ކޮންމެ ދުވަހަކު ވެސް ކުރާ ހުރިހާ ކަމެއްގައި އެކަކު އަނެކަކަށް އޯގާތެރިކަން އިސްކުރަންޖެހޭ ކަމަށެވެ. އަދި މާތްﷲ އަށްޓަކާ އެކަކު އަނެކަކަށް މައާފު ކުރުމަށް ވެސް ހައްޖު ހުތުބާގައި ވަނީ ބާރުއަޅާފައެވެ.\nމީގެއިތުރުން ހުތުބާގައި ވަނީ އިޖުތިމާއީ ޒިންމާތައް އަދާކޮށް ގޯސް ކަންކަމުން ދުރުހެލިވުމަށް ހެދިފައިވާ ގާނޫނުތަކަށް ބޯލެނބުމަށް ވެސް އިލްތިމާސްކޮށްފައެވެ. އަދި ފައިސާގެ ކަންކަމުގައި އެކަކު އަނެކަކަށް މަކަރު ނުހެދުމަށާއި، ހަމަނުޖެހުމާއި ހައްދުފަހަނައެޅުމުން މުޖުތަމައުތައް ސަލާމަތްކޮށްފައި ބޭއްވުމަށް ވެސް ޝައިހް ވަނީ ހުތުބާއި ބާރުއަޅާފައެވެ.\nއަދި ހައްޖަކީ މުސްލިމުންގެ ފަސްވަނަ ރުކުން ކަމަށްވާއިރު އެ އަޅުކަން އަދާކުރެވެން ހުރި މީހުން އަވަހަށް އެ އަޅުކަން ފުރިހަމަ ކުރުމަށް ވެސް ވަނީ އިލްތިމާސްކޮށްފައެވެ. އަދި މާތްﷲ ގެ ހަޟްރަތުގައި ދަރުމަ އާއި ސަވާބު ގިނަގުނަ ކަމަށާއި އެކަނލާގެ ހަޟްރަތުން ފާފަތައް ފުއްސެވުން އެދި ދުއާ ދެންނެވުމުގެ ދޮރު ބަންދު ނުވާކަން ފާހަގަކުރައްވަމުން ޝައިހް ވަނީ އަބަދުވެސް މާތްﷲ ގެ ހަޟްރަތުން ފާފަ ފުއްސެވުން އެދި ދުއާ ދެންނެވުމަށް ވެސް މުސްލިމުންނަަށް ބާރުއަޅާފައެވެ.\nކޮވިޑް-19 އާއި ގުޅިގެން މިއަހަރުގެ ހައްޖުގައި ބައިވެރިކުރަން ސައުދީ އަރަބިއްޔާ އިން ނިންމާފައިވާ އަދަދަކީ 60،000 މީހުންނެވެ. އޭގެތެރޭގައި ހިމެނެނީ ހިމެނެނީ ސައުދީ ރައްޔިތުންނާއި ސައުދީގައި ދިރިއުޅޭ އެހެން ގައުމުތަކުގެ މުސްލިމުންނެވެ. އަދި ހައްޖުގައި ބައިވެރިވާ 60،000 މީހުންނަކީ ވެސް ކޮވިޑް ވެކްސިން ފުރިހަމަކޮށްފައިވާ މީހުންނެވެ.


ފުވައްމުލައް އޮފީސް ފުޓްސަލް ކަޕް: އެލިކޯން އާއި އެއަރޕޯރޓް ރިކްރިއޭޝަން މޮޅުވެއްޖެ – Mikal News\nއޮފީސް ފުޓްސަލް ކަޕް ގެ ޖާޒީ ހަވާލުކުރުން- އެފްސީސީ ރިކްރިއޭޝަން\nއިއްޔެ ހަވީރު ފެށި ފުވައްމުލައް އޮފީސް ފުޓްސަލް ކަޕްގެ ފުރަތަމަ ދުވަހުގެ ދެމެޗުން އެލިކޯން އާއި ފުވައްމުލަކު އެއަރޕޯރޓް ރިކްރިއޭޝަން ކްލަބް މޮޅުވެއްޖެއެވެ. ފުވައްމުލަކު އިޖުތިމާއީ މަރުކަޒާއި ފުވައްމުލައް ސިޓީ ގުޅިގެން ބާއްވާ އޮފީސް ފުޓްސަލް މުބާރާތުގައި 8 ޓީމަކުން ވާދަކުރެއެވެ.\nމުބާރާތުގެ ފުރަތަމަ މެޗުގައި ވާދަކުރީ ފުވައްމުުލައް ސިޓީ ޕޮލިސް ޓީމާއި އެލިކޯން ގެ ޓީމެވެ. މިމެޗު 2-1 ން ކާމިޔާބުކުރީ އެލިކޯން ޓީމެވެ. މެޗުގެ މޮޅު ކުޅުންތެރިއަކީ އެލިކޯން ޓީމްގެ މަހުމޫދު ފާއިޒް އެވެ.\nއޮފީސް ފުޓްސަލް ކަޕް ގެ ފުރަތަމަ މެޗުގެ މޮޅުކުރުންތެރިޔާ މަމްދޫހު ފާއިޒު\nމުބާރާތުގެ ދެވަނަ މެޗުގައި ބައްދަލުކުރީ ގްރޫޕް2ގެ ދެ ޓީމު ކަމަށްވާ ކްލަބް ވެމްކޯ އާއީ ފުވައްމުލަކު އެއަރޕޯރޓް ރިކްރިއޭޝަން ކްލަބުގެ ޓީމެވެ. މިމެޗު 3-0 ން ކާމިޔާބުކުރީ ފުވައްމުލަކު އެއަރޕޯރޓް ރިކްރިއޭޝަން ކްލަބުގެ ޓީމެވެ. މިމެޗުގެ މޮޅު ކުޅުންތެރިއަކީ އެއަރޕޯރޓް ރިކްރިއޭޝަން ކްލަބުގެ ޖާޒީ ނަމަބަރު 20 އަހުމަދު ސިނާޙު އެވެ.\nމިމުބާރާތުގައި މިއަދު ބައްދަލުކުރާނީ ގްރޫޕް 1 ން އެމްއެންޑީއެފް ފުވައްމުލައް އާއި ސަދަރން ލިންކް ފުވައްމުލައް އެވެ. ދެވަނަ މެޗގައި ވާދަކުުރާނީ އެފްސީސީ ރިކްރިއޭޝަން ކްލަބް އާއި ފެނަކަ ރިކްރިއޭޝަން ކްލަބެވެ.\nމި މުބާރާތް ހުޅުވާލާފައި ވަނީ ފުވައްމުލައް ސިޓީގައި ހިމެނޭ ދައުލަތުގެ މުއައްސަސާތަކުގެ އިތުރުން ފުވައްމުލަކަށް ނިސްބަތްވާ އަމިއްލަ މުއައްސަސާތަކަށެވެ. އެގޮތުން މިފަހަރުގެ މުބާރާތުގައި ދައުލަތުގެ7މުއައްސަސާއެއްގެ ޓީމާއި އަމިއްލަ އެއް ކުންފުނީގެ ޓީމު ހިމެނެއެވެ.


67 Aharu thereygai champion ehgge emme bodu bali, Liverpool ladhu gannavaalaifi - One Online\nރޭގެ މެޗުގައި ލިވަޕޫލްގެ ކުޅުންތެރިން ކަރުއެލުވާލައިގެން --- ފޮޓޯ/ ގެޓީ\n67 އަހަރު ތެރޭގައި ޗެމްޕިއަނެއްގެ އެންމެ ބޮޑު ބަލި، ލިވަޕޫލް ލަދުގަންނަވާލައިފި!\nއިނގިރޭސި ޕްރިމިއާ ލީގު ތާރީހުގައިވެސް ނުދެކޭ ފަދަ ތަފާތު ނަތީޖާތަކެއް ރޭގެ މެޗުތަކުން ފެނިގެންދިޔައެވެ. ހަމައެކަނި ލިވަޕޫލްގެ ބޮޑު ބައްޔެއް ނޫނެވެ. މެންޗެސްޓާ ޔުނައިޓެޑްގެ ބޮޑު ބައްޔާއެކު ޕްރިމިއާ ލީގު ސަޕޯޓަރުންނަށް ސިހުން ގެނުވި ނަތީޖާތައް ރޭގެ މެޗުތަކުގައި ފެނިގެން ދިޔައެވެ.\nލިވަޕޫލުން މިދިޔަ ސީޒަންގެ ޕްރިމިއާ ލީގު ކާމިޔާބުކުރީ 30 އަހަރުގެ ދިގު އިންތިޒާރަކަށްފަހުއެވެ. އުނދަގޫ ފަސްވަރަކަށް އަހަރަށްފަހު ލިވަޕޫލުން އަނެއްކާވެސް ޔޫރަޕްގެ ރަސްކަމުގެ އިތުރުން އިނގިރޭސި ފުޓުބޯޅައިގެވެސް ރަސްކަމަށް އައިސް، މިހާރު އެޓީމުން ގުނަމުން އަންނަނީ އުފާވެރި، ކްލަބުގެ ކާމިޔާބީގެ ރަން ދުވަސްތަކެވެ.\nޔާގަން ކްލޮޕް ޓީމާ ހަވާލުވެ، މުޅި ލިވަޕޫލްގެ ސިސްޓަމް ރަނގަޅުކޮށް، ޔޫރަޕްގެ އެންމެ ވަރުގަދަ ކްލަބަށް ހަދާފައި އޮތްއިރު، މި ސީޒަނަށް އެ ކްލަބު ނުކުތީ އިނގިރޭސި ޗެމްޕިއަނުންގެ ރަން ބެޖާ އެކުގައެވެ. މާ ބޮޑެތި ޓްރާންސްފާތަކެއްވެސް ނުކޮށް، ކުރިން އޮތް ޓީމަށް އިތުބާރުވެސް ކޮށްފައެވެ. ސީޒަންގެ މިހާތަނަށް މައްސަލައެއް ނުޖެހެއެވެ. ލީގުގައި 100 ޕަސެންޓް މޮޅުވުމުގެ ރެކޯޑެއް ދަމަހައްޓަމުން ދިޔައެވެ. ކޮމިއުނިޓީޝީލްޑާއި ކަޕް މެޗުން ބަލިވި ނަމަވެސް، ލިވަޕޫލުން ލީގުގައި ކުޅުނީ ހާސްކަމެއް ނެތިއެވެ.\nއެ ރަނގަޅު ފޯމަށް ނިމުން ގެނުވީ ރޭ އެސްޓަން ވިލާއާ ދެކޮޅަށް ލިވަޕޫލުން ކުޅުނު އާދަޔާ ހިލާފު މެޗުގައެވެ. އެސްޓަން ވިލާއިން ލިވަޕޫލް ކޮޅަށް ހަތް ގޯލް ޖެހިއެވެ. މެޗު ނިމުނީ 7-2ގެ ނަތީޖާއަކުން ލިވަޕޫލް ބަލިވެ، މުޅި ޕްރިމިއާ ލީގުގެ ތާރީހުގައިވެސް ތަފާތު މަންޒަރެއް ދައްކާފައެވެ. ޗެމްޕިއަނުން ކޮޅަށް ހަތް ގޯލް ޖެހުމަކީ އާދައިގެ ކަމެއް ނޫނެވެ.\nގާތް ގަނޑަކަށް 70 އަހަރު ކުރިން، 1953 ވަނަ އަހަރު ޗެމްޕިއަނުންގެ ގޮތުގައި އާސެނަލް އޮތްއިރު، ސަންޑަލޭންޑުން އެޓީމު ކައިރިން 7-1އިން މޮޅުވިފަހުން، ރޭގެ މެޗަކީ ޗެމްޕިއަން ޓީމުގެ ގޮތުގައި އޮތް ޓީމެއް ކޮޅަށް ހަތް ގޯލް ޖެހި ފުރަތަމަ މެޗެވެ. އަދި ރޭގެ ނަތީޖާއަކީ ކްލޮޕްގެ އެންމެ ބޮޑު ބައްޔެވެ. މޮޑާން އެރާގައިވެސް ލިވަޕޫލުން ކުރިމަތިލި އެންމެ ބޮޑު ބައްޔެވެ. 1963 ވަނަ އަހަރު ފަހުން ލިވަޕޫލްގެ ކޮޅަށް ހަތް ގޯލް ވަދެގެން ނިމުނު ފުރަތަމަ މެޗަކީވެސް ރޭގެ މެޗެވެ.\nލިވަޕޫލްގެ ތާރީހުގައިވެސް ކަޅު ރެއެކެވެ. އެސްޓަންވިލާގެ އޮލީ ވަޓްކިންސް ހެޓްރިކް ހެދިއިރު، ޖެކް ގްރީލިޝް ވަނީ މެޗުގައި ދެ ގޯލް ޖަހައިފައެވެ. ލިވަޕޫލުން ކޮވިޑް ޖެހިފައިވާ ސަޑިއޯ މާނޭގެ އިތުރުން ތިއާގޯ އަލްކަންޓްރާވެސް ނުލައި ކުޅުނުއިރު، އެޓީމަށް އެންމެ ބޮޑަށް ދެއްކީ ގޯލްކީޕަރު އެލިސަން ބެކާ އަނިޔާގައި ހުރި ތަންކޮޅެވެ.\nލިވަޕޫލްގެ ދެ ގޯލްވެސް މުހައްމަދު ސަލާހް ކާމިޔާބު ކޮށްދީފައިވާއިރު، އެސްޓަންވިލާގެ އަނެއް ގޯލްތައް ޖަހައިދިނީ ޖޯން މެކްގިންސްއާއި މިދިޔަ ހަފުތާ ތެރޭ ޗެލްސީން ލޯނަށް އެޓީމަށް ދިޔަ ރޮސް ބާކްލޭއެވެ.\nމެޗަށްފަހު ލިވަޕޫލްގެ ކުޅުންތެރިން ލަދުވެތިކަމާއެކު ދަނޑުން ފައިބައިގެންދިޔަ މަންޒަރު ފެނުނީ ތަފާތު މަންޒަރެއްގެ ގޮތުގައެވެ. ބައެއް ކުޅުންތެރިންނަށް ވަނީ ރޮވޭ ވަރަށް އަސަރު ކޮށްފައެވެ. ޕްރިމިއާ ލީގު ތާރީހުގައިވެސް ރޭގެ ނަތީޖާ ލިޔެވިގެންދާނެއެވެ. ލިވަޕޫލަށް އެންމެ ރަނގަޅު ތާރީހީ ގޮތެއްގައެއް ނޫނެވެ.


އިންޑިއަން ހައިކޮމިޝަން ގޮއްވާލާނެ ކަމަށް ބުނި މީހަކު ހައްޔަރުކޮށްފި | Sandhaanu\nއިންޑިއަން ހައިކޮމިޝަން ގޮއްވާލާނެ ކަމަށް ބުނި މީހަކު ހައްޔަރުކޮށްފި\nދިވެހި ރާއްޖޭގައި ހުންނަ އިންޑިއަން ހައިކޮމިޝަން ގޮއްވާލާނެ ކަމަށް ބުނެ ޓްވީޓް ކޮށްފައިވާ މައްސަލައަކާ ގުޅިގެން މިރޭ މީހަކު ހައްޔަރުކޮށްފި އެވެ.\nފުލުހުން ބުނީ މި މައްސަލައާގުޅިގެން ހައްޔަރުކޮށްފައިވަނީ އުމުރުން 42 އަހަރުގެ ދިވެހި ފިރިހެނެއްކަމަށާ އޭނާ ހައްޔަރުކުރީ އިންޑިއަން ހައިކޮމިޝަން ގޮއްވާލާނެ ކަމަށް ބުނެ ކުރި ޓްވީޓް ކޮށްފައިވާ މައްސަލައާ ގުޅިގެން ކޯޓުއަމުރެއްގެ ދަށުންކަމަށެވެ.\nމައުލޫމާތު ލިބިފައިވާ ގޮތުން މި މައްސަލާގައި ހައްޔަރުކޮށްފައިވަނީ މުހައްމަދު އިނާދު ކިޔާ މީހެކެވެ.\nފުލުހުން ބުނީ މި މައްސަލަ ސީރިއަސް މައްސަލައެއްގެ ގޮތުގައި ތަހުގީގުކުރަމުންދާ ކަމަށެވެ. އަދި މި އިންޒާރާ ގުޅިގެން އިންޑިއަން ހައިކޮމިޝަނާއި ޗައިނާ އެމްބަސީގެ ސެކިއުރިޓީ މިހާރު ވަނީ ވަރުގަދަކޮށްފައި ކަމަށް ވެސް ފުލުހުން ބުނެއެވެ.\nސޯޝަލް މީޑިއާގައި އަދި އެ ނޫންވެސް ވަސީލަތްތައް ބޭނުންކޮށްގެން މީހުންނަށް އަނިޔާވެރިވުމަށާއި މުދަލާއި ތަކެއްޗަށް ގެއްލުން ދިނުމަށް ގޮވާލުމާއި އެފަދަ އަމަލުތަކަށް ތަރުހީބުދޭ މީހުން އެ ކުރަނީ ޖިނާއީ ކުށެއް ކަމަށް ފުލުހުން ވަނީ ހަނދާންކޮށްދީފައެވެ. އަދި އެފަދަ އަމަލުތައް ހިންގާ މީހުންގެ މައްސަލަ ފުލުހުން ތަހުގީގުކޮށް އަޅަން ޖެހޭ ފިޔަވަޅު އަޅާނެ ކަމުގެ އިންޒާރުވެސް ފުލުހުން ވަނީ ދީފައެވެ.\nރާއްޖޭގައި ގާއިމުކޮށްފައި ހުންނަ ބޭރު ގައުމުތަކުގެ މިޝަންތަކުގެ ސަލާމަތާއި ރައްކާތެރިކަން ބެލެހެއްޓުމަކީ ދިވެހި ރާއްޖޭގެ ސަލާމަތީ ބާރުތަކުގެ މަށްޗަށް ލާޒިމު ކަމަކަށް ވީއިރު ރާއްޖެ އާއި އަވައްޓެރި ގައުމުތާކާ ދެމެދު އޮންނަ ގުޅުމަށާއި، ބޭރު ގައުމުތަކުގެ މިޝަންތަކުގެ ރައްކާތެރިކަމަށް ބުރޫއަރާ ގޮތަށް ކުރާ ކަންކަމަށް ހިތްވަރު ލިބޭގޮތަށް ބައެއް އޮންލައިން ނޫސްތަކުން ހަބަރުފަތުރަމުން ދާކަމަށް ފުލުހުން ވަނީ ތުހުމަތު ކޮށްފައެވެ.\n” ބޭރު ގައުމުތަކުގެ މިޝަންތަކުގެ ރައްކާތެރިކަމަށް ބުރޫއަރާ ގޮތަށް ކުރާ ކަންކަމަށް ހިތްވަރު ލިބޭގޮތަށް އެފަދަ ބައެއް ކަންކަން ދިފާއުކޮށް ބައެއް އޮންލައިން ނޫސްތަކުން މައުލޫމާތު ފަތުރަމުންދާ ދިއުމަކީ ދިވެހި ފުލުހުންގެ ހިދުމަތުން ނުހަނު ކަންބޮޑުވާކަމެކެވެ.” އިންޑިއަން ހައިކޮމިޝަން ގޮއްވާލާނެ ކަމަށް ބުނި މީހާ ހައްޔަރުކުރުމާއި ގުޅިގެން ފުލުހުން މިރޭ ނެރުނު ބަޔާނެއްގައި ވެއެވެ.\nޓެރަރިޒަމް މަނާކުރުމުގެ ގާނޫނުގައި ވާގޮތުން ސީދާ ގޮތުން ނުވަތަ ނުސީދާ ގޮތުންވިޔަސް ޓެރަރިޒަމްގެ އަމަލެއް ކުރުމަށް ހިތްވަރު ދިނުމަކީ ކުށެކެވެ.\nޓެރަރިޒަމަށް ހިތްވަރުދިނުމުގެ އަމަލެއް ކޮށްފި މީހެއްގެ އަދަބަކީ 10 އަހަރާއި 15 އަހަރާ ދެމެދުގެ މުއްދަތަކަށް ޖަލަށްލުމެވެ.


Hinnavarun MDP ah libunu naakaamiyaabah ibu ge javaabu | Mihaaru\nހިންނަވަރު ދާއިރާގެ މެމްބަރު އިބޫ (ކ). ހިންނަވަރު ދާއިރާ އަށް އެކަށީގެންވާ ގޮތެއްގައި ކެމްޕެއިން ނުކުރެވުނު ކަން އިބޫ ފާހަގަކުރެއްވި. - ފޮޓޯ: ނިޝާން އަލީ/ މިހާރު\nހިންނަވަރުން އެމްޑީޕީ އަށް ލިބުނު ނާކާމިޔާބަށް އިބޫގެ ޖަވާބު\n09 މެއި 2017 - 18:42 76 comments\nސިޔާސީ މައިދާނުގައި ޅ. ހިންނަވަރު މަޝްހޫރުވެފައި އޮންނަނީ "ރަތްލާ ޖެހި އެމްޑީޕީގެ ރަށެއް"ގެ ގޮތުގަ އެވެ. ނަމަވެސް މިދިޔަ ހޮނިހިރު ދުވަހު ބޭއްވި ލޯކަލް ކައުންސިލްތަކުގެ އިންތިހާބުގައި ހިންނަވަރުގެ އެ ތާރީޚް ވަނީ ބަދަލުކޮށްފަ އެވެ.\nރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް ވިދާޅުވި ގޮތުގައި މި އިންތިހާބުގައި ހިންނަވަރުން އެމްޑީޕީ އަށް ނާކާމިޔާބު ވީ ރަށުގައި ދިރިއުޅޭ މީހުންނަށް ވަޒީފާގެ ބިރު ދެއްކުމުންނެވެ. އަދި ދެ ވަނަ ސަބަބަކީ އިންތިހާބު ކާމިޔާބު ކުރަން އެކަށީގެންވާ ވަރަށް ކެމްޕެއިން ނުކުރެވުމެވެ.\nލޯކަލް ކައުންސިލް އިންތިހާބުގައި އެމްޑީޕީގެ "ކިއްލާ" އެއްގެ ގޮތުގައި އޮތް ހިންނަވަރުގެ މެޖޯރިޓީ ނެގީ ވެރިކަން ކުރާ ޕީޕީއެމުންނެވެ. އިންތިހާބުގެ ވަގުތީ ނަތީޖާ މިހާތަނަށް ދައްކާ ގޮތުން ޕީޕީއެމަށް ހަތަރު ގޮނޑި ލިބިފައިވާއިރު، އެމްޑީޕީ އަށް ލިބުނީ އެންމެ ގޮނޑިއެކެވެ.\nމީގެ ކުރިން ބޭއްވި އިންތިހާބުތަކުގައި ހިންނަވަރުން އެމްޑީޕީ އަށް ފުރިހަމަ ތާއީދެއް ލިބެ އެވެ. އެ ގޮތުން ކުރިން އޮތް ދެ ކައުންސިލް އިންތިހާބުގެ ހުރިހާ ގޮނޑި އެއް ނެގީ އެމްޑީޕީންނެވެ. އަދި މަޖިލިސް އިންތިހާބާއި ރިޔާސީ އިންތިހާބުގައި ވެސް ބޮޑު މެޖޯރިޓީއެއް ހޯދަނީ އެމްޑީޕީންނެވެ.\nހިންނަވަރުގެ ގޮނޑިތައް ގެއްލުނީމަ ވަރަށް ބޮޑަށް ދެރަވޭ، --އިބޫ\n"މިހާރު" އަށް ދެއްވި އިންޓަވިއުއެއްގައި އިބޫ ވިދާޅުވީ ހިންނަވަރު ދާއިރާގެ ގޮނޑިތައް ގެއްލުނީ ތާއީދު ނެތިގެން ނޫން ކަމަށެވެ. ރަށުގެ ގިނަ ރައްޔިތުން ޅ. ފެލިވަރުގައި ވަޒީފާ އަދާކުރަމުން އަންނަ އިރު، އެ މީހުންނަށް ވޯޓު ދިނުމަށް މަޖުބޫރު ކުރި ކަމަށް ވެސް އޭނާ ތުހުމަތުކުރެއްވި އެވެ.\n"އޭގެ ތެރެއިން ވަރަށް ގިނަ ބަޔަކާ އަޅުގަނޑާ ބައްދަލުވި. ވަރަށް ދެރަވެ، ތިބެފައި ބުނީ އިތުރު ގޮތެއް ނެތިގެންނޭ ވޯޓު ދިނީ، ވޯޓު ނުދީފިނަމަ ވަޒީފާ އިން ވަކި ކުރާނަމޭ ބުންޏޭ،" އިބޫ ވިދާޅުވި އެވެ.\nއިބޫ. ކުރިއަށް އޮތް އިންތިހާބުތަކުގައި ކާމިޔާބު ލިބޭނެ ކަމުގެ ޔަގީންކަން އެބައޮތް ކަމަށް އޭނާ ވިދާޅުވި. - ފޮޓޯ: މިހާރު\nހިންނަވަރުން އެމްޑީޕީ އަށް ނާކާމިޔާބުވުމުގައި އިބޫ ފާހަގަ ކުރައްވާ އަނެއް ސަބަބަކީ އެކަށީގެންވާ ގޮތެއްގައި ކެމްޕެއިން ނުކުރެވުމެވެ. އިބޫ ވިދާޅުވީ ލޯކަލް ކައުންސިލް އިންތިހާބުގައި ކެމްޕެއިންގައި ދާއިރާގެ މެމްބަރެއްގެ ހައިސިއްޔަތުން ދެއްވަން ޖެހޭ އެހީތެރިކަން ނުދެވުނު ކަމަށެވެ. އެ ގޮތުން ކެމްޕެއިން ދުވަސްވަރު ހިންނަވަރަށް ވަޑައިގެންނެވުނީ އެންމެ ދެ ފަހަރު ކަމަށް ވެސް އޭނާ ވިދާޅުވި އެވެ.\n"އަޅުގަނޑު އެކަމުގެ ޒިންމާ ނަގަން، އަޅުގަނޑުގެ ފަރާތުން އިހުމާލެއް އޮތް ނަމަ، އެކަން ގަބޫލު ކުރަން،" ގިނަ އަހަރުތަކެއް ވަންދެން ހިންނަވަރު ދާއިރާގެ މަޖިލިސް ގޮނޑި ދިފާއުކުރައްވަމުން ގެންދަވާ އިބޫ ވިދާޅުވި އެވެ.\n"ހިންނަވަރުގެ ގޮނޑިތައް ގެއްލުނީމަ ވަރަށް ބޮޑަށް ދެރަވޭ،"\nއިބޫ ވިދާޅުވި ގޮތުގައި ހިންނަވަރަށް ވަޑައިގެން ކެމްޕެއިންގައި ބައިވެރިވެވަޑައިނުގެންނެވުނީ އެމްޑީޕީގެ ތެރެއިން ވަރަށް ގިނަ މަސައްކަތްތަކެއް ކުރަން ހުރެގެންނެވެ.\nކުރިއަށް އޮތް ތަނުގައި ދާއިރާ އަށް ވަގުތު ދެއްވޭނީ އެމްޑީޕީން މަތިކޮށްފައިވާ ބައެއް މަސްއޫލިއްޔަތުތައް ދޫކޮށްލައްވައިގެން ކަމަށް ވެސް އިބޫ ވިދާޅުވި އެވެ. އަދި ކުރިއަށް އޮތް އިންތިހާބުތަކުގައި އެމްޑީޕީ އަށް ކާމިޔާބު ލިބޭނެ ކަމުގެ ފުރިހަމަ ޔަގީންކަން އެބައޮތް ކަމަށް ވެސް އޭނާ ވިދާޅުވި އެވެ.\nލޯކަލް ކައުންސިލް އިނތިްހާބުގައި ބެހެއްޓި ވޯޓު ފޮއްޓެއްގެ ވޯޓު ގުނަނީ.-- ފޮޓޯ: ހުސެން ވަހީދު /މިހާރު\n"ދާއިރާ އަށް ވަގުތު ދޭން ބޭނުންވޭ. އެ ފުރުސަތު ޕާޓީ ތެރެއިން ހޯދާނަން. ޕާޓީ އަށް ދެރައެއް ދޭކަށް ނޫން މިއުޅެނީ. ޕާޓީގެ ކުރިއެރުމަށް ކޮށްދެވެން ހުރި ހުރިހާ ކަމެއް ކޮށްދޭނަން،" އިބޫ ވިދާޅުވި އެވެ.\nކުރިއަށް އޮތް އިންތިހާބުތަކުގައި ވަޒީފާގެ ބިރު ދައްކައިގެން، އިންތިހާބުތައް ކާމިޔާބު ކުރުމުގެ ފުރުސަތު ޕީޕީއެމަށް ނެތް ކަމަށާއި އެމްޑީޕީން "ރައްޔިތުންނަށް ވިސްނައިދޭނެ" ކަމަށް ވެސް އިބޫ ވިދާޅުވި އެވެ.\n"ދާއިރާގެ ރައްޔިތުންނަށް ވިސްނައިދޭނަން. އެކަން މި ފަހަރު ނުކުރެވުނީ. އާއިލާތަކަށް ވަރަށް ބޮޑަށް މަޖުބޫރުކޮށްގެން (ހިންނަވަރުން) ވޯޓު ހޯދާފައި ހުރީ،" އިބޫ ވިދާޅުވި އެވެ.\nވަރަށް ގިނަ ބަޔަކާ އަޅުގަނޑާ ބައްދަލުވި. ވަރަށް ދެރަވެ، ތިބެފައި ބުނީ އިތުރު ގޮތެއް ނެތިގެންނޭ ވޯޓު ދިނީ، ވޯޓު ނުދީފިނަމަ ވަޒީފާ އިން ވަކި ކުރާނަމޭ ބުނީ، -- އިބޫ\nއާބާދީ ބޮޑެތި ރަށްތަކުގެ ތެރެއިން ހިންނަވަރުން ޕީޕީއެމަށް މެޖޯރިޓީ ލިބުނުއިރު، މިހާތަނަށް އާއްމުކޮށްފައިވާ ނަތީޖާތަކުން ދައްކާ ގޮތުގައި ތިން ކައުންސިލްގެ ސާފު އަޣުލަބިއްޔަތު އޮތީ އިދިކޮޅު އެމްޑީޕީ އަށެވެ. އެއީ މާލޭ ސިޓީ ކައުންސިލްގެ 13 ގޮނޑީގެ ތެރެއިން 12 ގޮނޑި އާއި އައްޑޫ ސިޓީ ކައުންސިލްގެ ހުރިހާ ގޮނޑިތަކާއި ފުވައްމުލަކު ސިޓީ ކައުންސިލްގެ ތިން ގޮނޑީގެ ތެރެއިން ދެ ގޮނޑި އެވެ.\nއެއާ އެކު، އާބާދީ ބޮޑެތި ކައުންސިލްތަކުގެ މެޖޯރިޓީ ވެސް ލިބުނީ އެމްޑީޕީ އަށެވެ. އިދިކޮޅު އެމްޑީޕީން ބުނެފައިވާ ގޮތުގައި އެތައް ފިއްތުންތަކާއި ބިރުދެއްކުންތަކާ އެކު ވެސް އިންތިހާބުގެ ސާފު އަޣުލަބިއްޔަތު އެ ޕާޓީ އާއި އިދިކޮޅު ޕާޓީތަކަށް ވަނީ ލިބިފަ އެވެ.\nއިތުރު ލިޔުންތައް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ޅ. ހިންނަވަރު ލޯކަލް ކައުންސިލްތަކުގެ އިންތިހާބު 2017\n"ޅ.އަތޮޅުން ފެނުނީ އެމްޑީޕީ މާޔޫސްވެފައިވާ މަންޒަރު"\nހަވާލު ކުރި ޒިންމާ ފުރިހަމައަށް އަދާކުރިން: އިބޫ\nއިބޫގެ އުފަން ރަށުން ލޯތްބާއި ކުލުނުގެ އެއް ގަޑިއިރު


Lunboa In Vaa Faidhaa Igeytha? - Vaguthu\nލުބޯއިން ވާ ފައިދާ އިނގޭތަ؟\n10 މަސް ކުރިން ( ޖެނުއަރީ 10, 2017 )\nލުބޯ އަކީ ދިވެހިންގެ ތެރޭގައި އާންމުކޮށް އެންމެ ގިނައިން ބޭނުން ކުރާ އެކައްޗެވެ. އާންމު ގޮތެއްގައި ކެއުމުގައި ބޭނުން ކުރިނަމަވެސް މިއީ އެހެނިހެން ކަންތައްތަކަށް ވެސް ވަރަށް ފައްކާ އެއްޗެކެވެ. އަދި ހަމައެހެންމެ މިއީ ސިއްހީ އެތައް ފައިދާތަކެއް ލިބިދޭ އެއްޗެއްވެސްމެއެވެ.\n1: ޑައިޓްރީ ވިޓަމިން ސީ\nލުބޯ ފަނި ބޯކަމުގައި ވާނަމަ، ކޮންމެ ދުވަހަކު ހަށިގަނޑަށް ބޭނުންވާ މިންވަރަށް ވިޓަމިން ސީ ލިބޭނެއެވެ. ސިއްޖީ މާހިރުން ބުނާގޮތުގައި ތާޒާ ލުބޯއިން ގިރާފައި ހުންނަ ފަނީގައި 72.6 މިލިގްރާމުގެ ވިޓަމިން ސީ ހުންނާނެއެވެ. ވިޓަމިން ސީ އަކީ ހަށިގަނޑަށް ވަރަށް މުހިންމު ބައެކެވެ. މިއިން ޓިޝޫތައް "ރިޕެއަރ" ކޮށްދީ، ކަށްޓާއި ދަތްތައް "މެއިންޓެއިން" ކޮށްދިނުމަށް އެހީތެރިވެދެއެވެ.\n2: އެންޓިބައޮޓިކް ޕްރޮޕަޓީސް\nލުބޯގައި ފްލޭވޮނަލް ގްލައިކޮސައިޑް ކިޔާ ބާވަތެއް ހިމެނެއެވެ. މިއިން އެންޓިކެންސާ އަދި އެންޓިއޮކްސިޑެންޓް ގެ ފައިދާތައް ލިބިދިނުމުގެ އިތުރުން އެންޓިބައޮޓިކްގެ ފައިދާވެސް ލިބޭ ކަމުގައި ސިއްހީ މާހިރުން ބުނެއެވެ. މީގައި ހުންނަ އެންޓިބައިޓިކް އިންވިބްރިއޯ ކޮލެރާ ކިޔާ ބައްޔަކުން ސަލާމަތް ކޮށްދެއެވެ.\n3: ހަންގަނޑަށް ވެސް ރަނގަޅު\nލުބޯ އަކީ ހަމައެކަނި ކެއުމަށް ބޭނުން ކުރާ އެއްޗެއް ނޫނެވެ. ލުބީގައި ހުންނަ ގުދުރަތީ ތެލުގެ ސަބަބުން ވަރަށް ގިނަ ފައދާތަކެއް ހަންގަނޑަށް ވެސް ލިބިދެއެވެ. ލުބޯލުގެ ސަބަބުން ހަންގަނޑުން އޮމާންވެ "ގްލޯ" ވެއެވެ. އަދި ހަމައެހެންމެ ނުބައި ވަސް ފިލުވައި އިންފެކްޝަން ޖެހުމުން ދުރުކޮށްދެއެވެ. ހަންގަނޑުގައި ހަލާކުވެ ފާރުވެފައި ހުންނަ ތަންތަނުގައި ލުބޯ ހޭކުމުންމަރުވެފައި ހުންނަ ސެލް ތަކާއި ޑޭންޑްރަފްސް ވެސް ފުހެލައެވެ.\nލުބޯގައި ހުންނަ އެސިޑްގެ ސަބަބުން "އެކްސިރޭޓްރީ ސިސްޓެމް" ސާފުކޮށްދެއެވެ. ބައެއް އެސިޑްތައް ފާހަނާ ފަދަ ތަންތަން ސާފު ކުރަން ބޭނުން ކުރާ ފަދައިން ލުބޯ އަކީ އިންސާނާގެ ހަށިގަނޑު ސާފުކޮށްދޭ އެއްޗެކެވެ. މިގޮތުން ލުބޯގެ ސަބަބުން ކޮންސްޓިޕޭޝަން ހުންނަ މީހުންނަށް މިކަމަށް ލުއި ކަން ވެސް ލިބެއެވެ